ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް، ހައްދުންމަތީ ގަމު ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު - The President's Office\nރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް، ހައްދުންމަތީ ގަމު ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު\n28 ޖޫން 2007، ރިފަރެންސް: PPS/2007/75\nއާދެ! ހައްދުންމައްޗަށް އަޅުގަނޑު މިއަދު މިކުރާ ދަތުރުގައި، އެންމެ ފުރަތަމަ އަޅުގަނޑަށް އެރަށަކަށް ޒިޔާރަތް ކުރުމުގެ އުފާ މިލިބުނު ރަށަކީ، ތިޔަބޭފުޅުންގެ ލޮބުވެތި ރަށް. އާދެ! ގަން. އަޅުގަނޑު މިއަދު މިއަތޮޅަށް އައުމުން، މިއަތޮޅުގެ ޢިއްޒަތްތެރި އަތޮޅުވެރިޔާ އަލްފާޟިލް ޢަލީ ވަޙީދާއި، އަދި އަތޮޅުވެރިޔާގެ އެހީތެރިންނާއި، އަތޮޅުއޮފީހުގެ މުވައްޒަފުންނާއި، މިއަތޮޅުގެ ރަށްރަށުގެ ވެރިންނާއި، އަދި ސަރުކާރުގެ މުވައްޒަފުންނާއި، އަމިއްލަ ޖަމާޢަތްތަކާއި، ކޮމިޓީތަކާއި، ޢާންމު ރައްޔިތުންނާއި، އަދި ކިޔަވާ ކުދިންގެ ފަރާތުން އަޅުގަނޑަށް ލިބުނު ވަރަށްވެސް ހޫނު ތަރުޙީބަށްޓަކައި، ތިޔަ ހުރިހާ ބޭފުޅުންނަށް، އަޅުގަނޑު ވަރަށް އިޚްލާޞްތެރިކަމާއެކު ޝުކުރު ދަންނަވަން. ހަމައެހެންމެ، މިތާނގައި މިވަގުތު ވަޑައިގެންނެތް ހުރިހާ ރައްޔިތުންނަށްވެސް، އެބޭފުޅުން އެވިދާޅުވި ހޫނު މަރުޙަބާއަށްޓަކައި އަޅުގަނޑު ޝުކުރު ދަންނަވަން.\nއާދެ! ދެންމެ މިދެންނެވި ފަދައިން، އަޅުގަނޑު މިއަދު މިފެށީ، މިއަތޮޅުގެ ދެރަށަކަށް ކުރާ ޒިޔާރަތެއް. އެންމެ ފުރަތަމަ މިއައީ ގަމަށް. އިރާދަކުރެއްވިއްޔާ، މީގެފަހުން ފޮނަދުއަށްވެސް ދާގޮތަށްވަނީ ހަމަޖެހިފައި.\nއަޅުގަނޑު ރާއްޖެތެރެއަށް މިކުރާ ދަތުރުތަކުގެ ބޭނުން ތިޔަބޭފުޅުންނަށްވެސް އެނގިވަޑައިގަންނަވާނެ. އެއީ، އަތޮޅުތަކުގެ ރައްޔިތުންނާ ބައްދަލުކޮށް ރައްޔިތުންގެ ހާލުއަހުވާލު ބަލައި، ތަރައްޤީގެ މަގުގައި ރަށްރަށުގައި ހިނގާ ކަންތައްތައްވެސް ހިނގާގޮތް ބަލާލައި، ރައްޔިތުން ބޭނުންވާ ކަންތައްތަކަކީ ކޮބައިތޯ އޮޅުންފިލުވައި، ސަރުކާރުގެ އެކިއެކި ދާއިރާތަކާއި އެދާއިރާތަކުގެ ސަމާލުކަން އެކަންތައްތަކަށް ގެނައުން.\nއާދެ! މިގޮތުން އަޅުގަނޑު އަތޮޅުތަކަށް ވަރަށްގިނަ ދަތުރުތަކެއް ކޮށްފިން. އެންމެ ފުރަތަމަ މީގެ ވަރަށްގިނަ އަހަރުތަކެއް ކުރިން، އާދެ! 1978 ވަނަ އަހަރު އަޅުގަނޑު މިހާރު މިހުރި މަގާމާ ހަވާލުވީއްސުރެ، ރާއްޖޭގެ މީހުން އުޅޭ ހުރިހާ ރަށަކަށް އަޅުގަނޑުވަނީ ދަތުރުކޮށްފައި. އޭގެތެރެއިން ވަރަށްގިނަ ރަށްރަށަށް އެއްފަހަރަށްވުރެ ގިނަފަހަރު އަޅުގަނޑުވާނީ ޒިޔާރަތްކޮށްފައި. އެގޮތުން ތިޔަބޭފުޅުންގެ ތެރެއިން ހަމަގައިމުވެސް ބައެއް ބޭފުޅުންނަށް އެނގިވަޑައިގަންނަވާނޭ ފަދައިން މިރަށަށް އަޅުގަނޑު ވަރަށް ގިނަފަހަރު ޒިޔާރަތްކޮށްފިން. މިއީ، އަޅުގަނޑު ގަމަށްކުރާ 12 ވަނަ ދަތުރު. އެންމެފަހުން އަޅުގަނޑަށް މިރަށަށް އާދެވުނީ، 2005 ވަނަ އަހަރުގެ ޖަނަވަރީ މަހުގެ 17 ވަނަ ދުވަހު. އެއީ، ސުނާމީ ކާރިސާއާ ގުޅިގެން ލިބުނު ގެއްލުންތައް ބަލާލުމަށްޓަކައި.\nއާދެ! ގަމަކީ، ސަރުކާރުން ތަރައްޤީގެ ގިނަ މަޝްރޫޢުތަކެއް ހިންގާފައިވާ ރަށެއް. އަދި މިހާރުވެސް ހިންގަމުން ގެންދާ ރަށެއް. މިމަޝްރޫޢުތައް ކާމިޔާބުކަމާ އެކީގައި ހިނގަމުންދާނީ، ރަށްރަށުގެ ވެރިންނާއި ރައްޔިތުންގެ ފަރާތުން ފުރިހަމަ އެއްބާރުލެއްވުމެއް ލިބިގެން. އަދި ރައްޔިތުންގެ މެދުގައިވެސް އެކުވެރިކަމާއި އެއްބާރުލުން އޮވެގެން. އަޅުގަނޑަށް އެނގިފައިވާ ގޮތުގައި، މިރަށުގައި ހިމެނޭ ތިން އަވަށުގެ މެދުގައިވެސް މިހާރު އޮތީ ވަރަށް އެކުވެރި، ވަރަށް އޮމާން، ވަރަށް ރަނގަޅު ގުޅުމެއް. އެއީ، އަޅުގަނޑު ވަރަށްބޮޑަށް އުފާކުރާ ކަމެއް. ރައްޔިތުންގެ މެދުގައި އެކުވެރިކަމާއި، އަޚްވަންތަކަމާއި، އެއްބާރުލުން އޮވެގެން ރައްޔިތުން ހިންމަތާއެކު މަސައްކަތް ކުރައްވަމުން ގެންދަވާ ކަމުގައިވަނީނަމަ ޝައްކެއްނެތް، މާތްﷲ އެމީހުން އެކުރާ މަސައްކަތުގައި ބަރަކާތް ލައްވާނެ. އަދި އެމަސައްކަތުގެ ނަތީޖާއާއި އޭގެ ފައިދާ، ވަރަށް އަވަހަށް ފެނިގެންދާނެ.\nއެހެންވީމާ، މިރަށުގެ ތިންއަވަށުގެ މެދުގައި މިހާރު މިއޮތް ރަނގަޅު، އެކުވެރި ގުޅުމާ ދޭތެރޭގައި އަޅުގަނޑު ވަރަށްބޮޑަށް އުފާކޮށް ރަށުގެ ތަރައްޤީއަށާއި، އަތޮޅުގެ ތަރައްޤީއަށް މިކުރެވޭ މަސައްކަތުގައި އަދިވެސް އެގޮތުގައި ތިއްބަވައިގެން، ތިޔަ ހުރިހާ ބޭފުޅުން، އާދެ! ހުރިހާ ރައްޔިތުން ފުރިހަމަ އެއްބާރުލެއްވުން ދެއްވާނެ ކަމަށް އަޅުގަނޑު ޔަޤީންކުރާ ވާހަކަ ދަންނަވާލަން.\nއާދެ! ސަރުކާރުން ހިންގާ އާބާދީއާއި ތަރައްޤީ އެއްފަސްކުރުމުގެ ސިޔާސަތުގެ ދަށުން މިރަށުގައި މަސައްކަތްތަކެއް އެބަހިނގާ. އޭގެތެރޭގައި، މިއަތޮޅު މުންޑޫގެ ތިންބައިކުޅަދެބައި މީހުން މިހާރުވަނީ މިރަށަށް ބަދަލުވެފައި. އަދި މިއަތޮޅު ކަޅައިދޫގެ 12 ޢާއިލާ ފިޔަވައި އެހެން ހުރިހާ ޢާއިލާތަކެއްވެސް މިރަށަށް ބަދަލުވާ ގޮތަށް މިހާރު ވަނީ ހަމަޖެހިފައި. އަދި ބައެއް އެހެން އަތޮޅުތަކުގެ މީހުންވެސް މިރަށަށް ބަދަލުވާން މިހާރުވަނީ އެދިފައި.\nއެއްފަސްކުރުމުގެ ސިޔާސަތަކީ، ރާއްޖެ ވަރަށްބޮޑު އަހަންމިއްޔަތެއް ދޭން ޖެހިފައިވާ ސިޔާސަތެއް. އެއީ، އަޅުގަނޑުމެންގެ ރާއްޖޭގެ ރަށްތަކުގެ ކުދިކަމާއި، އަދި އެރަށްތަކުގައި ކުރިއަށް ދިޔުމުގެ ވަސީލަތްތައް މަދުކަމާއި، އަދި ޚާއްޞަކޮށް ތިމާވެށީގެ ސަބަބުން ދުނިޔެއަށް މިއަންނަ ބަދަލުތަކާއި، އެބަދަލުތަކުގެ ސަބަބުން އަޅުގަނޑުމެންގެ ރާއްޖެފަދަ ފަސްގަނޑުތިރި ޤައުމުތަކަށް ކުރިމަތިވާނެ ނުރައްކާތަކަށް ބަލާފައި، އަޅުގަނޑުމެންގެ ޤައުމު ރައްކާތެރިކުރެވޭނެ އެންމެ މުހިންމު އެއްގޮތަކީ، އާބާދީއާއި ތަރައްޤީ އެއްފަސްކުރުން ކަމަށްވާތީ.\nކުދިކުދި ރަށްރަށުގައި މަދު މީސްކޮޅު ދިރިއުޅުމަކީ، މިޒަމާނުގައި ކުރެވޭވަރު ކަމެއްނޫން. އެގޮތަށް ދިރިއުޅޭ ރައްޔިތެއްގެ އާމްދަނީ އިތުރުކުރުމަށް ކުރެވޭ މަސައްކަތްތައްވެސް ވަރަށް މަދުވާނެ. އިޤްތިޞާދީގޮތުން ފުދުންތެރިކަން ހޯދަން މަސައްކަތް ކުރާނެ ވަސީލަތްތަކެއް ނުހުންނާނެ. ހަމައެފަދައިން، ޤުދުރަތީ ހާދިސާއެއް ދިމާވިޔަސް އެކަމުން ސަލާމަތްކަން ހޯދޭނެ މަގުތައް ވަރަށް މަދުވާނެ.\nއެހެންވީމާ، މިހުރިހާ ސަބަބަކަށްޓަކައި ކުދިކުދި ރަށްރަށުގެ މީހުން ބޮޑެތި ރަށްރަށަށް ބަދަލުވެ، ކުރިޔަށް ދިޔުމުގެ ފުރުޞަތު ތަނަވަސްވެފައިވާ ތަންތަނަށް އާބާދީ ޖަމާވުމަކީ، ކުރިމަގަށްޓަކައި ވަރަށް މުހިންމުކަމެއް. ރައްޔިތުންގެ އިޤްތިޞާދީ ފުދުންތެރިކަން މައްޗަށް ގެންދިޔުމަށާއި، ޢާއިލާތަކުގެ ދިރިއުޅުން ތަނަވަސް ކުރުމަށާއި، އަދި އެންމެންނަށް ވަޒީފާގެ ފުރުޞަތު ލިބުމަށާއި، މިހުރިހާ ކަމަކަށްވެސް މަގުފަހިވެގެންދާނީ މިދެންނެވި ގޮތުގެމަތިން، ކުދިކުދި ރަށްރަށުގެ މީހުން ތަންކޮޅެއް ބޮޑެތި ރަށްރަށަށް ބަދަލުވެގެން، އެތަންތާނގައި މިދެންނެވި ކަހަލަ މަސައްކަތްތަކާއި ވަސީލަތްތައް ޤާއިމުކޮށްގެން.\nހަމައެއާއެކީގައި ދަންނަވަންޖެހެނީ، ތިމާވެށީގެ ގޮތުންވެސް މިދިމާވާ ނުރައްކާތައް، އާދެ! ސުނާމީ ކާރިސާ، އިރާދަކުރެއްވިއްޔާ އެފަދަ ހާދިސާއެއް ދެން މާތްﷲ މެދުވެރިއެއް ނުކުރައްވާނެ. އެހެންނަމަވެސް، އުދައެރުމުގެ ކަންތައްތައް، ވިއްސާރައިގެ ކަންތައްތައް، މިއީ، އަޅުގަނޑުމެންނަށް އަބަދުވެސް ދިމާވާ ކަންތައްތަކެއް. އަޅުގަނޑަށްވެސް އެނގޭ މިއަހަރު އުދައެރުމުގެ ކަންތައްތައް މިއުޅެނީ އެހެން އަހަރުއަހަރަށްވުރެ މާބޮޑުކޮށް. ވިއްސާރައިގެ ސަބަބުން ލިބޭ ގެއްލުންތައްވެސް އެހެން އަހަރުއަހަރަށްވުރެ މިއަހަރު ގިނަކަމަށް ފެނޭ. އެހެންނަމަވެސް، ހުޅަނގު މޫސުމުގައި ވިއްސާރަކުރުމަކީ، އަބަދުވެސް އަޅުގަނޑުމެންގެ ރާއްޖޭގައި ތަޖުރިބާ ކުރަމުންދާ ކަމެއް. އޭގެތެރޭގައި އުދައެރުންވެސް ހިމެނޭ.\nމިކަންތައްތައް ދިމާވުމުން އަޅުގަނޑުމެންގެ ރަށްތަކަށް މިލިބޭ ގެއްލުންތައް ފޫބެއްދުމުގައި އާބާދީއާއި ތަރައްޤީ އެއްފަސްކުރުމުގެ ސިޔާސަތުގެ ދަށުން މަސައްކަތް ކުރުމަކީވެސް، ވަރަށް ފައިދާހުރި ކަމެއް ކަމުގައި އަޅުގަނޑަށް ދަންނަވަންޖެހޭ.\nމިފަދަ ބޮޑެތި މަޝްރޫޢުތައް ހިންގާއިރު ކުރިންވެސް ދެންނެވި ފަދައިން ރައްޔިތުންގެ ފުރިހަމަ އެއްބާރުލެއްވުން ވަރަށްބޮޑަށް ބޭނުންވާނެ. އާބާދީއާއި ތަރައްޤީ އެއްފަސްކުރަން މިޖެހެނީ ކީއްވެގެންކަން ރައްޔިތުން ގަބޫލު ކުރައްވަންވާނެ. ރައްޔިތުންގެ ކުރިއެރުމާއި ތަރައްޤީ އޮތީ އެގޮތަށް ޢަމަލުކޮށްގެންކަން ރައްޔިތުންގެ ހިތުގައި ބިންވަޅު ނެގިފައި އޮންނަންވާނެ. އެކަން އެހެން އޮތްނަމަ، އަދި ރައްޔިތުންގެ ފުރިހަމަ އެއްބާރުލެއްވުން ސަރުކާރާ އެކީގައިވާނަމަ، މިކަންތައްތައް އިރާދަކުރެއްވިއްޔާ އަޅުގަނޑުމެންނަށް ކާމިޔާބު ކުރެވޭނެ.\nއާދެ! ދެންމެ ގަމުގެ ބޮޑުކަތީބު އަލްފާޟިލް ޢަބްދުލްވައްހާބު ޢަބްދުﷲ ދެއްކެވި ވާހަކަފުޅުތަކުގައި، މިރަށަށް ބޭނުންވާ ކަންތައްތަކުގެ ވާހަކަވެސް ވިދާޅުވި. އަޅުގަނޑަށް މަރުޙަބާ ވިދާޅުވުމުގެ ގޮތުން، އޭނާ އެންމެ ފުރަތަމަ އެވިދާޅުވި އިޚްލާޞްތެރި ބަސްފުޅުތަކަށްޓަކައި، އޭނާއަށާއި ގަމުގެ ރައްޔިތުންނަށް އަޅުގަނޑު ވަރަށް ބޮޑަށް ޝުކުރު ދަންނަވަން.\nއޭގެއިތުރުން، އޭނާ ދެއްކެވި ވާހަކަފުޅުތަކުގެ ތެރޭގައި، ގަމުގެ ރައްޔިތުންނަށް ބޭނުންވާ ކަންތައްތަކެއްގެ ވާހަކަ ވިދާޅުވި. ޙަޤީޤަތުގައި އެކަންތައްތަކަކީ، އަތޮޅުތަކުގެ ހުރިހާ ރަށްރަށްރަށުގެ ރައްޔިތުންނަށްވެސް ބޭނުންވާ ކަންތައްތައް. ތަޢުލީމުގެ ފެންވަރު މަތިކުރުން. ރައްޔިތުންނަށް ބޭނުންވާ އަސާސީ ޚިދުމަތްތައް ލިބިދިނުން. ފެނާއި ނަރުދަމާގެ ނިޒާމު ޤާއިމުވެފައި އޮތުން. ކަރަންޓުގެ ޚިދުމަތް ފުރިހަމައަށް ހުރުން. ތަޢުލީމާއި، ޞިއްޙަތާއި، އެނޫން ކަންތައްތައްވެސް އަޅުގަނޑުމެން އެދޭ ފެންވަރަށް މައްޗަށް ދިޔުން. އަދި އިޤްތިޞާދީ ފުދުންތެރިކަން އިތުރުކުރުމަށްޓަކައި، ވަޒީފާގެ ފުރުޞަތުތައް އޮތުމާއި، އެކިއެކި މަޝްރޫޢުތައް ހިންގުން. މިހުރިހާ ކަމަކީ، އަޅުގަނޑުމެންގެ ރާއްޖޭގެ ހަމަ ހުރިހާ އަތޮޅަކަށްވެސް، ހުރިހާ ރަށަކަށްވެސް ބޭނުންވެފައިވާ ކަންތައްތައް. އެކަންތައްތައް ކުރެވޭތޯ ސަރުކާރުން މިގެންދަނީ ވަރަށް ބޮޑަށް މަސައްކަތް ކުރަމުން. ގަމުގެ ރައްޔިތުންނަށްވެސް، މިއަތޮޅުގެ ރައްޔިތުންނަށްވެސް އެކަން އެނގިވަޑައިގަންނަވާނެ.\nމިއަތޮޅަކީ، ތަރައްޤީގެ ވަރަށްގިނަ މަޝްރޫޢުތަކެއް ހިނގަމުންދާ އަތޮޅެއް. އަދި ޚާއްޞަކޮށް ގަމާއި ފޮނަދޫގައި ވަރަށްގިނަ މަޝްރޫޢުތައް މިހާރުވެސް ހިނގަމުން އެބަދޭ. އަދި މުސްތަޤްބަލުގައި މިއަތޮޅުގެ ރައްޔިތުންނަށް، އިޤްތިޞާދީ ގޮތުން ތަފާތު ފުރުޞަތުތައް ލިބިދާ ކަހަލަ ވަރަށްގިނަ ކަންތައްތަކެއް މިހާރު ފެށިގެން ހިނގަމުންއެބަދޭ. އެހެންވީމާ، މާތްﷲގެ ވާގިފުޅާއެކު، އެކަންތައްތައް ކުރިމަގުގައި ހަމަޖެހިގެންދާނެ ވާހަކަ ވަރަށް އުފަލާއެކު ދަންނަވަން.\nއާދެ! ގަމުގެ ބޮޑުކަތީބުގެ ވާހަކަފުޅުގައި، އެހެން ވަރަށްބޮޑު މައްސަލައަކަށްވެސް އިޝާރާތް ކުރެއްވި. އެއީ މަސްތުވާތަކެތީގެ މައްސަލަ. ޝައްކެއްނެތް، އެއީ މިއަދު އަޅުގަނޑުމެންގެ ޤައުމަށް ދިމާވެފައިވާ ވަރަށްބޮޑު މައްސަލައެއް. މިއަދު އެކަންޏެއްނޫން. ރާއްޖޭގައި މަސްތުވާތަކެތި ބޭނުންކުރަން ފަށައިގެން އެކަން އިތުރުވަމުން އަންނަތާ ވަރަށްގިނަ އަހަރުތަކެއްވެއްޖެ. އެކަމާ ދޭތެރޭގައި ސަރުކާރުން މިގެންދަނީ ފިޔަވަޅުތައްވެސް އަޅަމުން. އެހެންނަމަވެސް، އެފިޔަވަޅުތަކުގެ ސަބަބުން އަދި މިވަނީ އެދެވޭ ނަތީޖާއެއް ނުފެނި.\nއަޅުގަނޑުމެން އެބަޖެހޭ މިމައްސަލައާ ދޭތެރޭގައި ވަރަށް ފުންކޮށް ވިސްނަން. މަސްތުވާތަކެއްޗަކީ، ރާއްޖޭގައި އުފައްދާ އެއްޗިއްސެއްނޫން. އެތަކެތި ރާއްޖެއަށް މިއަންނަނީ ރާއްޖެއިން ބޭރުން. އެހެންވީމާ، އެންމެފުރަތަމަ އަޅުގަނޑުމެން ސަމާލުކަންދޭންވީ އެއްކަމަކީ، އެފަދަ ތަކެތި ރާއްޖެއަށް އެތެރެވުން ހުއްޓުވުން. މިއީ، ދަންނަވާލަން ވަރަށް ފަސޭހަ ވާހަކައެއް. އެކަމަކު ޢަމަލީގޮތުން މިކަން ކުރުމަކީ ވަރަށް ދަތިކަމެއް. ރާއްޖެ މިއޮންނަނީ ވަރަށްބޮޑަށް ހުޅުވިފައި.\nރާއްޖެއަށް މިފަދަ އެއްޗެހި ހަމައެކަނި އަންނާނީކީ ގަވާއިދުން މިހުންނަ ބަނދަރު ތަކަކުންނޫން. ރާއްޖެއިން ބޭރުން ރާއްޖެއަށް މިއަންނަ ބޯޓުފަހަރު ބަނދަރުކުރާ ޚާއްޞަ ތަންތަންހުރޭ. މުދާ އެތެރެކުރުމާއި، ބޭރުކުރުމާއި، މީހުން އައުމާއި ފުރުމާ މިކަންތައްތައް ސަރުކާރުގެ އިދާރާތައް ކަމަށްވާ ކަސްޓަމާއި އިމިގްރޭޝަނުގެ މުވައްޒަފުންގެ ބެލުމުގެ ދަށުން އެބަހިނގާ.\nއެހެން ނަމަވެސް، ރާއްޖެ މިއޮތްގޮތުން ހަމަ ކޮންމެ ދިމާއަކަށްވެސް ބަޔަކަށް ކައިރިކުރެވިދާނެ. އަދި މަސްތުވާތަކެތި ކަހަލަ އެއްޗެހި ރާއްޖެއަށް އެތެރެކުރުމަކީ ރާއްޖެ ހުޅުވިފައި މިއޮތް ހުޅުވުމުގެ ސަބަބުން ދަތިކަމެއްނޫން. ބަނދަރުތަކުގެ އިތުރުން އެހެން ގޮތްގޮތުންވެސް އެތެރެކުރުމަކީ އެކަށީގެންވާ ކަމެއް. އެކަން އެހެން ހިނގަނީ ކަމަށްވެސް ވެދާނެ. މިއީ، އަޅުގަނޑުމެންނަށް ބަންދުކުރަން ވަރަށް އުނދަގޫ މަގެއް. އެހެންނަމަވެސް އެމަގުވެސް ބަންދުކުރެވޭތޯ އަޅަންހުރި ހުރިހާ ފިޔަވަޅެއް އަޅަންވާނެ. ކުރެވެން ހުރި ހުރިހާ މަސައްކަތެއް ކުރަންވާނެ.\nދެން ދަންނަވާލަން ބޭނުންވަނީ މިއީ ބައިނަލްއަޤްވާމީ ވަރަށް ބޮޑު ވިޔަފާރިއެކޭ. މަސްތުވާތަކެތި އުފައްދާ މީހުންނާއި އެތަކެތީގެ ވިޔަފާރިކޮށްގެން ވަރަށްގިނަ އަދަދަކަށް ފައިސާ ހޯދާ މީހުން ދުނިޔޭގެ އެތަން މިތާނގައި އެބައުޅޭ. އެއީ ޤާނޫނާ ޚިލާފަށް އެބަޔަކު ކުރާ ޢަމަލުތަކެއް. އެހެންނަމަވެސް، ފައިސާގެ ދަހިވެތިކަމުގައި ދުނިޔޭގެ ވަރަށްގިނަ ޤައުމުތަކުގައި މިކަމުގައި ބޮޑެތި ވިޔަފާރި އެބަ ހިންގާ. އަޅުގަނޑުމެންގެ ރާއްޖެ މިވަނީ، އެފަދަ ވިޔަފާރިވެރިންގެ އަތްދަށުގައިވާ ތަނަކަށް. އެމީހުންގެ އެނުބައި ރޭވުމުގައި ޖެހިގެން އަޅުގަނޑުމެންގެ ޅަކުދިންނާއި، ޒުވާނުންނަށް އޭގެ ގެއްލުންތައް މިދަނީ ލިބެމުން.\nއެހެންވީމާ، މިއީ ފަސޭހަކަމެއްނޫން. ރާއްޖެއިން ބޭރުގައި މިކަންކުރާ ވަރަށް ބޮޑެތި ވިޔަފާރިވެރިން، ބޮޑެތި މަހުޖަނުން މީގެ ފަހަތުގައި އެބައުޅޭ. އެހެންވީމާ، އެ އެންމެންނާ ދިމާކޮށް އެ އެންމެން އެކުރާ މަސައްކަތް ހުއްޓުވުމަކީ، އެއްގޮތަކަށްވެސް ފަސޭހަކަމެއްނޫން. އެކަމަކު، އެއީ ކިތަންމެ އުނދަގޫ ކަމަކަށްވިޔަސް އެކަން އެބަޖެހޭ އަޅުގަނޑުމެން ހުއްޓުވަން. އަޅުގަނޑުމެންގެ ދަރިންގެ ސަލާމަތަށްޓަކައި، އަޅުގަނޑުމެން އެބަޖެހޭ މަސައްކަތްކުރަން، ފިޔަވަޅުތަކެއް އަޅަން.\nއާދެ! އިއްޔެ ނޫން އިހަށްދުވަހަކީ، މަސްތުވާތަކެއްޗާ ދެކޮޅަށް މަސައްކަތް ކުރުމުގެ ބައިނަލްއަޤްވާމީ ދުވަސް. އެދުވަސް ރާއްޖޭގައިވެސް ފާހަގަކުރޭ. މިއަދު އަޅުގަނޑުމެން މި ބޭނުންވަނީ ޤައުމުގެ ހުރިހާ ފަރާތްތަކެއް އެކަތިގަނޑަކަށްވެގެން، އެއްބާރުލައިގެން މަސްތުވާތަކެތީގެ ނުރައްކަލުން ރާއްޖެއާއި ރާއްޖޭގެ ރައްޔިތުން ސަލާމަތް ކުރުމަށްޓަކައި ކުރެވެންހުރި ހުރިހާ މަސައްކަތެއް ކުރަން. އޭގެތެރޭގައި ސަރުކާރުގެ ދާއިރާތަކާއި، އަމިއްލަ ފަރާތްތަކާއި، ރާއްޖޭގައި ބޮޑެތި އިޤްތިޞާދީ މަސައްކަތްތައް ކުރައްވާ ފަރާތްތަކާއި، އަޅުގަނޑުމެންގެ ޅަދަރިންނާއި ޒުވާނުންގެ މައިންބަފައިންނާއި ބެލެނިވެރިންނާއި، ސްކޫލް މަދަރުސާތަކާއި، އަމިއްލަ ޖަމްޢިއްޔާ ޖަމާޢަތްތަކާއި، އަމިއްލަ ފަރުދުންނާއި، ދިވެހި ރައްޔިތުންގެ އެންމެން ގުޅިގެން އެހެން ހުރިހާ ކަމެއް ހުއްޓާލާފައި ކުރާ މަސައްކަތެއްގެ ގޮތުގައިނަމަވެސް، ޤައުމީ މަސައްކަތެއްގެ ގޮތުގައި މިމަސައްކަތް ކުރަން އެބަޖެހޭ. މިހެން ދެންނެވިޔަސް އެހެން ހުރިހާ މަސައްކަތެއް ހުއްޓައެއް ނުލެވޭނެ. ކުރަންޖެހޭ މުހިންމު ކަންތައްތައް އެބަހުރި. އެހެންނަމަވެސް، އަޅުގަނޑު ދަންނަވާލަން ބޭނުންވަނީ، މަސްތުވާތަކެތީގެ ވަބާއިން ދިވެހި ޤައުމު ސަލާމަތްކުރަން ކުރަންޖެހޭ މަސައްކަތަކީ، އެވަރުގެ މުހިންމު ކަމެކޭ.\nއެހެންވީމާ، އަޅުގަނޑު މިއަދުވެސް ރާއްޖޭގެ ރައްޔިތުންނަށް، އަދި ރާއްޖޭގެ ކަމާބެހޭ ހުރިހާ ފަރާތްތަކަކަށް މި އިލްތިމާސް ކުރަނީ، ޤައުމީ މަސައްކަތެއްގެ ގޮތުގައި، ވަރަށް ވަރުގަދަ ޢަޒުމަކާ އެކީގައި މިމަސައްކަތް ކުރަމުން ގެންދިޔުމަށް. އޭރުން މާތްﷲގެ ވާގިފުޅާއެކު މަސްތުވާތަކެތީގެ ނުރައްކަލުން ދިވެހި ޤައުމު ސަލާމަތް ކުރުމަކީ، އަޅުގަނޑުމެންނަކަށް ދަތި ކަމަކަށް ނުވާނެ.\nއާދެ! މަސްތުވާތަކެތީގައި ޖެހޭ މީހުންނަށް ފަރުވާދިނުމަށްޓަކައި ސަރުކާރުން މަސައްކަތްތަކެއް ކުރަމުން ގެންދޭ. އެފަދަ މީހުންނަށް ފަރުވާދީ، އެމީހުން އިޞްލާޙުކޮށް، އަނބުރާ މުޖްތަމަޢަށް ގެނެވޭތޯ ރާއްޖޭގައި އެއްމަރުކަޒަށްވުރެ ގިނަ މަރުކަޒުގައި މިހާރު މަސައްކަތް ކުރަމުން އެބަދޭ. މިވޭތުވެދިޔަ އަހަރުތަކުގެ ތެރޭގައި 1500 އަށްވުރެ ގިނަ މީހުންވަނީ އެތަންތަނުން ފަރުވާ ހޯދާފައި. ނުވަތަ ގިނަ މީހުންނަށްވަނީ ފަރުވާ ލިބިފައި. އަދި އޭގެތެރެއިން ވަރަށްގިނަ މީހުންވަނީ ފަރުވާ ލިބުމަށްފަހުގައި ދޫކޮށްލެވިފައި.\nދޫކޮށްލެވޭ މީހުންގެ ތެރެއިން ބައެއް މީހުންނަކީ، އެނބުރި އެކަންތަކަށް ދާ މީހުން. އެއީ ވަރަށް ދެރަ ކަމެއް. އެހެންނަމަވެސް، އެއީ ދުނިޔޭގައިވެސް އެކަން އޮތްގޮތް. ފަރުވާ ލިބޭ އެންމެން، އެމީހުން އެފަރުވާ ލިބޭ ތަނަކުން ނުކުންނައިރު މަސްތުވާތަކެތިން ސަލާމަތްވެފައި ތިއްބަކަސް، އެންމެންނަކަށް އެހެން ދެމިއެއް ނުތިބެވޭ. އަނެއްކާވެސް އެދަލުގައި އެބަޖެހޭ. މިއީވެސް، ވަރަށް ދެރަކަމެއް.\nއެހެންވީމާ، މިކަމުގައި އަޅުގަނޑު ހިތުން އަޅުގަނޑުމެން އެންމެންގެ އެއްބާރުލުމަށް ބޭނުންވޭ. ޚާއްޞަކޮށް މައިންބަފައިންނާއި، ބެލެނިވެރިންނާއި، ހަރުމީހުންނާ އަޅުގަނޑުމެން އެންމެން އަތުގުޅާލައިގެން މަސައްކަތް ކޮށްގެންނޫނީ މިކަމަކުން އަޅުގަނޑުމެންނަކަށް ދުރަށްދެވޭކަންނެތް.\nއާދެ! ބޮޑުކަތީބުގެ ވާހަކުފުޅުގައި ވިދާޅުވި މަސްތުވާތަކެތީގެ އިތުރުން މިރަށުގައި އެހެން ބައެއް ކުށްތައް ކުރާ ވާހަކަ. ވައްކަން ކުރުމާއި، މާރާމާރީ ހިންގުމާއި، މިކަންތައްތައްވެސް ހިނގާ ވާހަކަ. މިއީވެސް ވަރަށް ހިތާމަހުރި ކަމެއް. ޙަޤީޤަތުގައި މަސްތުވާތަކެއްޗަކީ، އެހެން ކުށްކުށަށް އަރައިގަތުމަށް މަގުފަހިކޮށްދޭ ކަމެއް. ވައްކަންކުރުމާއި، މާރާމާރީ ހިންގުމާއި، އެނޫންވެސް ބޮޑެތި ޖަރީމާތައް ހިންގުމަށް މަސްތުވާތަކެތީގެ ބޭނުންކުރުން ވަރަށް ބޮޑަށް މަގުފަހިކޮށްދޭ. އޭގެތެރޭގައި އުޅޭ މީހުން، އެހެން ގޮތެއް ނެތިގެން އެކަންތައްތައް ކުރަމުން އެބަގެންދޭ. މިއީ ހަމަ ދަންނަވާނީ އެއްކަމަކުން އަނެއްކަމެއް އުފެދިގެން ބޮޑުވެގެންދާ އުސޫލުން ދާކަމެކޭ. އެހެންވީމާ، މީގެވެސް އެންމެ ބޮޑު ޙައްލަކަށް އޮތީ މަސްތުވާތަކެތީގެ ބޭނުންކުރުން ހުއްޓުވުމަށް މަސައްކަތްކޮށް، އެކަން ކާމިޔާބު ކުރުން.\nއާދެ! އަޅުގަނޑުމެން މިޖަލްސާ ކުރަމުން މިދާ ސްކޫލަކީ، ވަރަށް މުހިންމު ބިނާއެއް. އެއީ، އަޅުގަނޑުމެންގެ ވަރަށް އެކުވެރި، ރަޙްމަތްތެރި ޤައުމެއް ކަމަށްވާ ޤަޠަރު ސަރުކާރުގެ އެހީގައި އަޅާފައިވާ ޢިމާރާތެއް، މަދަރުސާއެއް. ޤަޠަރު އަމީރު ސުކޫލް. ޤަޠަރުގެ އަމީރު ޙަމަދު ބިން ޚަލީފާއަކީ، ދިވެހިރާއްޖެއަށް ވަރަށް ބޮޑަށް ހެޔޮއެދިވަޑައިގަންނަވާ ބޭފުޅެއް. ރާއްޖެއަށް ޒިޔާރަތް ކުރައްވާފައިވާ ޒަޢީމެއް. ޤަޠަރަށް ޒިޔާރަތްކޮށް، އެމަނިކުފާނާ ބައްދަލުކުރުމުގެ އުފާ، އެއްފަހަރަށްވުރެ ގިނަފަހަރު އަޅުގަނޑަށްވެސް ވަނީ ލިބިފައި. ރާއްޖޭގެ ތަރައްޤީގެ ކަންތައްތަކުގައި ޤަޠަރުގެ ސަރުކާރުން ވަރަށް ބޮޑު އަހަންމިއްޔަތެއް ދެއްވާ. އެހެންވީމާ، މިމުނާސަބަތުގައި ޤަޠަރުގެ އަމީރު ޙަމަދު ބިން ޚަލީފާ އައްސާނީއަށާއި، އެމަނިކުފާނުގެ ސަރުކާރަށާއި، ރައްޔިތުންނަށް، އަޅުގަނޑު ވަރަށް އިޚްލާޞްތެރިކަމާއެކު ޝުކުރު ދަންނަވަން.\nއާދެ! އަޅުގަނޑުގެ މިދަތުރުގައި، ސަރުކާރުގެ ވަރަށްގިނަ ޢިއްޒަތްތެރިން ބައިވެރިވެވަޑައިގަންނަވާ. އެބޭފުޅުން ވަޑައިގެންދެއްވިކަމީ، މިދަތުރަށް ލިބުނު އިތުރު ފުރިހަމަކަމެއް. އަޅުގަނޑަށްވެސް ލިބުނު ވަރަށްބޮޑު އުފަލެއް. އެހެންވީމާ، މިދަތުރުގައި އަޅުގަނޑާއެކު ބައިވެރިވެވަޑައިގެންދެއްވި ޢިއްޒަތްތެރިންނަށް، ވަރަށް އިޚްލާޞްތެރިކަމާއެކު ޝުކުރު ދަންނަވައި، މަރުޙަބާ ދަންނަވަން.\nއާދެ! އޭގެތެރެއިން އެއްބޭފުޅަކީ، މިނިސްޓަރ އޮފް އެޓޮލްސް ޑިވްލޮޕްމަންޓް އަލްފާޟިލް އަޙްމަދު ތަސްމީން ޢަލީ. އެމަނިކުފާނު މިމަގާމާ ހަވާލުވެވަޑައިގަތީ އިހަކަށްދުވަހު. އެހެންނަމަވެސް އެމަނިކުފާނަކީ، އެޓޮލްސްގެ ނުވަތަ އަތޮޅުތަކާބެހޭ ދާއިރާގައި ވަރަށް ކުރިއްސުރެ ގިނަ އަހަރުތަކެއް ވަންދެން ޚިދުމަތް ކުރައްވާފައިވާ ބޭފުޅަކަށްވާތީ، އެމަނިކުފާނުގެ މަސްއޫލިއްޔަތާއި ވާޖިބު އަދާކުރެއްވުމުގައި އަޅުގަނޑު ހިތުން ކުރީގެ ތަޖުރިބާތައް އެއީ ވަރަށް ބޮޑު ފަސޭހަކަމެއް ގެނެސްދޭ ކަމަކަށްވާނެ. އާދެ! އަޅުގަނޑު ހިތުން އެމަގާމާ ހަވާލުވެވަޑައިގަތްފަހުން އަތޮޅަކަށް ކުރެއްވި ފުރަތަމަ ދަތުރުފުޅަކީ މިއީކަންނޭނގެ. އެކަމަކު، އަޅުގަނޑަށް އެނގިފައިވާ ގޮތުގައި އެހެން އަތޮޅުތަކަށް، އެހެން ރަށްރަށަށްވެސް މީގެފަހުން އެމަނިކުފާނު ވަޑައިގަންނަވާނެ. އަދި އެރަށްރަށުގެ ކަންތައްތައް ބައްލަވައި، ތަރައްޤީގެ މަގުގައި އަޅުއްވަންޖެހޭ ފިޔަވަޅުތައް އަޅުއްވަމުން ގެންދަވާނެ.\nމިފުރުޞަތުގައި، މިވޭތުވެދިޔަ ދުވަސްކޮޅު މިނިސްޓަރ އޮފް އެޓޮލްސް ޑިވެލޮޕްމަންޓްގެ މަގާމުގައި ހުންނެވި އަލްފާޟިލް މުޙަންމަދު ވަޙީދުއްދީން ކޮށްދެއްވާފައިވާ އަގުހުރި ޚިދުމަތްތަކަށްޓަކައި، އެމަނިކުފާނަށްވެސް އަޅުގަނޑު ޝުކުރު ދަންނަވަން. އާދެ! ވަޙީދުއްދީނަކީ، ވަރަށް ހީވާގި ޙަރަކާތްތެރި ބޭފުޅެއް. ވަރަށް ކުރު މުއްދަތެއްގެ ތެރޭގައި ވަރަށްގިނަ އަތޮޅުތަކަށްވަނީ ޒިޔާރަތް ކުރައްވާފައި. ވަރަށްގިނަ ރަށްރަށަށް ވަނީ ޒިޔާރަތްކުރައްވާފައި. ވަރަށްގިނަ މީހުންނާ ބައްދަލުކުރައްވައި، ވަރަށްގިނަ މީހުންގެ ޚިޔާލާއި، މަޝްވަރާ ވަނީ ހޯއްދަވާފައި. އެހެންވީމާ، އެކުރެއްވި މަސައްކަތަކީ، ރައްޔިތުންނަށް ވަރަށް ފައިދާ ކުރަނިވި ގޮތެއްގައި ކޮށްދެއްވި މަސައްކަތްތަކެއްކަން ހެޔޮހިތުން އަޅުގަނޑު ގަބޫލުކޮށް އޭނާއަށް ތިޔަބޭފުޅުންގެ ނަމުގައިވެސް ޝުކުރު ދަންނަވަން.\nދެން ދަންނަވާލަންއޮތީ، މިފަހަރު ވަޒީރުންގެ މަގާމު ބަދަލުވުމުގެ ސަބަބުން ސަރުކާރުގެ އެއްވެސް ދާއިރާއެއްގެ ސިޔާސަތަކަށް ބަދަލެއް ނާންނާނެ ވާހަކަ. އަޅުގަނޑު ރޭ، ދިވެހިރާއްޖޭގެ އަޑު މެދުވެރިކޮށް ރައްޔިތުންނާ ބައްދަލުކުރި ކުރުމުގައިވެސް، މިވާހަކަ ވާނީ ދަންނަވާލާފައި. އޭގެތެރެއިން، ބައެއް ބޭފުޅުން އެ ވާހަކަ އައްސަވާނެކަންނޭނގެ. އެހެންނަމަވެސް، އަޅުގަނޑު ދަންނަވާލަން ބޭނުންވަނީ، މިއައި ބަދަލަކީ ސިޔާސަތަށް އައި ބަދަލެއްނޫނޭ. ސިޔާސަތު އޮންނާނީ އެއޮތްގޮތަށޭ.\nއޭގެތެރެއިން އެއްކަމެއް، ލާމަރުކަޒީ އުސޫލުން އަތޮޅުތަކުގެ ރަށްރަށުގެ ހިންގުން ހަރުދަނާކުރުން. އެކަން އެއީ ސަރުކާރުގެ ސިޔާސަތެއް. އަދި އިޞްލާޙީ ޕްރޮގްރާމްގައި ހިމެނިފައިވާ ކަމެއްވެސްމެ. އެހެންވީމާ، އެކަންވެސް އިރާދަކުރެއްވިއްޔާ ކުރިއަށް އޮތްތާނގައި ވަރަށް ރަނގަޅަށް ހިނގަމުންދާނެ. އަދި އަޅުގަނޑަށް އެނގިފައިވާގޮތުގައި އެމިނިސްޓްރީއާ އަލަށް ހަވާލުވެ ވަޑައިގެންނެވި އަލްފާޟިލް އަޙްމަދު ތަސްމީނު ޢަލީވެސް އެކަމަށް ވަރަށްބޮޑު އިސްކަމެއްދެއްވާ.\nއާދެ! މިއަދުގެ މިޖަލްސާއަށްފަހުގައި، މިއަތޮޅުގައި އެމް.ޓީ.ސީ.ސީ އިން ފަށްޓަވާ ޚިދުމަތެއް ފަށާދިނުމުގެ އުފާވެސް އަޅުގަނޑަށް އެބަ ލިބޭ. އާދެ! އެއީ ބަސްދަތުރުގެ ޚިދުމަތް. މިއީ، އަޅުގަނޑު ހިތުން އެއްފަސްގަނޑަކަށް، މިހާ ބޮޑު ސަރަޙައްދެއް އޮންނަ ތަނެއްގައި ރައްޔިތުންނަށް ވަރަށް ބޮޑަށް ބޭނުންވާނެ ޚިދުމަތެއް. މިޚިދުމަތުގެ ސަބަބުން، ރައްޔިތުންނަށް އިތުރު ލުއިތަކަކާއި ފަސޭހަތަކެއް ލިބިގެންދާނެ ކަމަށް، އަޅުގަނޑު އުންމީދުކުރަން. ބަސްދަތުރުގެ ޚިދުމަތަކީ ރާއްޖެއަށް އާ ޚިދުމަތެއް. އެހެންނަމަވެސް، ތަރައްޤީގެ މަގުގައި އަޅުގަނޑުމެން މިކުރިއަށްދާ ދިޔުމުގައި އިތުރު ފަސޭހަތަކާއި ތަނަވަސްކަން ރައްޔިތުންނަށް ލިބިދެވޭނެ ގޮތްތަކަށް ކަންތައްތައް ރާވައިގެން ހިންގުމަކީ ސަރުކާރުން ކުރަން ޖެހޭނެކަމެއް. އެހެންވީމާ، އެގޮތުގެ މަތިން އެމް.ޓީ.ސީ.ސީ މެދުވެރިކޮށް، މިޚިދުމަތް މިއަދު މިއަތޮޅުގައި ސަރުކާރުން ފަށަނީ. އެއީ، އަޅުގަނޑަށް ލިބޭ ވަރަށްބޮޑު އުފަލެއް. އަދި އެޚިދުމަތުގެ ސަބަބުން މިއަތޮޅުގެ ނުވަތަ އެއްފަސްގަނޑަކަށް މިއޮތް ރަށްރަށުގެ ރައްޔިތުންނަށް އިތުރު ފަސޭހަތަކާއި ލުއިތައް ލިބިވަޑައިގަންނަވާނެ ކަމަށް އަޅުގަނޑު ޔަޤީންކޮށް، މިކަމަކީ ވަރަށް އުފާވެރި ކަމެއް ކަމުގައި ދަންނަވަން.\nއާދެ! އަޅުގަނޑުގެ ވާހަކަކޮޅު ނިންމާލާނީ، އަޅުގަނޑަށް ތިޔަ ވިދާޅުވި ހޫނު މަރުޙަބާއަށްޓަކައި، އަދިވެސް އެއްފަހަރު ގަމުގެ ރައްޔިތުންނަށް ޝުކުރު ދަންނަވަމުން. އަދި ގަމަށާއި، މިއަތޮޅުގެ އެހެން ރަށްރަށާއި، މިއަތޮޅުގެ ހުރިހާ ރައްޔިތުންނަށާއި، އަދި ޢާންމުކޮށް ރާއްޖޭގެ ހުރިހާ ރައްޔިތުންނަށް، މާތްﷲ ހެޔޮގޮތްތައް މިންވަރު ކޮށްދެއްވުން އެދި ދުޢާ ކުރަމުން. އަދި އެކަލާނގެ އަޅުގަނޑުމެންނަށް ދެއްވާފައިވާ އެންމެ މަތިވެރި ހަދިޔާ ކަމުގައިވާ މާތްވެގެންވާ އިސްލާމްދީނުގައި ސާބިތުކަމާއެކު ތިބުމުގެ ހެޔޮ ތައުފީޤު، މާތްﷲ އަޅުގަނޑުމެންނަށް ދެއްވުން އެދި ދުޢާކުރަމުން. އަދި އަޅުގަނޑުމެން އެންމެން، އާދެ! ދިވެހިރައްޔިތުން، ދިވެހި ސަރުކާރާއި، އަމިއްލަ ފަރާތްތަކާއި، ރައްޔިތުންގެ އެންމެން، ތަރައްޤީގެ މަގުގައި މިކުރަމުން ގެންދާ މަސައްކަތްތަކުގައި އެކަލާނގެ ބަރަކާތް ލައްވައި، އެކަމުގެ ރަނގަޅު ނަތީޖާއާއި، ލާބައާއި، މަންފާ އަޅުގަނޑުމެންނަށް ދެއްވުން އެދި ދުޢާ ކުރަމުން.\nوالسـّلام عليـكم ورحمـة اللّـه وبـركاتـه


Salman aa kaiveni kuran v noon tho ehumun Katrina dhin javaabu engeytha? - One Online\nކެޓްރީނާ އަދި ސަލްމާން ފިލްމު ބާރަތްގެ ޝޫޓިން ތެރެއިން އަދި ކެޓްރީނާ އާއި ސަލްމާންގެ މަންމަ ---\nސަލްމާން އާ ކައިވެނި ކުރަންވީ ނޫންތޯ އެހުމުން ކެޓްރީނާ ދިން ޖަވާބު އެނގޭތަ؟\nސަލްމާން ޚާން އަދި ކެޓްރީނާ ކައިފް ވަނީ ގިނަ ފިލްމުތަކެއް އެކީގައި ކުޅެފައެވެ. ރަންބީރު ކަޕޫރާ ކެޓްރީނާ ރައްޓެހި ވުމުގެ ކުރިން ސަލްމާނާ ރައްޓެހިވެގެން އުޅުނު ކަމުގެ ވާހަކަތައްވެސް ވަނީ ދެކެވިފައެވެ. މީގެ އިތުރުން ސަލްމާންގެ އާއިލާއާވެސް ކެޓްރީނާ ވަރަށް ގާތެވެ.\nކެޓްރީނާއާ ސަލްމާންވެސް މިދުވަސްވަރު ސިންގަލްކޮށް ތިވޭތީ އާއި އަނެއްކާވެސް އެކީގައި ފިލްމެއްގެ މަސައްކަތުގައި އުޅޭތީ ފޭނުން ތިބެނީ މިދެތަރިން ގުޅޭނެ ކަމުގެ އުއްމީދުގަ އެވެ.\nފޭމަސްލީ ފިލްމްފެއާ ޝޯއަށް ކެޓްރީނާ ދިޔުމުން ފޭނެއް ވަނީ ސަލްމާން އާ ކައިވެނި ކުރަންވީ ނޫންތޯ ކިޔާ އާދޭސްވެސް ކޮށްފައެވެ. އެއަށް ކެޓްރީނާ ޖަހާލީ ހިނިގަނޑެކެވެ. އަދި ދެން ބުނެލީ "ހްމްމްމް..." އެކަންޏެވެ.\nޝޯގައި ކެޓްރީނާއަށް އިތުރަށް ކުރިމަތިވި ސުވާލަކީ ކައިވެނި ކުރާނީ ކޮން އިރަކުންތޯއެވެ. ޖަވާބަކަށް ކެޓްރީނާ ބުނީ ކައިވެންޏެއް ކުރުމަށް ދެމީހުން ބޭނުންވާ ކަމަށާއި، ރަނގަޅު މީހަކާ ދިމާވުމުން އެކަންވެސް ކުރާނެ ކަމަށެވެ.


އޭޑީކޭ ހޮސްޕިޓަލުން ވައްކަން ކުރަމުންދިޔަ އަންހެނަކާއި ފިރިހެނަކު ފުލުހުން ހައްޔަރުކޮށްފި\nހަވީރު ޑެއިލީ، 17 ސެޕްޓެމްބަރ 2007 00:00 17 ސެޕްޓެމްބަރ 2007\nއޭޑީކޭ ހޮސްޕިޓަލުން ވައްކަން ކުރަމުންދިޔަ އަންހެނަކާއި ފިރިހެނަކު ފުލުހުން އިއްޔެ ހައްޔަރުކޮށްފި އެވެ.\nފުލުހުންގެ މީޑިއާ އޮފިޝަލަކު މިއަދު ވިދާޅުވީ، އޭޑީކޭގެ ބަލި މީހުންގެ ކޮޓަރިތަކުން ވައްކަންކުރާ ކަމަށް އެ ހޮސްޕިޓަލުން ލިބުނު ރިޕޯޓަކާ ގުޅިގެން ވައްކަންކުރި ދެ މީހުން ފުލުހުންގެ ބެލުމުގެ ދަށަށް ގެންގޮސް މައްސަލަ ތަހުގީގުކުރަމުން ގެންދާ ކަމަށެވެ.\nއޭޑީކޭ ހޮސްޕިޓަލުގެ މެނޭޖިން ޑިރެކްޓަރު އަހުމަދު އަފްއާލް މިއަދު ވިދާޅުވި ގޮތުގައި ބަލި މީހުންގެ ކޮޓަރިތަކުން ވައްކަން ކުރަމުންދާ ކަމަށް އިއްޔެ ހެނދުނު ލިބުނު ރިޕޯޓަކާ ގުޅިގެން ބެލި ބެލުމުގައި ބަލިމީހުންގެ ކޮޓަރިތަކަށް ވަދެ، އެ ދެ މީހުން ވަގަށް ނަގައިފައިވާ ތަކެތީގެ ތެރޭގައި މޯބައިލް ފޯނަކާއި ވީޑިއޯ ކެމެރާއެއް ފެނިފައިވާ ކަމަށެވެ.\nއޭނާ ވިދާޅުވީ އެ ހޮސްޕިޓަލުގައި ބަހައްޓައިފައި ހުރި ސެކިއުރިޓީ ކެމެރާތައް ޗެކްކުރި ކުރުމުގައި، ވައްކަންކުރި ދެ މީހުން ވައްކަންކޮށްފައި ވަނީ އެ ކަމަށް ވަރަށް ބޮޑަށް ތައްޔާރުވެގެންކަން ވީޑިއޯ އިން އެނގެން ހުރި ކަމަށެވެ.\n"ވައްކަން ކުރަމުންދިޔަ ފިރިހެން މީހާ ހުރީ ކޮނޑުގައި ދަބަހެއް އަޅުވައިގެން، އަންހެން މީހާ ފައިލެއް ހިފައިގެން ވަރަށް އޮގަނައިޒްކޮށް ކޮޓަރިތަކަށް ވަންނަމުން ދިޔައީ. މޯބައިލް ފޯނު ވަގަށް ނަގައިގެން ނުކުމެ އޭގެ ސިމް ކާޑު ނަގައި ލޭބަ ރޫމް ކައިރީގައި ހުރި ޑަސްބިނަކަށް ވައްޓާލައި އަނެއްކާ ވެސް ކޮޓަރިތަކަށް ވަންނަމުން ދިޔައީ،" އަފްއާލް ވިދާޅުވި އެވެ.\nކޮޓަރިތަކުން ވައްކަން ކުރަމުންދާ ކަމަށް ބަލިމީހުންނަށް އެނގިގެން އެ ވަގުތު ހޮސްޕިޓަލް ތެރެއަށް މީހުން އެއްވެ، އަޑުގަދަކުރި ކަމަށް ވެސް އަފްއާލް ވިދާޅުވި އެވެ.\n"އެ ވައްކަންކުރި މީހުން ދަންނަ ބަޔަކަށް ފެނިގެން އެ ދެ މީހުން ހޮސްޕިޓަލް ތެރެއަށް ގެނެސް ފުލުހުންނަށް ގުޅީ. ފަހުން އެނގުނީ އެ ދެ މީހުންނަކީ ވެސް ވައްކަމުގެ ރެކޯޑް އޮންނަ ބައެއްކަން،" އޭނާ ވިދާޅުވި އެވެ.\nއަފްއާލް ވިދާޅުވީ، ބަލި މީހުންގެ ކޮޓަރިތަކުން ވައްކަންކުރާ މީހުން އިތުރުވަމުންދާކަން ފާހަގަކުރެވޭ ކަމަށެވެ. އެގޮތުން ހޮސްޕިޓަލަށް ދާ މީހުން ވެސް އެކަމަށް ސަމާލުވުމަށް އެ ހޮސްޕިޓަލުން އިލްތިމާސްކުރި އެވެ.\n"ކުށުގެ ރެކޯޑް އޮންނަ މީހުން ގިނައިން ވައްކަން ކުރަން މި އަންނަނީ. އެ މީހުންގެ ޓާގެޓަކީ ބަލި މީހުންގެ ކޮޓަރިތައް،" އަފްއާލް ވިދާޅުވި އެވެ.\nއަރުޝީފަށް ނެގީ 22/03/2017 14:02\nއެންމެފަހުން އަޕްޑޭޓްކުރީ 22/03/2017 14:02\nފާތުމަތު އަނީސާ 8 މިނެޓު ކުރިން


އިއްތިހާދު އެއާވޭޒް އިން ރާއްޖެއަށް ކުރާ ދަތުރުތައް އިތުރުކުރަން ނިންމައިފިއެވެ.\nއިއްތިހާދު އެއަވޭޒް އިން އިއްޔެ ބުނީ ރާއްޖެއަށް އޮތް ޑިމާންޑް އިތުރުވަމުން އަންނާތީ މިއަހަރުގެ ސަމަރ ސީޒަންގައި ހަފްތާއަކު އިތުރު4ފްލައިޓް އަބޫދާބީ އިން ރާއްޖެއަށް ބާއްވާނެ ކަމަށެވެ. އަދި އެދަތުރުތައް ޖުލައި މަހުގެ 1 ވަނަ ދުވަހުން ފެށިގެން ސެޕްޓެމްބަރު މަހުގެ 17 ވަނަ ދުވަހުގެ ނިޔަލަށް ކުރިއަށް ގެންދާނެ ކަމަށެވެ.\nއިއްތިހާދު އެއާވޭޒް އިން މިހާރުވެސް ރާއްޖެއަށް ހަފްތާއަކު7ދަތުރު ކުރެއެވެ. އެހެންކަމުން އެ މުއްދަތުގައި ރާއްޖެއަށް ހަފްތާއަކު 11 ދަތުރުކުރަމުން ގެންދާނެއެވެ. ހަފްތާގެ ކޮންމެ ދުވަހަކު މިހާރު ކުރާ ދަތުރުތަކުގެ އިތުރުން އިތުރުކުރާ4ފްލައިޓްގެ ދަތުރުތައް ކުރުމަށް ހަމަޖެހިފައިވަނީ ބުރާސްފަތި، ހުކުރު، ހޮނިހިރު އަދި އާދިއްތަ ދުވަހުއެވެ.\nއިއްތިހާދު އެއާވޭޒް އިން ބުނީ މި ދަތުރުތަކަށް ބޭނުންކުރާނީ އޭ 320 މަރުކާގެ ބޯޓުފަހަރު ކަމަށާއި ބޯޓުތަކުގައި ހުންނާނީ ބިޒްނަސް ކްލާހުގެ 16 ގޮނޑިއާއި އިކޮނޮމީ ކްލާހުގެ 120 ގޮނޑި ކަމަށެވެ.\nއިއްތިހާދު އެއާވޭޒް އިން ކުރާ ދަތުރުތައް ކުރަނީ ޔޫރަޕްގެ ފަސިންޖަރުންނަށް މަގުފަހިވާނެ ގޮތަށެވެ. ގަލްފް ކޯޕޮރޭޝަންގެ ޤައުމުތަކާއި އެޑިންބަރާ، ޖިއްދާ، މެޑްރިޑް، މޮސްކޯ އަދި ޒިޔުރިކުގެ ފަސިންޖަރުންނަށް ފަސޭހަކަމާއިއެކު ރާއްޖެ އާދެވެނެ ގޮތަށެވެ.\nއިއްތިހާދު އެއާވޭޒް އިން ބުނީ ފާއިތުވި5އަހަރު ތެރޭގައި އެ އެއާލައިނުން ރާއްޖެއަށް 450،000 އަށްވުރެ ގިނަ ފަސިންޖަރުން އުފުލާފައިވާ ކަމަށެވެ.\nއިއްތިހާދު އެއާވޭޒް އިން ހަފްތާގެ ކޮންމެ ދުވަހަކު ރާއްޖެއަށް ދަތުރުތައް ކުރަންފެށީ 1 ނޮވެމްބަރު 2011 ގައެވެ. އިއްތިހާދު އެއާވޭޒް އަކީ ރާއްޖެއަށް އެންމެ ގިނަ އަދަދެއްގެ ފަތުރުވެރިން ގެނެސްދޭ އެއް އެއާލައިން އެވެ.


ދައުލަތުގެ އޮފީސްތަކަށް ލިބޭފައިސާ ޖަމާކުރުން | ދައުލަތުގެ މާލިއްޔަތުގެ ގަވާއިދު\n5.15 ދައުލަތުގެ އޮފީސްތަކަށް ލިބޭފައިސާ ޖަމާކުރުން\nދައުލަތުގެ އޮފީސްތަކަށް ލިބޭ ފައިސާ ޖަމާކުރެވޭހާ ވަގުތު އޮއްވައި ލިބިއްޖެނަމަ، އެ ފައިސާއެއް ލިބޭ ދުވަހު އެ ފައިސާއެއް ޖަމާކުރަންޖެހޭ އެކައުންޓަކަށް ޖަމާކުރަންވާނެއެވެ.\nއެކި ކަންކަމަށް ލިބޭ ފައިސާ، ލިބުނުވަރު ވަކިވަކިން އެނގޭގޮތަށް ހިސާބު ބަލަހައްޓަންވާނެއެވެ.\nކޮންމެ ދުވަހަކު ފައިސާ ޖަމާކުރުމަކީ ދަތިކަމަކަށްވެފައި، އަދި ޖަމާނުކޮށް ބެހެއްޓޭ ފައިސާ އެކަށީގެންވާ ރައްކާތެރި ގޮތެއްގައި ބެހެއްޓޭނަމަ، ދުވާލަކު އެއްފަހަރު ފައިސާ ޖަމާނުކޮށް ބެހެއްޓޭނީ އެއޮފީހެއްގެ ފައިނޭންސް އެގްޒެކެޓިވްގެ ހުއްދަ ލިބިގެންނެވެ.\nލިބޭފައިސާ ޖަމާކުރާއިރު، ލިބުނު ފައިސާގެ ގޮތުގައި ކޭޝްފޮތުގައި ރިކޯޑުކޮށްފައިވާ ފައިސާގެ އަދަދުތައް އެއްކޮށް، ލިބުނު ފައިސާގެ ޖުމުލައާއި އަތުގައިހުރި ފައިސާގެ ޖުމުލަ ދިމާކުރަންވާނެއެވެ. މިގޮތުން ހިސާބު ދިމާކުރި ގޮތް ލިޔުމުން ފެންނަން އޮންނަންވާނެއެވެ.\nކޮންމެ މުވައްޒަފެއްގެ އަތުގައި ހުރި ފައިސާއާއި ކޭޝްފޮތުގެ ބާކީއާ ދިމާވޭތޯ ބަލައި، ލިބުނު އަދަދު ހަމައަށް ބޭންކަށް ޖަމާކުރަންވާނެއެވެ.\nފައިސާ ބަލައިގަނެ ރަސީދު ހަދައި ކޭޝްފޮތަށް އަރުވައި ބޭންކަށް ޖަމާކުރަން ޖެހިފައިވާ އެއްވެސް ފައިސާއެއް ތިޖޫރީގައި ނުވަތަ ފައިސާ ރައްކާކޮށްފައި ބެހެއްޓުމަށް ޚާއްޞަކޮށްފައިވާ ތަނެއްގައި ނޫނީ ބަހައްޓައިގެން ނުވާނެއެވެ.\nބޭންކަށް ޖަމާކުރެވޭ ހުރިހާ ފައިސާއެއް ބޭންކުން ބަލައިގަތްކަމުގެ ބޭންކް ތައްގަނޑު ޖަހާފައިވާ ޑިޕޮޒިޓް ސްލިޕެއް ނުވަތަ ލިޔުމެއް ހޯދަންވާނެއެވެ. އަދި ޖަމާކުރެވުނު ތަރުތީބުން މި ލިޔުން ފައިލުކުރަންވާނެއެވެ.\nފައިސާ ބަލައިގަންނަ މުވައްޒަފެއްގެ ގޮތުގައި ނުވަތަ ކަލެކްޓަރެއްގެ ގޮތުގައި ވަޒީފާގެ މަސްއޫލިއްޔަތު ހަމަޖެހިފައި ނެތް މުވައްޒަފަކު ފައިސާ ބަލައިގަތްނަމަވެސް، އެ މުވައްޒަފަކު ބަލައިގަތް ފައިސާއަކަށް، ފައިސާ ބަލައިގަތް މުވައްޒަފެއްގެ ގޮތުގައި ނަގަންޖެހޭ ޒިންމާއާއި މަސްއޫލިއްޔަތު އެ މުވައްޒަފަކު އުފުލަންޖެހޭނެއެވެ.


ހުސްވި އަހަރު ފުލުހުންނަށް ހުށައެޅި މައްސަލަތައް މަދު- ޕޮލިސް\nމޯލްޑިވްސް ޕޮލިސް ސަރވިސްއަށް 2017 ވަނަ އަހަރު ހުށަހަޅާފައިވާ މައްސަލަތަކާ އަޅާބަލާއިރު 2018 ވަނަ އަހަރު ހުށަހެޅި މައްސަލަތަކުގެ އަދަދު މަދުކަން ފާހަގަ ކުރެވެއެވެ.\nއެގޮތުން 2017 ވަނަ އަހަރުގެ ޖަނަވަރީން ފެށިގެން ޑިސެންބަރު މަހުގެ ނިޔަލަށް ޖުމްލަ 15535 މައްސަލަ ފުލުހުންނަށް ހުށަހަޅާ ފައިވާއިރު 2018 ވަނަ އަހަރުގެ ޖަނަވަރީން ފެށިގެން ޑިސެންބަރު މަހުގެ ނިޔަލަށް ހުށަހަޅާފައިވަނީ ޖުމްލަ 14811 މައްސަލައެވެ.\nމިދިޔަ އަހަރު ފުލުހުންނަށް ހުށަހަޅާފައިވާ މައްސަލަތަކުގެ ތެރެއިން މަސްތުވާތަކެތީގެ މައްސަލަތައް ފިޔަވައި ހުށަހަޅާފައިވާ އެހެން ހުރިހާ ބާވަތެއްގެ މައްސަލަތަކުގެ އަދަދު މަދުކަން ފާހަގަކުރެވެއެވެ.\nފުލުހުންނަށް ހުށަހަޅާފައިވާ މައްސަލަތަކުގެ ތެރެއިން މާރާމާރީގެ 754 މައްސަލަ މިދިޔަ އަހަރު ހުށަހަޅާ ފައިވާއިރު 2017 ވަނަ އަހަރު ހުށަހަޅާފައިވަނީ މާރާމާރީގެ 770 މައްސަލައެވެ. ވައްކަމުގެ 3503 މައްސަލަ 2017 ވަނަ އަހަރު ހުށަހަޅާ ފައިވާއިރު މިދިޔަ އަހަރު ހުށަހަޅާ ފައިވަނީ ވައްކަމުގެ 3270 މައްސަލައެވެ. ފުލުހުންނަށް ހުށަހަޅާފައިވާ ފޭރުމުގެ މައްސަލަތަކަށް ބަލާއިރު، ފޭރުމުގެ 662 މައްސަލަ 2017 ވަނަ އަހަރު ހުށަހަޅާ ފައިވާއިރު 2018 ވަނަ އަހަރު ހުށަހަޅާ ފައިވަނީ ފޭރުމުގެ 537 މައްސަލައެވެ.\nފުލުހުންނަށް ހުށަހަޅާފައިވާ މަސްތުވާތަކެތީގެ މައްސަލަތަކަށް ބަލާއިރު، 2017 ވަނަ އަހަރު 2036 މައްސަލަ ހުށަހަޅާ ފައިވާއިރު، 2017ވަނަ އަހަރު ހުށަހަޅާ ފައިވަނީ މަސްތުވާތަކެތީގެ 2230 މައްސަލައެވެ. 2017 ވަނަ އަހަރު ޓްރެފިކްގެ 2100 މައްސަލަ ހުށަހަޅާފައިވާއިރު 2018ވަނަ އަހަރު ހުށަހަޅާފައިވާ ޓްރެފިކްގެ މައްސަލަތައް މަދުކަން ފާހަގަކުރެވެއެވެ. އެގޮތުން 2018 ވަނަ އަހަރު ހުށަހަޅާ ފައިވަނީ ޓްރެފިކްގެ 2007 މައްސަލައެވެ.\nފުލުހުންނަށް ހުށަހަޅާފައިވާ ބަދުއަޚުލާޤީ މައްސަލަތަކާއި ގެވެށި އަނިޔާގެ މައްސަލަތަކަށް ބަލާއިރު 2017 ވަނަ އަހަރު ހުށަހަޅާފައިވާ މައްސަލަ ތަކަށްވުރެ 2018 ވަނަ އަހަރު ހުށަހަޅާފައިވާ މައްސަލަތައް މަދުކަން ފާހަގަކުރެވެއެވެ. އެގޮތުން 2017 ވަނަ އަހަރު ބަދުއަޚުލާޤީ 417 މައްސަލަ ހުށަހަޅާ ފައިވާއިރު 2018 ވަނަ އަހަރު ހުށަހަޅާ ފައިވަނީ 360 މައްސަލައެވެ. ގެވެށި އަނިޔާގެ 280 މައްސަލަ 2017 ވަނަ އަހަރު ހުށަހަޅާ ފައިވާއިރު 2018 ވަނަ އަހަރު ހުށަހަޅާ ފައިވަނީ ގެވެށި އަނިޔާގެ 240 މައްސަލައެވެ.\nމުދަލަށް ގެއްލުން ދިނުމުގެ 455 މައްސަލަ 2017ވަނަ އަހަރު ހުށަހަޅާ ފައިވާއިރު 2018 ވަނަ އަހަރު މައްސަލަ ހުޅަހެޅުނު މިންވަރު އިތުރުވެފައިވާކަން ފާހަގަކުރެވެއެވެ. އެގޮތުން މުދަލަށް ގެއްލުން ދިނުމުގެ 471 މައްސަލަ 2018 ވަނަ އަހަރު ހުށަހަޅާފައިވެއެވެ. ކައުންޓަރފީޓްގެ 86 މައްސަލަ 2017 ވަނަ އަހަރު ހުށަހަަޅާފައިވާއިރު 2018 ވަނަ އަހަރު ހުށަހަޅާފައިވަނީ 71 މައްސަލައެވެ.


މާބަނޑު ދުވަސްވަރު އާދަޔާ ޚިލާފަށް ހޫނުއިހްސާސްވަނީ މިހެންވެ – Haftha\nWed, 8 July, 2020, 3:20 pm\nމާބަނޑު ދުވަސްވަރު އާދަޔާ ޚިލާފަށް ހޫނުއިހްސާސްވަނީ މިހެންވެ\nއޯގަސްޓް 6, 2019\nމިހެން ދިމާވަނީ މާބަނޑުވުމާއި ގުޅިގެން ހަށިގަނޑުގައި ދައުރުވާ ހޯރމޯންތަކުގެ މިންވަރަށް އަންނަ ބަދަލުގެ ސަބަބުން (ބެލެވޭ ގޮތުގައި އެސްޓްރަޖަން ހޯރމޯންގެ މިންވަރު މަދުވުމުގެ ސަބަބުން) ހަމުގެ ތެރެއަށް ލޭފޮނުވައިދިނުން އިތުރުވެގެން ދެއެވެ. އެކަމުގެ ނަތީޖާއެއްގެ ގޮތުން މާބަނޑުމީހާއަށް ހޫނުކަން އިހުސާސް ކުރެވެއެވެ. އެންމެ އާންމުކޮށް ހޫނުކަން އިހުސާސްވަނީ ބޮލާއި، ކަނދުރާއާއި، މޭމައްޗަށެވެ. ބައެއް ފަހަރު ހޫނުކަން އިރުކޮޅަކަށް ދެމިހުރެދާނެ އެވެ. ނޫނީ ދެތިން މިނިޓަށް ދެމިގެން ހިނގައިދާނެއެވެ. ހަށިގަނޑު ފިނިކުރަން މަސައްކަތްކުރާ މިންވަރު އިތުރުވާ ވަރަކަށް ދާހިއްލުން އިތުރުވާކަން ފާހަގަ ކުރެވިދާނެ އެވެ.\nމާބަނޑުވުމަށް ފަހު ހަށިގަނޑުގައި ހިގާ ”މެޓަބޮލިޒަމް”(Metabolism)ގެ މަސައްކަތް އިތުރުވުން ހަށިގަނޑުގައި ހޫނު އުފައްދާ މިންވަރު އިތުރުވެއެވެ. މިކަމުގެ ސަބަބުން ލޭހޮޅިތައް ފުޅާވެ، ހޫނުމިން މައްޗަށް ދެއެވެ. ހޫނު ދުވަސްވަރެއްނަމަ މިގޮތަށް ހަށިގަނޑުގައި އުފެދޭ ހޫނުގެ މިންވަރުވެސް އިތުރުވެއެވެ.


SunOnline: Yoga hamanujehun: iyye hahyaru kuri ha meehunge vanavaru aanmu koffi\nޔޯގާ ހަމަނުޖެހުން: އިއްޔެ ހައްޔަރު ކުރި ހަ މީހުންގެ ވަނަވަރު އާންމު ކޮށްފި\nމުއާވިޔަތު އަންވަރު 23 Jun 2022, 18:50\nޔޯގާ ހަމަ ނުޖެހުމާ ގުޅިގެން އިއްޔެ ހައްޔަރުކުރި ހަ މީހުން --- ފޮޓޯ: ފުލުހުން\nރާއްޖޭގައި އިންޓަނޭޝަނަލް ޔޯގާ ދުވަސް ފާހަގަކުރުމާ ދެކޮޅަށް ހިންގި ހަރަކާތްތަކާ ގުޅިގެން އިއްޔެ ހައްޔަރުކުރި ހަ މީހުންގެ ބަންދުގެ މުއްދަތު އިތުރުކޮށްފައިވާއިރު އެ މީހުންގެ ވަނަވަރު ވެސް އާންމު ކޮށްފިއެވެ.\nއިއްޔެ ހައްޔަރުކުރި ހަ މީހުންގެ ތެރެއިން ފުރަތަމަ މުއްދަތު އިތުރުކުރީ ރައްޔިތުންގެ މަޖިލީހުގެ ހޯރަފުށީ ދާއިރާގެ ކުރީގެ މެންބަރު މުޙައްމަދު އިސްމާއީލް އަދި އައްޝައިޚް އާދަމް ނިޝާން ބިން ޢަލީ އާދަމްގެއެވެ.\nއެގޮތުން ޝެއިހް ނިޝާންގެ ބަންދަށް ހަތް ދުވަސް އިތުރުކޮށްދިންއިރު މުހައްމަދު އިސްމާއީލްގެ ބަންދަށް ވަނީ ފަސް ދުވަސް އިތުރުކޮށްދީފައެވެ.\nއެ ދެ މީހުންގެ އިތުރުން ދެން ހައްޔަރުކުރި މީހުންގެ ތެރެއިން ގއ. މާމެންދޫ, އަސްރަފީވިލާ، އަޙްމަދު ނަސޫޙް އަދި ތ. ތިމަރަފުށި، ނަރުގިސްވިލާ، ޢަބްދުﷲ ރިފާޢުގެ ބަންދަށް ވަނީ 60 ދުވަސް އިތުރުކޮށްދީފައެވެ.\nށ. މިލަންދޫ, ނާޒް، އައްޝައިޚް ފަޒްލޫން މުޙައްމަދުގެ ބަންދަށް ހަތް ދުވަސް އިތުރުކޮށްދިންއިރު ސ. ހިތަދޫ, އޯކިޑްވިލާ، އިބްރާހީމް ރައްޒާންގެ ބަންދަށް ވަނީ ފަސް ދުވަސް އިތުރުކޮށްދީފައެވެ.\nއެ މައްސަލައާ ގުޅިގެން އަންގާރަ ދުވަހުގެ ކުރިން ވެސް ވަނީ ހަ މީހަކު ހައްޔަރު ކޮށްފައެވެ. އެ މީހުންނަކީ ކ. ތުލުސްދޫ، ވީނަސް، މުޙައްމަދު ނަދީމް އާއި ކ. މާލެ، މއ. ކަނުހުރާ، މުޙައްމަދު ޒިލްޔަން އާއި ކ. މާލެ، ދަފްތަރު ނަންބަރު ދރ 1105، ޝާމީ ރަޝާދު އިދްރީސް އާއި ތ. މަޑިފުށި، ހެޕީސައިޑް، މުޙައްމަދު މަޢުޞޫމް އާއި ހއ. ތުރާކުނު، ގްރީންހައުސް، މުޙައްމަދު ޙުސައިން އަދި ގދ. ރަތަފަންދޫ، ލިލީޕާރކް، އަމީން އަޙްމަދެވެ.\nއެ ހަ މީހުންގެ މުއްދަތު ވެސް އިއްޔެ ކްރިމިނަލް ކޯޓުން ވަނީ އިތުރުކޮށްދީފައެވެ.\nމިދިޔަ އަންގާރަ ދުވަހު ގަލޮޅު ދަނޑުގައި ޔޯގާ ހަރަކާތް ބޭއްވީ ޔޫތު މިނިސްޓްރީއާއި އިންޑިއަން ކަލްޗްރަލް ސެންޓަރު ގުޅިގެންނެވެ. ޔޯގާ ހެދުމަށް އިންޑިއާގެ ސަފީރު މުނޫ މަހާވަރްއާއި ޑިޕްލޮމެޓުންގެ އިތުރުން ދިވެހި ސަރުކާރުގެ އިސްބޭފުޅުންނާއި އާންމުން ތިއްބައި ބަޔަކު ވަނީ ގަލޮޅުދަނޑަށް ގަދަކަމުން ވަދެގަނެ ހަމަނުޖެހުން ހިންގައިފައެވެ.\nހަމަނުޖެހުމުގައި ބައިވެރިވި މީހުން ގާނޫނުގެ ކުރިމައްޗަށް ގެނެވޭނެ ކަމަށް ވިދާޅުވެ ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙު ވަނީ ޓުވީޓެއް ކުރައްވާފައިވާއެވެ. އަދި އެ މައްސަލަ ތަހުގީގު ކުރުމަށް ވަނީ ކެބިނެޓްގެ ސަބް ކޮމިޓީއެއް އުފައްދާފައެވެ.\nރާއްޖެ އައި ބޯޓަކުން ގިނަ އަދަދެއްގެ ބަނގުރާ އަތުލައިގެންފި


Pochettino adhives beynun vanee Tottenham ge coach kan - AO News\nޕޮޗެޓީނޯ އަދިވެސް ބޭނުން ވަނީ ޓޮޓެންހަމްގެ ކޯޗުކަން\nފްރެންޗް ލީގުގެ ޕީއެސްޖީގެ ކޯޗުކަމުގައި މިވަގުތު ހުރި އާޖެންޓީނާ ކޯޗު މައުރީޒިއޯ ޕޮޗެޓީނޯ ބޭނުންވަނީ އަންނަ ސީޒަނަށް އިނގިރޭސި ޕްރިމިއާ ލީގަށް އެނބުރި އައިސް ކުރީގެ ކުލަބު ޓޮޓެންހަމްގެ ކޯޗުކަމާއި ހަވާލުވާން ކަމަށް މީޑިއާ ރިޕޯޓުތަކުން ބުނެފިއެވެ.\nޕޮޗެޓީނޯ އަކީ އަންނަ ސީޒަނަށް މެންޗެސްޓާ ޔުނައިޓެޑުގެ ދާއިމީ ކޯޗުކަށް ގެނައުމަށް ޔުނައިޓެޑުން އެންމެ ބޮޑަށް މަސައްކަތް ކުރާ އެއް ކޯޗެވެ. ބައެއް ރިޕޯޓުތަކުން ޚަބަރުފަތުރާ ގޮތުގައި ޕޮޗެޓީނޯ ހުރީ ޔުނައިޓެޑުގެ ކޯޗުކަމާއި ހަވާލުވުމަށް ވެސް ތައްޔާރަށެވެ. ނަމަވެސް ޔޫކޭގެ ރޭޑިއޯ ސްޓޭޝަންއެއް ކަމުގައިވާ ޓޯކްސްޕޯޓްސް އިން ބުނި ގޮތުގައި ޕޮޗެޓީނޯގެ ވިސްނުން މިހާރު ހުރީ ޔުނައިޓެޑާއި ދިމާއަކަށް ނޫންނެވެ. އޭނާގެ އަމާޒު ހުރީ ކުރިންވެސް ކޯޗު ކޮށްދިން ކުލަބު ޓޮޓެންހަމްގެ ކޯޗުކަމާއި ދިމާއަށެވެ.\nބައެއް ރިޕޯޓުތަކުން ޚަބަރު ފަތުރާ ގޮތުގައި ޔުނައިޓެޑުން އަންނަ ސީޒަނަށް ދާއިމީ ކޯޗެއް ހޯދުމަށް މަސައްލަތް ކުރަމުން އަންނައިރު، ޕޮޗެޓީނޯ އަކީ އެ ކުލަބުގެ ޓާގެޓަކެވެ. ޕޮޗެޓީނޯގެ އިތުރުން އަޔެކްސްގެ މިހާރުގެ ކޯޗު އެރިކް ޓެންހެގް އާއި ރެއާލްގެ ކޯޗު ކާލޮސް އެންޗެލޮޓީގެ އިތުރުން ސްޕެއިންގެ ގައުމީޓީމުގެ ހެޑް ކޯޗުކަމުގައި ހުރި ލުއިސް އެންރީކޭ އަކީ އެ ކުލަބުގެ ކޯޗުކަމަށް ގެނައުމަށް ޔުނައިޓެޑުން ޝޯޓްލިސްޓް ކޮށްފައިވާ ފަރާތްތަކެވެ. ނަމަވެސް މީގެން އެއްވެސް ފަރާތަކުން އަދި މިކަމާއި ރަސްމީކޮށް އެއްވެސް އެއްޗެއް ބުނެފައެއް ނުވެއެވެ.\nޕޮޗެޓީނޯ އާއި ގުޅޭ ގޮތުން މީޑިއާގައި ދެކެވެމުން އަންނަ ވާހަކަތަކަށް ރައްދު ދެމުން ޕީއެސްޖީގެ ސްޕޯޓިންގ ޑިރެކްޓަރ ލިއެނާޑޯ ބުނެފައިވަނީ ޕޮޗެޓީނޯ ކުލަބު ދޫކޮށް އެހެން ކުލަބެއްގެ ކޯޗުކަމާއި ހަވާލުވާން ނުވިސްނާ ކަމަށާއި އޭނާގެ ޕްލޭން އޮތީ އަދިވެސް ޕީއެސްޖީއާއި އެކު ކުރިޔަށް ދިއުމަށް ކަމަށެވެ.\nޕޮޗެޓީނޯ ޕީއެސްޖީގެ ކޯޗުކަމާއި ހަވާލުވީ 2021 ވަނަ އަހަރު، ކުރިން ކޯޗު ކޮށްދެމުން އައި ޓޮޓެންހަމުން ނެރެމުން އައި ދައް ނަތީޖާތަކުގެ ސަބަބުން އެޓީމުގެ ކޯޗުކަމުން އޭނާ ވަކިކުރުމުންނެވެ.\nޕޮޗެޓީނޯ ޕީއެސްޖީގެ ކޯޗުކަމާއި ހަވާލުވި ފަހުން އެ ކުލަބާއި އެކު އޭނާއަށް ވަނީ މާ ބޮޑެތި ކާމިޔާބީތަކެއް ހޯދައިދެވޭ ގޮތް ނުވެފައެވެ. ޕޮޗެޓީނޯއަށް މިހާތަނަށް ޕީއެސްޖީއަށް ހޯދައި ދެވުނު ކާމިޔާބީ ތަކަކީ ފްރެންޗް އެސޯސިއޭޝަން ޓްރޮފީ އާއި ފްރެންޗް ކަޕް ޕީއެސްޖީއަށް ކާމިޔާބު ކޮށްދެވުމެވެ.


SunOnline: MTCC in 200 ah vure gina vazeefaa ge furusathu\nއެމްޓީސީސީ އިން 200 އަށް ވުރެ ގިނަ ވަޒީފާގެ ފުރުސަތު\nއައިޝަތު ފަރީޙާ 27 Feb 2020, 16:06\nއެމްޓީސީސީ އިން މިއަދު ބޭއްވި ނޫސްވެރިންގެ ބައްދަލުވުން ---\nއެމްޓީސީސީ އިން ދިވެހިންނަށް ހާއްސަ 200 އަށް ވުރެ ގިނަ ވަޒީފާގެ ފުރުސަތު ހުޅުވާލައިފިއެވެ.\nމިއަދު ބޭއްވި ނޫސްވެރިންގެ ބައްދަލުވުމެއްގައި ވާހަކަ ދައްކަވަމުން ކުންފުނީގެ ސީއީއޯ އާދަމް އާޒިމް ވިދާޅުވީ އެ ކުންފުނިން ޕްރޮޖެކްޓުތައް ކުރިއަށްގެންދާ ރަށްރަށުގައި މަސައްކަތްކުރާނެ ސްކިލްޑް އަދި އަން ސްކިލްޑް މުވައްޒަފުން ބޭނުންވާ ކަމަށެވެ.\nއެގޮތުން ޑްރައިވަރުންނާއި ސުޕަވައިޒަރުން، ވެލްޑަރުން، އެސްކެވޭޓާ ޑްރައިވަރުން އަދި ކައްކާއިންނާއި ކައްކާއިންގެ އެހީތެރިންގެ އިތުރުން ލޭބަރުންގެ ވަޒީފާއަށް މީހުން ބޭނުންވާކަމަށް އާޒިމް ވިދާޅުވިއެވެ.\n"އަޅުގަނޑުމެން ބޮޑަށް ޓާގެޓު މިކުރަނީ ދިވެހިންނަށް ވަޒީފާ ދިނުމަށް. އަޅުގަނޑުމެން ވަރަށް ބޮޑަށް އެދެން ވަޒީފާ ބޭނުންވެފައި ތިބި ދިވެހިން ވަޒީފާތަކަށް ކުރިމަތިލާ ރަނގަޅު ހިދުމަތެއް ކޮށްދިނުން،" އާޒިމް ވިދާޅުވިއެވެ.\nއާޒިމް ވިދާޅުވީ އެކުންފުނިން ޕްރޮޖެކްޓުތައް ހިންގާ ރަށްރަށުގައި ވަޒީފާތައް އުފެއްދުމަށް މަސައްކަތް ކުރައްވާ ކަމަށެވެ. އެގޮތުން އަންނަ މަހު މަސައްކަތަށް މޮބިލައިޒްވާ 10 ރަށެއް ހިމެނޭކަން އޭނާ ފާހަގަ ކުރެއްވިއެވެ.\nއއ. ރަސްދޫ، ހދ. ނެއްލައިދޫ، ގދ. ތިނަދޫ، ހއ. އިހަވަންދޫ، ހދ. ހަނިމާދޫ، ކ. ގުރައިދޫ، ނ. މިލަންދޫ، ވ. ރަކީދޫ، ލ. މާވަށް އަދި ފުވައްމުލައް ސިޓީ އެވެ.\nއާޒިމް ވިދަޅުވީ މި ހުރިހާ ރަށަކަށްވެސް ސުޕަވައިޒަރުންނާއި އެޑްމިނިސްޓްރޭޓިވް މަސައްކަތް ކުރާނެ މީހުން އަދި އިންވެންޓްރީ ބަލަހައްޓާނެ މީހުން ބޭނުންވާ ކަމަށެވެ.\n"މިގޮތަށް ކޮންމެ ރަށެއްގައި އެބަ އުފައްދަން 10 އާއި 13 އާއި ދެމެދުގެ އަދަދަކަށް ވަޒީފާ. އެރަށެއްގެ ބޮޑުމިނާ ޕްރޮޖެކްޓުގެ ބޮޑުމިނަށް ބަލާފައި މިހާރުން މިހާރަށްވެސް އެބަ ބޭނުންވޭ މިވަރަށް ވަޒީފާ އުފައްދަން،" އާޒިމް ވިދާޅުވީ މީގެ ތެރެއިން ބައެއް ވަޒީފާތަކަށް މީހުން ހޯދަން މިހާރުވެސް އިއުލާނު ކޮށްފައިވާ ކަމަށާއި އިއުލާނު ނުކޮށް ހުރި ރަށްތަކުގައި ކައުންސިލްތައް މެދުވެރިވެގެން ވަޒީފާތަކަށް އިއުލާނު ކުރާނެ ކަމަށެވެ.\nމި ވަޒީފާތަކާ ބެހޭ އިތުރު މައުލޫމާތު ހޯދުމަށް އެމްޓީސީސީގެ ނަންބަރު 3001141 އާ ގުޅުމަށް އެ ކުންފުނިން އެދެއެވެ.\nއާޒިމް ވިދާޅުވީ އެމްޓީސީގެ މަގުސަދަކީ މިހާރު އެކުންފުނީގެ ވަޒީފާތަކުގައި ތިބި ބިދޭސިންގެ އަދަދު މަދުކޮށް ދިވެހިންނަށް ވަޒީފާގެ ފުރުސަތުތައް ފަހިކޮށްދިނުން ކަމަށެވެ. އެކުންފުނީގެ މުވައްޒަފުންގެ 50 ޕަސެންޓަކީ ބިދޭސީން ކަމަށް އެމްޓީސީސީ އިން ބުންޏެވެ.\nމި ވަޒީފާތަކަށް ކުރިމަތިލާ މީހުންނަށް ދޭންޖެހޭ ތަމްރީނުތައްވެސް އެމްޓީސީސީ އިން ދޭނެ ކަމަށާއި ޕްރޮޖެކްޓު ނިމުމުން މުވައްޒަފު ބޭނުންނަމަ އެ ކުންފުނީގެ އެހެން ޕްރޮޖެކްޓުތަކުގައި މަސައްކަތް ކުރުމުގެ ފުރުސަތުވެސް ދޭނެ ކަމަށް އާޒިމް ވިދާޅުވިއެވެ.\n"އަޅުގަނޑުމެން އެދެނީ ހުރިހާ ބޭފުޅުންވެސް ވީހާވެސް އަވަހަކަށް އެމްޓީސީސީ އަށް އެޕްލިކޭޝަންތައް ފޮނުވާ، ވަޒީފާތަކަށް ނިކުތުމަށް ތައްޔާރުވުމަށް،" އާޒިމް ވިދާޅުވިއެވެ.\nއޭނާ ވިދާޅުވީ ކުރިއަށް އޮތްތަނުގައި އިތުރު 150 ވަޒީފާ އަށް އިއުލާނު ކުރާނެ ކަމަށެވެ.\n"އޭގެ މާނައަކީ އެމްޓީސީސީގައި މިވަގުތު ތިބި 1،800 މުވައްޒަފުންގެ އިތުރަށް އަޅުގަނޑުމެން ރަށްރަށުގައި ހިންގާ ޕްރޮޖެކްޓުތަކަށް އެރަށުން ވަޒީފާ އުފައްދާނަން. އެގޮތުން ކުރިއަށް އޮތް ތިނެއް ނޫނީ ހަ މަސް ތެރޭ 350 އެއްހައި ވަޒީފާ އުފައްދަމުން ދާނެ،" އާޒިމް ވިދާޅުވިއެވެ.\nއާޒިމް ވިދާޅުވީ އެމްޓީސީސީ އިން 49 ޕްރޮޖެކްޓެއް ފަށަން ތައްޔާރުވެފައިވާ ކަމަށެވެ. އޭގެ ތެރެއިން 10 ނޫނީ 11 ޕްރޮޖެކްޓެއް އަންނަ މަހު ފަށާނެ ކަމަށާއި މާޗު މަސް ތެރޭ 47 ޕްރޮޖެކްޓެއްގެ މަސައްކަތް ކުރިއަށް ގެންދާނެ ކަމަށެވެ.\n"ނުފެށި ހުރި މަސައްކަތްތަކަކީ އީއައިއޭގެ މަސައްކަތް ނުނިމި ހުރި މަސައްކަތްތައް. އީއައިއޭ ނިމުމާއެކު އެއްވެސް ޕްރޮޖެކްޓެއް ލަސްނުކޮށް މަސައްކަތް ފެށުމަށް މަސައްކަތް ކުރަމުންދަނީ،" އާޒިމް ވިދާޅުވިއެވެ.\nއޭނާވިދާޅުވީ ކުންފުނީގެ މަސައްކަތްތައް ކުރުމުގައި ދަތިތަކެއް އެބަހުރި ކަމަށެވެ. އެގޮތުން އިކުއިޕް،ެމްޓުތައް ހަލާކުވުމާއި ބާވެފައި ހުރުން އަދި އާ އިކުއިޕްމެންޓު ހޯދަންޖެހުން ފަދަ މައްސަލަތައް އެބަހުރިކަން އާޒިމް ފާހަގަ ކުރެއްވިއެވެ.\n"ކުރިއަށް އޮތް ތިނެއް ނޫނީ ހަ މަސްތެރޭ ފައިނޭންޝަލީ ވެސް އަދި މަސައްކަތުގެ ސްކޯޕުގައި ވެސް ތަފާތު ދައްކާނަން،" ކުންފުނީގެ ހިއްސާދާރުންގެ މާޔޫސްކަން ފިލުުވައިދޭނެކަމުގެ ޔަގީންކަން އަރުވަމުން އާޒިމް ވިދާޅުވިއެވެ.\nހުއްދަ ދޭނީ ޕެންޝަން އޮފީހުގައި ރަޖިސްޓްރީވެފައިވާ މީހުނަށް\nމާލެ ސިޓީ ކައުންސިލަށް ހުއްދައަށް އެދުމަށް ހުޅުވާލައިފި\nގޭބިސީއަކަށް3ޝޮޕިން ޕާމިޓް، ކޮންމެ ހިސާބަކަށްވެސް ދެވޭ


Story: Joodh EP37 - One Online\nޖޫދް - 37\nއައްމާރުގެ އެދުމަކަށް ނީލަމް ބަނދަރަށް ނުކުތެވެ. އެކަނި ދާންޖެހުމުން އޭނާގެ ހިތުގައި ނުތަނަވަސްކަމެއް ވިއެވެ. އެހެންނަމަވެސް ހަވީރުގެ ވަގުތަށް ވުމާއެކު ބަނދަރުމަތީގައި ވަނީ އެކި އުމުރުފުރައިގެ މީހުން ތަކުން ހަލަބޮލި ކުރުވައިފައެވެ. ނެރުބައްތިއާ ވީ ދިމާލުގައި ހުރި ހިލަ ގޮނޑިއެއްގައި އިން އައްމާރު ނީލަމްއަށް ފެނުމާއެކު އެދިމާލަށް ހިނގައިގަތެވެ. އައްމާރަށް ހިލަމެއްވެސް ނުވެ އިންދައި ކައިރީގައި މީހަކު އިށީންތަން ފެނުނެވެ. އޭނާގެ ތުންފަތަށް ހިނިތުންވުމެއް ވެރިވީ އެއީ ނީލަމް ކަން އެނގުނު ހިސާބުން ފެށިގެންނެވެ. ދެކުދިން ދެމެދުގައި އަދި އެކަކަ އިށީނދެވޭނެހާ ޖާގަ ހުއްޓެވެ.\n"ކީއްކުރަން މިތަނުން ބައްދަލުކުރަން ބުނީ" ނީލަމް އެހިއެވެ.\n"ހަމަ ހިތަށް އެރީ މިކަހަލަ ހިތްފަސޭހަ ތަނަކުން ނީލަމް އާ ވާހަކަދައްކާލާނީއޭ" އައްމާރު ބުންޏެވެ. އެހެން ބުނެފައި އޭނާ ހީލިއެވެ. ދެން އޭނާގެ ނަޒަރު ސީދާކޮށްލީ މާދުރު ނޫން ހިސާބެއްގައި ފެންނަން އޮތް ކަނޑުގެ ލޮނުގަނޑަށެވެ. ތިބެވުނު ތަނުގެ ގޮތުން ކަނޑުން ނަގައިގެން އަންނަ ތާޒާ ވައިރޯޅި އެއްވެސް ހުރަހެއްނެތި ބީހިލަނީ ދެކުދިންގެ މޫނުގައެވެ. މިނިވަންކަމާއެކު ޖައްވުތެރޭގައި ދެފަރާތަށް އުދުހެމުން ދިޔަ ދޫނިތައް ފެނުމުންވެސް ހިތަށް ހަމަޖެހުން ގެނުވައެވެ.\n"ކޮންއިރަކުން އައްމާރު މާލެ ދަނީ" ހިނދުކޮޅަކަށްފަހު ނީލަމް އެހިއެވެ.\n"އަހަރެން މާލެ ދާންވީތަ؟ ނީލަމް ބުނެފިއްޔާ މިހާރުވެސް ހިނގައިދާނަން" އައްމާރު ބުންޏެވެ.\n"ހެހެހެ... އުނހު. އަހަރެން މިއެހީ އަބަދު މާލޭގައި އުޅޭ މީހެއްވީމަ" ނީލަމް ބުންޏެވެ.\n"މިހާރު މާލޭގައި އުޅޭހިތެއްނުވޭ. އިނގޭތަ މިކޮޅުގައި މަންމަމެންވެސް އައިސް އެބައުޅޭ" އައްމާރު ބުންޏެވެ. ހައިރާންކަމާއެކު ނީލަމް އައްމާރަށް ބަލައިލިއެވެ. ދެން އަނެއްކާ ނަޒަރު ދުރަށް ހުއްޓާލިއެވެ.\n"އައްމާރު އަހަރެންނާ ތިގޮތަށް ބައްދަލުކުރާކަން އެމީހުންނަށް އެނގުނިއްޔާ އަހަރެން މިރަށުގައި އުޅުނަވެސް ނުދޭނެ" ނީލަމް ބުންޏެވެ.\n"ނީލަމް އެމީހުންދެކެ ހާދަ ބިރެކޭ ތިގަންނަނީ" އައްމާރު ބުންޏެވެ.\n"އާނ. ރަނގަޅަށް ތިބުނީ. އަހަރެންނަކީ ނިކަމެއްޗެއް. މިދުނިޔޭގައި އަހަރެންގެ އެކަކުވެސް ނެތް. އެހެންވީމަ ބިރުގަންނާނެތާ" ނީލަމް ބުންޏެވެ.\n"ނިކަމެއްޗަކަށް ތިވަނީ އަމިއްލައަށް. އަމިއްލަ މީހާގެ ދިފާއުގައި ވާހަކަދެކެވެން ޖެހޭނެ. އެއްވެސް މީހަކު ބޭނުންހާގޮތެއް ހަދަންދެން ހުންނާކަށް ނުޖެހޭ. މީހުންނާ ޒުވާބުކުރާށެކޭ ނޫން. އެކަމަކު ތިމާއަކީ މީހަކު އެއްޗެކޭ ބުނާއިރަށް ބިރުން ފަހަތަށް ޖެހޭނެ މީހެއް ނޫން ކަން އަންގައިދޭންޖެހޭ" އައްމާރު ވާހަކަދެއްކިއެވެ. އެވާހަކަތަކާމެދު ނީލަމް ވިސްނާލިއެވެ. ދުވަހަކުވެސް މީހެއްގެ ކުރިމަތީގައި ހިތްހަމަނުޖެހިގެން ޗުއްޕެކޭވެސް އޭނާ ބުނެފައި ނެތެވެ. އައްމާރު ބުނާހެން ދިފާއުގައި ވާހަކަދެއްކުން އެއީ މީހާގެ އަހުލާގެއް ނެތްކަން އަންގައިދޭ ހެއްކެއް ނޫނެވެ. ދިރިއުޅުމުގައި އެތަކެއްފަހަރު އޭނާ ވެއްޓިއްޖެއެވެ. ހިތްވަރާއެކު ތެދުވެފައި ކުރިއަށް ހިނގައިގަނެއެވެ. މިއަދު އައްމާރު އޭނާއަށް ކުރިއަށްދާނެ އާ މަގެއް ކޮށައިދީފިއެވެ.\nރިކްޒާ އުޅޭ ބަޔަށް ދާން އުޅެފައިވެސް އަންބަރްގެ ހިޔާލު ބަދަލުވިއެވެ. ހަބަރެއް ނުވެ ހުރެފައި ކުއްލިއަކަށް ރިކްޒާގެ ކުރިމައްޗަށް އަރަން އޭނާ ބޭނުމެއް ނުވިއެވެ. އެހެންކަމުން އޭނާ ގަސްތުކުރީ ޒަހާ އަތުން ރިކްޒާގެ ނަންބަރު ހޯދައިގެން ގުޅުމަށެވެ. އެނދަށް އަރައި އިށީނދެފައި އޭނާ ރިކްޒާގެ ނަންބަރަށް ގުޅިއެވެ. ކޯލް ކެނޑޭވަރުން އޭނާއަށް ގުޅޭ ގޮތެއް ނުވިއެވެ. ދެން ހަދާނެގޮތެއް ނޭނގި ވިސްނަން އިނދެފައި ރިކްޒާ އޮންލައިންގައި އިންތޯ ޗެކް ކޮށްލިއެވެ. އެންމެފަހުން ރިކްޒާ އޮންލައިންގައި އިނީ މީގެ ހަފުތާއެއްހާ ދުވަސް ކުރިންނެވެ. އެހެންވިޔަސް އޭނާ ރިކްޒާއަށް މެސެޖެއް ލިޔެފައި ފޮނުވިއެވެ. އޭނާއަށް ހަބަރެއްނުވެ އެހާ ދުވަހު ހުރެވުނު ކަމަށްޓަކައި މައާފަށް އެދުނެވެ.\nކޮޓަރީގައި އިނދެފައި އޭނާ ބޭރަށް ނުކުތީ ޖިޔާ ގޮވާލި އަޑަށެވެ. ބޭރަށް ނުކުތްއިރު ކާމޭޒު ކައިރީގައި އެންމެން ހަމައަށް ތިއްބެވެ. އަންބަރް ފެނުމާއެކު ޒަހާ އަތްދިއްކޮށްލިއެވެ. އަވަހަށް ކާން އަންނާށޭ ބުނާ ކަހަލައެވެ.\n"ޖޫދު ނުގުޅާތަ؟ މަންމައަށް މެސެޖެއްކޮށްލާފައި އިން ކާން ނުދެވޭނެ ވާހަކަ ބުނެފަ" ޒަހާ ބުންޏެވެ. އަންބަރް ބަހެއް ނުބުނެ އިނދެފައި ކައިރީގައި އިން ޖިޔާއަށް ބަލައިލާފައި ހީލިއެވެ.\n"ޖީގެ ކިޔެވުން ކިހިނެއް؟" އޭނާ ވާހަކަދެއްކީ ޖިޔާއާއެވެ. ކާން އިން އަތުގެ ބޮޑުވާ އިނގިލި ކޮޅަށްޖަހާލާފައި ބެސްޓް އޭ ބުނެލިއެވެ.\nކައި ނިމިގެން ޒަހާ އާއި ޖިޔާ ކޮޓަރިއަށް ދިޔުމުން ނީލަމް އަވަސްވެގަތީ ތަށިތައް ނެގުމަށެވެ. ކުރީގައި ކަންތައްކުރާ އުސޫލުން އަންބަރަށް ނީލަމް އެކަނި ހުރިހާ ކަމެއް ކުރަން ބަހައްޓާފައި ކޮޓަރިއަށް ދާން ނުކެރުނެވެ. އޭނާ ތެދުވެފައި ނީލަމްއަށް އަތްގާތްކޮށްދޭން ފެށިއެވެ. ނީލަމް ތަށިތައް ދޮންނަން ހުރިއިރު ކާމޭޒުމަތި ސާފުކުރަން އޭނާ ހުއްޓެވެ. ނީލަމް އެނބުރިލާފައި އަންބަރަށް ބަލައިލިއެވެ. އޭނާއަށް ހީލެވުނެވެ. އަންބަރްގެ ބަދަލުވަމުންދާ އުޅުމުގެ ތެރެއިން ކައިވެނި ދަމަހައްޓަން އުޅޭކަހަލަ ނިޝާންތަކެއް މަޑުމަޑުން ފެންނަން ފަށައިފިއެވެ. ވާރިޝްއާ އިތުރަށް ގުޅުމެއް އޮންނަކަމެއް ނުވަތަ ނޫންކަމެއް ނޭނގެއެވެ. ޔަގީނުންވެސް މިހާރު އެއްކަމެއް އޭނާއަށް ޔަގީންވެއްޖެއެވެ. ވާރިޝް އަންބަރާ ގުޅުން ބާއްވާފައި ވަނީ ވާރިޝްގެ ހިތުގައި އަންބަރްގެ މައްޗަށް އެއްވެސް އިހުސާސެއް އޮވެގެނެއް ނޫނެވެ. ބަދަލުހިފުމުގެ ރޫހުގައި އަންބަރްގެ އިހުސާސްތަކާ ވާރިޝް ކުޅެލީއެވެ. އެކަން އަންބަރަށް އެނގޭނެ ނަމައެވެ. ނީލަމްގެ ހިތުގައި އަންބަރާ މެދު ހަމްދަރުދީ އުފެދުނެވެ.\n"އިބާ،" ބަދިގެއަށް ނުކުންނަން ދިޔަ އަންބަރަށް ނީލަމް ގޮވާލިއެވެ.\n"ވަގުތު އޮތިއްޔާ އާދެބަލަ ވާހަކަދައްކާލަން" ޓިޝޫއަކުން އަތް ފޮހެމުން އައި ނީލަމް ބުންޏެވެ. ދެކުދިން ބަދިގެ ތެރޭގައި ހޭދަކުރި ދިހަ ވަރަކަށް މިނިޓް ތެރޭގައި އެކަކުވެސް އަނގައިން ބުނެފައެއް ނެތެވެ.\n"ކިހިނެއްތަ؟" އަންބަރް ކައިރީގައި އިށީންނަމުން ނީލަމް އެހިއެވެ.\n"ރަނގަޅު" އަންބަރް ބުންޏެވެ. އޭނާގެ ޖަވާބު ކުރެވެ. ނީލަމް ކޮށްފާނެ ސުވާލެއް ނޭނގޭތީ އަންބަރް ހާސްވަމުން ދިޔައެވެ.\n"އެއްޗެކޭ ހީނުކުރައްޗޭ. އަހަރެން އަހާލަން ބޭނުން ވާރިޝް އާއި އިބާއާ މިހާރުވެސް އެއްވެސް ގުޅުމެއް އޮތްތޯ. އަހަރެންނަށް އެނގޭ ޖޫދު އާއި އިބާ ކައިވެނިކޮށްގެން މިގެއަށް އައިއިރުވެސް ތި ދެމީހުން އުޅުނީ ރައްޓެހިވެގެން ކަން" ނީލަމް ވާހަކަދެއްކިއެވެ. އަންބަރް ދެއަތް ދެއަތާ މޮޑޭމުން ދިިޔައިރު ނީލަމްގެ ވާހަކަތަކުން އޭނާއަށް އުދަގުވަމުން ދިޔައެވެ. ދޭނެ ޖަވާބެއް ނޭނގި ދެލޮލުގެ ކަޅި އެއްކޮޅުން އަނެއްކޮޅަށް ދައުރުކޮށްލަކޮށްލާ އިނެވެ.\n"އަހަރެން އެހެން މިއެހީ އެއްގޮތަކަށްވެސް އިބާ ދަށްކޮށްލާ އެއްޗެހި ކިޔާކަށް ނޫން. އިބާއަށް ބަދަލުތަކެއް އަންނަކަން ފާހަގަވެގެން" ނީލަމް ބުންޏެވެ. އަންބަރްގެ ހާސްކަން ކުޑަކޮށްލުމުގެ ގޮތުން ނީލަމް އަންބަރްގެ އަތުގައި ހިފާލިއެވެ.\n"އަހަރެންނާއި ވާރިޝްއާ މިހާރަކު އެއްވެސް ގުޅުމެއް ނެތް. އެއީ ދޮގުވެރިއެއް. މަކަރުވެރިއެއް. އަމިއްލަ އެދުމުން ފޯވެފައި ހުރި އިންސާނެއް. އޭނާ ކުރަން އުޅޭ ކަންތައް ދުވަހަކުވެސް ކާމިޔާބުނުވާނެ" އަންބަރް ބުންޏެވެ. ނީލަމްގެ ތުންފަތަށް ހިނިތުންވުމެއް ވެރިވިއެވެ.\n"އަހަރެން މިއަދު ވަރަށް އުފާވެއްޖެ. ތިހުރިހާ ކަމެއް އިބާއަށް ތަންކޮޅެއް ކުރިން އެނގުނަމަ ކިހާ ރަނގަޅު" ނީލަމް ބުންޏެވެ.\nއަންބަރް ރަށަށް އައިކަން ވާރިޝްއަށް އެނގުނީ ފިހާރަ ތެރެއިން އޭނާއަށް ޖޫދު ފެނުނު ހިސާބުންނެވެ. އަންބަރާ ބައްދަލުކުރުމުގެ ޝައުގުވެރިކަން އޭނާގެ ހިތުގައި ހިނގާލިއެވެ. ފާހާނާއަށް ވަދެފައި އޭނާ ފޯނު ނަގާފައި އަންބަރްގެ ނަންބަރަށް ގުޅިއެވެ. ފޯނު އޮތީ ނިވާލާފައެވެ.\n"އިބާ ނަންބަރު ބަދަލުކުރީތަ އަނެއްކާ؟" ފާހާނާ އިން ނުކުމެފައި އޭނާ ކައުންޓަރަށް ބަލައިލިއިރު ލިޔުންތަކެއް ހިފައިގެން ޖޫދު އިނެވެ. ޖޫދުގެ ފޯނުގައި އަންބަރްގެ ނަންބަރު އިންނާނެ ކަމަށް ވާރިޝް ޔަގީންކުރިއެވެ. އޭނާއަށް ނުވިސްނުނީ ޖޫދުގެ ފޯނު ހާވާނެ ގޮތެކެވެ. ވަދެގެން އައި މޫސައަށް ގޮވާލާފައި ލިޔުންތައް ހިފައިގެން ޖޫދު ހިނގައިގަތެވެ. ފޯނު ބާއްވާފައި ޖޫދު ދިޔަކަން ނަސީބެހޭ ވާރިޝް ހިތަށް އެރިއެވެ. އޭނާ އަވަސް އަވަހަށް ކައުންޓަރުގައި އިށީނދެފައި އަދި ލޮކް ނުވެ އޮތް ޖޫދުގެ ފޯނު ނަގާފައި ކޮންޓެކްޓް ލިސްޓު ހާވާލިއެވެ. އަންބަރްގެ ފޯނު ނަންބަރު އޭނާއަށް ނުފެނުނެވެ. ހިތްހަމަނުޖެހިފައި ފޯނު ބާއްވާފައި ފިހާރައިން ވެސް ނުކުތެވެ. އައި ރުޅިމަތީގައި އޭނާ ގޮސް މަޑުކޮށްލީ އޭނާގެ ކޮޓަރީގައެވެ. އެނދުގައި އިށީންގޮތަށް ބާލީސްތައް ހުރިހާ ދިމާލަކަށް ހޫރާލައިފިއެވެ.\n"އަންބަރް، އަހަރެންގެ މަގުސަދު ހާސިލު ނުވަނީސް ކަލޭ އަހަރެންނާ ގުޅުން ކަނޑާލަން ލާހިކެއްނޫން. ކޮންމެ ތަނެއް ފަޅާފައި ވިޔަސް އަހަރެން ކަލެ އާ ހަމައަށް ދާނަން" ހިތާ ހިތުން ވާރިޝް ބުނެލިއެވެ.\nފަހަކަށް އައިސް އެއްވެސް ކަމެއް ކާމިޔާބު ނުވާތީ ވާރިޝް ހުންނަނީ ހަމައިގައެއް ނޫނެވެ. ފިހާރަ ތެރޭގައިވެސް މޫސަ ވިއްދާފައި ހުންނާތީ އޭނާއަށް ކައުންޓަރުން ވައްކަން ކުރެވޭ ގޮތެއް ނުވެއެވެ. ފިހާރަތެރޭގައި ހިންގާ އޮފީސް ތެރެއަށް ވަންނަން އެތައް ދުވަހަކު އޭނާ މަސައްކަތް ކޮށްފިއެވެ. އެހެންނަމަވެސް އޭނާއަށް އެތަނަށްވެސް ވަދެވޭ ގޮތެއް ނުވިއެވެ. ބައެއްފަހަރު މޫސަގެ ފުރާނަ ދުއްވާލަންވެސް އޭނާގެ ހިތަށް އަރައެވެ. އޭނާ އާއި އޭނާގެ މަގުސަދާ ދެކޮޅަށް ނުކުންނަ ކޮންމެ މީހަކީ އޭނާގެ ދުޝްމިނެކެވެ.\n"އެކަމަކު ކިހިނެއް އަހަރެން އަންބަރާ ހަމައަށް ދާނީ" އެނދުގައި އިނދެފައި ވާރިޝް ތެދުވެގެން ދެކޮޅަށް ހިނގަންފެށިއެވެ. އިރުކޮޅަކުން އެނދުގައި އިށީނދެފައި ނީލަމްއަށް ގުޅިއެވެ. އަންބަރާ ހަމައަށް ދިޔުމަށް އޭނާ ނީލަމްގެ އެހީ ހޯދަން ނިންމިއެވެ. ނުލަފާ ހިނިގަނޑަކާއެކު އޭނާ އެނދަށް ވެއްޓިގަތެވެ.\nކަޅު ކޮފީތަށި، ސޯފާގައި އިން ޝާރިގްއަށް ދިއްކޮށްލާފައި ރިކްޒާ ހިނގައިގަތެވެ. އޭނާއަށް ހުއްޓެން މަޖުބޫރުވީ ޝާރިގް އޭނާގެ ނަމުން ގޮވާލުމުންނެވެ. އެއް ފުރާޅެއްގެ ދަށުގައި ދެ ދުވަސް ވަންދެން އުޅުނުއިރު މިނޫނީ ޝާރިގް އޭނާއަށް ގޮވާލާފައެއް ނެތެވެ. އެހެންކަމުން އެގޮވާލުމަށް އިޖާބަނުދީ ރިކްޒާއަށް ކުރިއަށް ހިނގައިގަންނަން ނުކެރުނެވެ.\n"އަހަރެން އެކަނި އިނީމަ ވަރަށް ފޫހިވާތީ މިއުޅެނީ؟ މިތަނުގައި އިށީނދެވިދާނެތަ؟" ޝާރިގް އެދުނެވެ. ދެ ވިސްނުމެއްގައި ހުރެފައި ރިކްޒާ އިށީނެވެ. ދެމީހުން ކުރެ މީހަކު ބަހެއް ނުކިޔައެވެ. ނުދަންނަ މީހެއް ކައިރީގައި އިންނަން ޖެހުމުން ރިކްޒާއަށް އުދަގުވިއެވެ.\n"އެ އިވެނީ ރައިކާގެ އަޑު" ކޮޓަރިން ރައިކާ ރޯލި އަޑު އިވުނެވެ. އެދިމާލަށް ރިކްޒާ ދިޔަލެއް އަވަހެވެ. ހީވީ ތެދުވާނެ ފުރުސަތެއް ނުލިބިފައި އިންހެންނެވެ. ރިކްޒާގެ ހަރަކާތްތައް ހުރިގޮތުން ޝާރިގްއަށް ހެވުނެވެ.\nކޮޓަރިން ނުކުތް އިސްހާގު، ސޯފާގައި އިން ޝާރިގް ކައިރީގައި އިށީނެވެ. ދުވި މީރު ވަހުން އިސްހާގު ފެންވަރައިގެން ނުކުތީ ދެންމެއަކު ކަން އެނގެއެވެ.\n"ބޭބެ ކޮންއިރަކުން މާލެ ދާން ފުރަނީ؟" ޝާރިގް އެހިއެވެ. އަތުގައި ހުރި ކޮފީމަގު މޭޒުމަތީގައި ބަހައްޓާފައި އޭނާ ގޮނޑީގައި ހަމަޖެހިލިއެވެ.\n"ޝާރިގު ފޫހިވީތަ؟ އެކޮޅަށް ދާން ބޭނުންވަނީދޯ. މަސައްކަތްތައް ހުއްޓާލާފައި މިގޮތަށް ރަށެއްގައި އައިސް ހުންނަން ބޭބެއަށް ވެސް ވަރަށް އުނދަގު. އެކަމަކު ކީއްކުރާނީ؟ ދިރިއުޅުމުގައި ހުރިހާ އެއްޗަކީ ފައިސާއެއް ނޫން ދޯ. މިހުރިހާ ދުވަހު އާއިލާއެއް އޮތްކަން ބޭބެ ހުރީ ހަނދާންނެތިފަ. އެ ދެމައިން ބޭބެއާ އެކު ދާން އެބަސްވުމާއެކު މިތަނުގައި އެންމެ ހިނދުކޮޅެއްވެސް ނުހުންނާނަން" އިސްހާގު ވާހަކަދެއްކިއެވެ.\n"މިގޮތަށް ދެ އަންހެނުން އުޅޭ ގެއެއްގައި ތިބުން ރަނގަޅެއްވެސް ނޫން. އޭރުން ބޭބެގެ ދަރިފުޅަށް މިރަށު މީހުން މާ ގިނަ އެއްޗެހި ގޮވާނެ" ޝާރިގް ބުންޏެވެ.\n"ވަރަށް ރަނގަޅު ވާހަކައެއް. މިޒަމާނުގައި ތިއުމުރުގެ ކުއްޖަކަށް ތިހާ ބުއްދި ހަމަޖެހޭ އެއްޗެހި ބުނާކަށް ނޭނގޭނެ. ޝާރިގު ގެ ތިހުންނަނީ ހަމަ ކަލޭގެ ބައްޕަގެ މިޒާޖު. މިއަދު އަހަރެން އުފާވޭ އުފަން ދަރިއެއް ނޫނަސް ފިރިހެން ދަރިއަކު ރަނގަޅަށް ބޮޑުކުރެވުނުކަމަށްޓަކައި" އިސްހާގު ބުންޏެވެ. އޭނާ އެއް އަތުން ޝާރިގްގެ ބުރަކަށީގައި ފިރުމާލިއެވެ.\n"އަހަރެންނަށް ފެންނަނީ މިގޭ ސީނާ ދައްތައާ އަލުން ވާހަކަދައްކަން" ޝާރިގް ބުންޏެވެ. އެވަގުތު އިސްހާގު ބޯޖަހާލިއެވެ.\nރޭގަނޑު ނިދަންވީ ވަގުތު ޖެހުމާއެކު ފާހާނާއަށް ވަދެފައި އައިސް ރިކްޒާ އެނދަށް އަރައިފިއެވެ. ގަޑިން ދިހައެއް ޖަހައި ބޮޑުވެއްޖެއެވެ. ބޮޑު އެނދުގައި ރިކްޒާ އާއި ރައިކާ ތިބިއިރު ސީނާ އޮތީ ތިރީގައި ގޮދަޑިއެއް އަޅައިގެންނެވެ. އަރިމަތީ ކަބަޑުމަތީގައި އޮތް ފޯނު ނަގާފައިވެސް އޭގެ އާ ކުޅެން ރިކްޒާ ބޭނުމެއްނުވިއެވެ. އޭނާ ފޯނު ބާއްވާފައި ބާލީސް ދަށުގައި އޮތް އިނގިރޭސި ވާހަކަ ފޮތް ނެގިއެވެ. ފޫހިފިލުވުމަށްޓަކައި މިހާރު ރިކްޒާ ކުރާ ކަމަކީ އެއީއެވެ. އެހެން އޮވެފައި އެއްފަރާތަކަށް އެނބުރިލި ވަގުތު އޭނާއަށް ތިރީގައި އޮތް ސީނާ ހަރަކާތްކޮށްލި މަންޒަރު ފެނުނެވެ. އެއާއެކު އޭނާ ކުޑަކޮށް ތެދުވެފައި ބަލައިލިއެވެ. ބޯމަތީގައި އެއް އަތް ބާއްވައިގެން ސީނާ އޮތީ ވިސްނުމެއްގެ ތެރެއަށް ގެއްލިފައެވެ.\n"މަންމާ،" ފޮތް ބާއްވާފައި ރިކްޒާ ގޮވާލިއެވެ. އެވަގުތު ސީނާ ހޫނއެއް ލައްވާލިއެވެ.\n"ކޯޗެއް ތިވިސްނަނީ؟" ރިކްޒާ އެހިއެވެ. އެއާއެކު ސީނާ ތެދުވެފައި އަލަމާރީގައި ލެގިލައިފިއެވެ.\n"ދަރިފުޅުގެ ބައްޕަ އެހުންނަނީ އަހަރެމެން ގޮވައިގެން ނޫނީ ނުދާންވެގެން. އެގޮތަށް މިގޭތެރޭގައި އެމީހުން ތިބޭތީ މަންމަ ވަރަށް ކަންބޮޑުވޭ. މިހާރުވެސް މީހުން ކިޔާ އެއްޗެހިން ދެލޮލުން ކަރުނަ އާދޭ" އަސަރާއެކު ސީނާ ބުންޏެވެ. ރިކްޒާ ފުން ނޭވައެއް ލިއެވެ. ސީނާ ދެއްކި ވާހަކަތަކާ އޭނާއަށް ދެކޮޅެއް ނުވެވެއެވެ.\n"މަންމަ ރަނގަޅު ވާހަކައެއް ތިބުނީ. އަހަރެން މިހުރީ މަންމަ ބުނި ގޮތަކަށް ކަންތައްކުރަން" ރިކްޒާ ބުންޏެވެ.\n"ދަރިފުޅު ބުނެބަލަ. މަންމަ ކިހިނެއް ހަދަންވީ. ދަރިފުޅުގެ ބައްޕަގެ ހަޔާތަށް އަލުން ދާންވީތަ؟ ވިސްނާ ވިސްނާ މަންމަގެ ބޮލުގައި ރިއްސާ. ރަނގަޅު ގޮތެއް ނުވިސްނުނު. ކައިވެންޏެއް ކުރުމަކީ ކުޑަ ކަމެއް ނޫން" ސީނާ ވާހަކަދެއްކިއެވެ.\n"މަންމަ އިސްތިހާރާ ނަމާދުކޮށްފައި ފެންނަ ގޮތަކަށް ކަންތައްކުރޭ. އޭރުން ހަމަ ގައިމުންވެސް މަންމައަށް ދެރައެއް ނުލިބޭނެ" ރިކްޒާ ބުންޏެވެ.\n"ތިބުނާ ނަމާދެއްކުރަން މަންމައަށް ނޭނގޭ" ސީނާ ބުންޏެވެ.\n"ތިއީ އެއްވެސް ކަމެއް ނޫން މަންމާ. ނަމާދެއްކުރާ ގޮތް ނަމާދުގައި ކިޔާ އެއްޗެހި ނޭނގޭތީ މިޒަމާނަކު ހާސްވާކަށް ނުޖެހޭ. ބަލާލި ކޮންމެ ދިމާލަކުން އެމައުލޫމާތުތައް ލިބެން އެބަހުރި. އެހެންނޫނަސް މަންމައަށް އެހީވާން އަހަރެން މިހުރީނު" ހީލަމުން ރިކްޒާ ބުންޏެވެ.\n"އިސްހާގު ބުނި މާދަމާ ޖަވާބެއްދޭށޭ" ސީނާ ބުންޏެވެ.\n"ބައްޕަވެސް އެ އުމުރުގައި ދެން މަޖާކުރާކަށް ނުވިސްނާނެ ކަންނޭނގެ. ދިރިއުޅުމުގެ ކޮންމެސް ހިސާބަކުން ކޮންމެ މީހެއްގެ ދިރިއުޅުމަށްވެސް ބަދަލު އަންނާނެއެއްނު. އެކަލާނގެ އިރާދަކުރެއްވީތީ ބައްޕައަށް ވެސް އެވަނީ ހެޔޮވިސްނުން ދެއްވާފައި" ރިކްޒާ ބުންޏެވެ.\n"ދެން އެކަމާ އެހާ ބޮޑަށް ނުވިސްނާ މަންމާ. މާދަމާ ހެނދުނާ ރައިކާއަށް ވެކްސިންދޭން ދާންޖެހެއެއްނު. ދެން ހިނގާ ނިދަން" ރިކްޒާ ބުންޏެވެ.\nކައިރީގައި މީހަކު ހުއްޓުނުހެން ހީވުމާއެކު އަންބަރް އިސްއުފުލާލާފައި ބަލައިލިއެވެ. ކޮޓަރި ތެރެއަށް ވެރިވެފައިވާ ރަތް ކުލައިގެ ފަނޑު އަލިކަމުގެ ތެރެއިން ޖޫދު ފެނުމުން އަންބަރް ކުޑަކޮށް ސިހޭގޮތް ވިއެވެ.\n"ސޮރީ. ސިހުނީ ދޯ" ޖޫދު ބުންޏެވެ. އަންބަރް އެއްޗެއް ނުބުނެއެވެ. އެވަގުތު ޖޫދު ކުރަން އުޅޭ ކަމެއް ނޭނގޭތީ އަންބަރް އިނީ ހާސްވެފައެވެ. ނިޔަފަތިގަނޑު ހަފަން ފެށުނީ ހިތަށް އައިސް ވަން އެއްޗެއްގެ ސަބަބުންނެވެ.\n"އެބަ ދިއްލާލަން އިނގޭ ކޮޓަރި" ޖޫދު ބުންޏެވެ. އެނދާ ދިމާލުން ބެޑްލައިޓް ޖޫދު ދިއްލާލިއެވެ. ކޮޓަރިތެރެ އަލިވެގެން ދިޔައިރު އެނދުގައި ދެފައި ވަށްކޮށްގެން ނިޔަފަތި ހަފަން އިން އަންބަރަށް ޖޫދުގެ ނަޒަރު ހުއްޓުނެވެ. ދަނބު ކުލައިގެ ސެޓިން ފޮތީގެ ޕިޖާމާގައި އަންބަރް ފެންނަ ގޮތް ވަރަށް ރީއްޗެވެ. އޭނާގެ ދިގު އިސްތަށިގަނޑު ފަހަތަށް ދޫކޮށްލާފައި އޮތްއިރު އެހެން ދިމާލަކަށް ނަޒަރު ބަދަލުކޮށްލަން ޖޫދަށް އުނދަގުވިއެވެ. އެހެންނަމަވެސް އޭނާ ހިތްވަރުކޮށްފައި އެނދު ވަށާލާފައި އައިސް އަރިމަތީ ކަބަޑުމަތީގައި ހުރި އަންބަރްގެ ބޭސްއަޅާ ދަޅު ނަގައިފިއެވެ.\n"އަހަރެން ދަމުން ހަނދާނެއް ނެތް މަންމަ ކައިރީގައި ބުނަން ކަމަނައަށް ބޭސްދޭށޭ" ޖޫދު ބުންޏެވެ.\n"ކައިފަ މިހުރީ. ކައިގެން ކާންޖެހޭ ބޭސް ކެއިން ދޯ" ޖޫދު އެހިއެވެ. އޭނާ އަންބަރަށް ބަލައިލިއެވެ. އަނގައިން ބަހެއް ނުކިއެއް ކަމަކު އަންބަރް ނިކަން އަވަހަށް ބޯޖަހާލިއެވެ.\n"ވެރީ ގުޑް" ޖޫދު ބުންޏެވެ. "ނޭވައަށް އެއްވެސް ބަދަލެއް އާދޭތަ؟ އައި މީން ބްރީތް ކުރާއިރު އެއްވެސް އުނދަގުލެއް ހުރޭތަ؟" އިތުރަށް ޖޫދު އެހިއެވެ. އަންބަރް ދެފަރާތަށް ބޯހޫރާލިއެވެ.\n"އެހެންވިއްޔާ ނިދާލާ. ގުޑްނައިޓް" ޖޫދު ބުންޏެވެ. އޭނާ އަލުން ބެޑްލައިޓް ނިއްވާލާފައި ގޮސް އޭނާ ނިދާ ތަނުގައި އޮށޯތެވެ. ބާލީސްމަތީގައި ބޯއެޅުމަށްފަހު ކުއިލްޓުން ކަރާ ހަމައިން ހަށިގަނޑު އަންބަރް ފޮރުވާލިއެވެ. އެއްފަހަރު ޖޫދު އޮތް ހިސާބަށް ބަލައިލާފައި އަންބަރް ދެލޯ މަރާލިއެވެ. އެހެންނަމަވެސް ހިތުން ދައްކަމުންދިޔަ ވާހަކަތަކެއްގެ ސަބަބުން ނިދީގެ އަރާމު ދުނިޔެއަށް ފީނައިގަނެވޭ ގޮތް އޭނާއަށް ނުވިއެވެ. އިސާހިތަކު އޭނާގެ ދެލޯ ކަރުނުން ބަރާވެއްޖެއެވެ.\n"އަހަރެން މިހާރު ބޭނުންވާގޮތެއް އަހަރެންނަށްވެސް ނޭނގޭ. އަހަރެންނަށް އަދިވެސް ބަދަލެއް އައި ކަމަކަށް ގަބޫލެއްނުކުރެވޭ. ބަދަލެއް އައިނަމަ އަހަރެން އޭނައާ ވާހަކަނުދައްކަނީ ކީއްވެ؟ ކޮށްދޭ ކަންކަމަށް ކުޑަމިނުން ޝުކުރިއްޔާ އޭ ނުބުނަނީ ކީއްވެ؟ އޭނަ އަހަރެންނަށް ވަރަށް ރަނގަޅު. އަނެއްކާ އޭނަ އަހަރެންދެކެ ލޯބިވަނީތަ؟ ނޫން. އެއީ ހަމްދަރުދީ. އޭނަ އަހަރެންނާއެކު އުޅެން މަސައްކަތް އެބަކުރޭ. އެކަމަކު... އަހަރެން... މިވާގޮތެއް ނޭނގޭ..." ދެލޮލުން ފައިބައިގެން ދިޔަ ކަރުނަތަކާއެކު އަންބަރް ދެލޯމަރާ ބާރުކޮށްލިއެވެ.\nވިސްނުންތަކާއި ފިކުރުތަކެއްގެ ކަނޑަކަށް ގެނބިފައި އޮތް އަންބަރް ކައިރީގައި އޮތް ފޯނު ނަގާފައި ގަޑި ބަލައިލިއެވެ. މެންދަމުން އަލިވެ ދެގަޑި ބައި ވެއްޖެއެވެ. ތެދުވެ ނަމާދެއްކުރަން އޭނާ ހިތަށް އައިސް ވަނީ ކުއްލިއަކަށެވެ. ޖޫދު ނަމާދަށް ހޭލުމުގެ ކުރިން އޭނާ ތެދުވިއެވެ. އެ ދަންވަރުގެ ވަގުތުގައި ފެންވަރައިގެން ނުކުމެ ނަމާދަށް އެރިއެވެ. އާދައިގެ ދެ ރަކުއަތް ކޮށްފައި އެނދުގައި އިށީނދެފައި މޫނުމަތީގައި އަތް އަޅައިފިއެވެ. ދަމު ނަމާދަކީ މީހުން ދިގުކޮށް ކުރާ ނަމާދެކެވެ. އެކަމަކު އޭނާ އެ ފަސްމިނިޓް ތެރޭގައި އެ ނަމާދުކޮށް ނިންމާލައިފިއެވެ. ނަމާދުގައި ކިޔާ އެއްޗެހި ދަސްވެފައި ނެތުމުން ނަމާދު ދިގުކުރާނެ ގޮތެއް އޭނާއަށް ނުވިސްނުނެވެ. ސޫރަތުލް ފާތިހާ އާއި ފަލަގިއްނާސި ތިން ސޫރަތް ނޫން އެހެން އެއްވެސް ސޫރަތެއް އޭނާއަށް ނޭނގެއެވެ. ހުރިހާ ނަމާދެއްގައި އޭނާ ކިޔަނީވެސް އެ ސޫރަތް ތަކެވެ. ނަމާދުގެ ހަރަކާތްތައް މާބޮޑަކަށް އޭނާއަށް ނޭނގެއެވެ. އިންޓަނެޓް ބަލައިގެން ދަސްކުރަން އުޅުނަސް އެކަމެއް އޭނާއަށް ނުވެއެވެ.\nތެދުވަން އުޅޭ ކަހަލަ ގޮތަކަށް ޖޫދު ހަރަކާތްކޮށްލި މަންޒަރު ފެނުމާއެކު އޭނާ ފުންމައިގެން އެނދަށް އަރައިފިއެވެ. ނިދަންކަމަށް ހަދާފައި ދެލޯމަރާ ބާރުކޮށްލައިފިއެވެ.


Dharifaskolhu kiyawidhey Alibeybe niyaavejje\nއަލީ ދީދީ - ނަސަބު ކިޔައިދިން އެކުވެރިއެއް\nދަރިފަސްކޮޅާއި ތާރީޚު ކިޔައިދޭ އަލިބޭބެ ނިޔާވެއްޖެ\n13 މެއި 2019, 18:37 |\nދަރިފަސްކޮޅާއި ރާއްޖޭގެ ތާރީޚު ކިޔައިދޭ މަޝްހޫރު އަލީ ދީދީ (ގޫފަހަވަތި އަލިބޭބޭ) ވިދުވަރުގެ/ މާދަޑު މިއަދުގެ (13 މެއި، 2019، 8 ރަމަޟާން 1440) ވަގުތެއްގައި ނިޔާވެއްޖެއެވެ. އަލިބޭބެ ނިޔާވީ ފުއްޕާމޭގެ ކެްނސަރުބަލީގައި2އަހަރެއްހާ ދުވަހު އުޅުއްވުމައް ފަހު އެވެ. އަލިބޭބެގެ ބަލި ކުރިން ހާމަވެފައި ނެތަސް އަލިބޭޭބެ އައީ ރާއްޖެއިން ބޭރުން ފަރުވާ ހޯދަމުންނެވެ. އަލިބޭބެގެ މައްޗަށް ކުރެވޭ ކަށުނަމާދު މިއަދު މަޣުރިބު ނަމާދަށް ފަހު މާލޭ އާސަހަރާ މިސްކިތުގައި އޮންނާނެ ކަމަށް ވަނީ އިއުލާން ކޮށްފައެވެ.\nއަލިބޭބެ ދުނިޔެ ދޫމިކުރީ އުމުރުން 63 އަހަރުގައެވެ. އަލިބޭބެ ގެ ދެއަންހެން ކުދިން ދުނިޔޭގައި އެބަތިބި ކަމަށް ވެއެވެ. އަލިބޭބެގެ މަންމައަކީ މަރިޔަމް ދިދީ، ވިދުވަރުގެ (ގޫފަހަވަތްް) މާދަޑު އެވެ. އަލިބޭބެގެ ބޭބެއަކީ ކުރިން ފުވައްމުލަކު ރައްޔިތުންގެ މަޖުލިސް މެންބަރުކަން ކުރެއްވި މުހަައްމަދު އިބުރާހިމް ދީދީ (މޮޑީ) އެވެ. އަދި އަލިބޭބޭގެ ކޮއްކޮއަކީ ފާތިމަތު ދީދީ އެވެ.\nއަލީ ބޭބޭ އަކީ ވަރަށް އިޖުތިމާއީ ބޭކަލެކެވެ. އަބަދުވެސް މީހުންގެ ތެރޭގައި އުޅުމަށް އަލިބޭބެ ޝައުގުވެރިވާކަން އެނގެނީ އަލިބޭބެ އެކަނި ހުންނަތަން އެއްގޮތަކަށް ވެސް ނުފެންނާތީއެވެ. އަދި ނުދަންނަ ބަޔަކާއި ވެސް އަލިިބޭބެ ވަރަށް ފަސޭހައިން ވާހަކަދައްކައި ދެނެފަރިތަވާން މާގިނަ ވަގުތެއް ނުނަގައެވެ. މިކަން އަލިބޭބެއާއި އެކުގައި ވި ވަގުތާއި ދިމާވި ތަފާތު ތަންތަނުން ފާހަގަ ވެފައެވެ. އެއީ ރާއްޖޭގެ ކޮންމެ ހިސާބެއްގެ މީހަކަށް ވިޔަސް އަލިބޭބެ އެމީހަކު ދެނެގަންނާކަށް މާގިނަ ވާހަކައެއް ދައްކާކަށް ވެސް ނުޖެހެއެވެ.\nއަލިބޭބެ ބޮޑަށް މަޝްހޫރު ވެފައިވަނީ ދޫފަރިތަކަމާއެކު ނަސަބު ކިޔައިދޭ މީހެއްގެ ގޮތުގައެވެ. އަލިބޭބެއަށް ނަސަބު ކިޔައިދޭން ނޭނގޭ މީހަކު ފުވައްމުލަކުގައި ހުރިކަމަށް ނުބެލެވެއެވެ. ފުވައްމުލަކު އިތުރުން ރާއްޖޭގެ އެކި ރަށްރަށުގެ މީހުންނާއި ރާއްޖޭގެ ޝާހީ ޚާންދާންތަކުގެ ނަސަބު ކިޔައިދޭން އަލިބޭބެ ވަރަށް ފަރިތައެވެ.\nރާއްޖެއިން ބޭރު އިންޑިއާ ޕާކިސްތާން އަދި ބަންގްލާދޭޝްގެ ވެރިންގެ (ބޭނަޒީރު ބުއްޓޫ، ޚާލިދާ ޒިޔާ، ޝޭއިޚު ހަސީނާ، މަހާތުމާ ގާންދީ ފަދަ ބޭފުޅުންގެ) ނަސަބު އައިސް ރާއްޖޭ (ރެހެންދި ޚާދީޖާ) އާއި ގުޅޭ ހިސާބު ވެސް އަލިބޭބެ ކިޔައިދެއެވެ.\nފުވައްމުލަކާއި ރާއްޖޭގެ ތާރީޚާއި ގުޅޭ ގޮތުން ގައުމީ ރޭޑިއޯ އާއި ރާއްޖޭގެ ޓީވީ ތަކަށް އަލިބޭބެ އެތައް އިންޓަވިއުއެއް ދީފައި ވެއެވެ. ފުވައްމުލަކުގެ އާސާރީ ތަންތަނުގައި ޖަހާފައިވާ ބޯޑުތަކުގެ ލިޔުންތަކުގައި ވެސް އަލިބޭބެގެ މައުލޫމާތަށް ބިނާވެފައިވާ އެތައް ބައެއް ހުރި ކަމަށް ވެއެވެ.\nމީގެ އިތުރުން އަލިބޭބެ އަކީ ފުވައްމުލަކުގެ ތާރީޚު އެންމެ ބޮޑަށް ކިޔައިދޭ މިފަހުގެ މީހާއެވެ. އެގޮތުން މިކަލް ނޫހަށް އަލިބޭބެ ވަނީ ތަފާތު ގިނަ މައުލާުމާތުދީ ފުވައްމުލައްކުގެ ތާރީޚީ ގިނަ ވާހަކަ ތަކެއް ވެސް ކިޔައިދީފައެވެ. އޭގެތެރެއިން އެއްވާހަކަ އަކީ ފުވައްމުލަަގައި ވެރިކަން ކުރި އަންހެނެއް ކަމަށްވާ ދޮންސިއްތީބުގެ ވާހަކައެވެ.\nމިކަލް ނޫހުން އަލިބޭބެގެ އާއިލާއަށް ތައުޒިޔާ ކިޔަމެވެ. މިއީ ފުވައްމުލަކުގެ ގިނަ ބަޔަކަށް ގެއްލިގެން ދިޔަ ގާތް އެކުވެރިއެކެވެ. ތާރީޚީ މައުލޫމާތުގެ ޚާޒާނާއެކެވެ.\nއިތުރު ލިޔުންފުވައްމުލަކުގެ ތާރީޚު\nTags: ފުވައްމުލަކުގެ ތާރީޚު\nޢަހުމަދު 13 މެއި 2019 20:05\nޢަލިބޭބެގެ ނުހުއްނާނެ ދައްތައެއް. ޢަލިބޭބެގެ އެއްބަނޑް ތިބެނީ ބޭބެ އަކާއި ކޮއްކޮ އެއް\nމުހައްމަދު ޝިހާބް 13 މެއި 2019 21:05\nޖިނާން 14 މެއި 2019 10:05\nއަލިބެ އަކީ ވަރަށް ހިތްހެޔޮ ސާދާ މީހެކެވެ. އަލިބެއާއި އަޅުގަނޑާއި އެންމެފަހުން ބައްދަލުވެ ވާހަކަ ދައްކަން ފުރުސަތު ލިބުނީ އައިޖީއެމް އެޗްގައި އަލިބެ ބަލިމީހަކަށް ގޮވާލަން ގޮސްގެން އުޅެނިކޮށެވެ. އެދުވަހު ލިބުނު ކުޑަވަގުތު ކޮޅުގައިވެސް އަލިބެ އާއި އަޅުގަނޑުމެން ދެމީހުންގެ މައުޟޫއަކަށްވެފައި އޮތީ ދިވެހި ތާރީޚާއި އާއިލާތަކުގެ ވަނަވަރުގެ ވާހަކަތަކެވެ. އަލިބެ އެދުވަހުވެސް އަޅުގަނޑަށް އަޅުގަނޑުގެ އާއިލާއިން ފުވައްމުލަކުގައި ވަޒަންވެރިވެގެން އުޅޭ މީހުންނާއި އެމީހުންނަށް ލިބިފައިވާ ދަރިންގެ އަދަދު ކިޔައިދިނެވެ. އަޅުގަނޑު އުޅެނީ އަނބިދަރިންނާއެކު އެހެން ރަށެއްގައި ކަމާއި ވަޒީފާއަދާކުރަނީވެސް އެރަށުގައިކަން އަލިބެއަށް އެނގެއެވެ. އަދި އަޅުގަނޑުގެ ދިރިއުޅޭ ރަށުގައި ރަށަށް ނިސްބަތްބާ ކިތައް މީހުން ދިރިއުޅޭތޯއާއި އެއީ ކޮންބައެއްތޯއާއި ކިތައް ކުދިން އެމީސްމީހުންގެ ތިބިތޯ އަލިބެ އޮޅުންފިލުވައި އަލިބެގެ މައުލޫމާތުގެ ހަޒާނާގައި ރައްކާކުރިއެވެ. އަދި އެދުވަހު އަލިބެ އަޅުގަނޑަށް އެހެން ޚަބަރެއްވެސް ދިނެވެ. އެއީ އަޅުގަނޑުގެ އާއިލާގެ ކުއްޖަކު ޕްރޮފެސަރު އުގައިލް އާއި ކައިވެނިކޮށްގެން އުޅޭ ކަމާއި ދަރިއަކު ހުރިކަމުގެ ޚަބަރެވެ. އަލިބެއާއި އެދުވަހު ވަކިވީ އަދިދިމާވާނެ ކަމަށްބުނެ ދެމީހުންގެ މޯބައިލް ނަންބަރު ސޭވްކޮށްގެންނެވެ. އެހެންނަމަވެސް އަލިބެއާއި އެދުވަހަށްފަހު ބައްދަލުވެ ވާހަކަދައްކާނެ ފުރުސަތެއް ނުލިބި އަލިބެ ވަކިވެއެދިޔައީއެވެ. އަލިބެގެ ފުރާނައަށް ސުވަރުގޭގެ މަތިވެރި ނިއުމަތް މިންވަރު ކުރައާށި. އާމީން


Maamuige aadhayaa khilaafu vaahakathah - Hali News\nމާމުއިގެ އާދަޔާޚިލާފް ވާހަކަތައް!\nމާމުޔަކީ ކެއުމުގައި ބޭނުންކުރާ އަދި ބޭސްވެރިކަމުގައި ބޭނުން ކުރަމުން އަންނަ ވަރަށް އާދަޔާ ޚިލާފު ފާއިދާތަކެއް އެކުލެވިގެންވާ އެއްޗެކެވެ. މާމުއި ކުޅަނދުރުތައް 1 ޕައުންޑް މާމުއި ތައްޔާރުކޮށްލުމަށްޓަކައި 2މިލިއަނެއްހާ މަލަށް ޒިޔާރަތްކުރަން ޖެހެއެވެ. މިކަމަށްޓަކައި ވަރަށް ދުރު ރާސްތާއަކަށް ދަތުރުކުރަންޖެހެއެވެ. އެއީ ގާތްގަނޑަކަށް ދުނިޔެވަށާ3ބުރު ޖެހުންފަދަ ރާސްތާއެކެވެ. އެވްރެޖްގޮތެއްގައި މާމުއި ކުޅަދުރަކަށް އެ ސޮރުގެ އުމުރުގައި އެއްކޮށްލެވެނީ ސަމުސަލެއްގެ 12 ބައިކުޅަ 1 ބަޔަށްވާ ވަރުގެ މާމުޔެވެ.\nމި ކުޅަދުރަށް އެކަތި އަނެކައްޗާ މުޢާމަލާތުކުރުމުގެ ބާރާއި މާމެލާމެލި ހުންނަތަންތަން ހޯދުމާއި އަނބުރާ އޭތީގެ ހަތަޔާހަމައަށް އައުމުގެ ކުޅަދާނަކަން ލިބިފައިވެއެވެ. ތޯމަސް ހޭލް،ޕީ.އެޗް.ޑީ.އޯތަ އޮފް މެޑިކޭޝަން އެންޑް މަދާސް މިލްކް 2000 ބުނެފައިވާ ގޮތުން މާމުއި 1އަހަރުން ދަށުގެ ކުޑަކުދިންނަށް ދިނުމަކީ އެދެވިގެންވާ ކަމެއްނޫނެވެ. ''ކުޑަދަރިފުޅުގެ ގޮހޮރަށް ނުރައްކާތެރި ވިހައެއް ފޮނުވާލާ ބޮޓުލިޒަމް ބެކްޓީރިއާ މާމުޔާއި އެކުވެފައި ހުރެދާނެތީއެވެ. މީގެ ސަބަބުން ބައެއްކަހަލަ ނުރައްކާތެރިބަލި ޖެހިދާނެތީ 1 އަހަރުން ދަށުގެ ކުދިންނަށް މާމުއި ދިނުމަކީ ރަނގަޅުކަމެއް ނޫނެވެ. އަދި 30 އާއި 40 ޑިގްރީއާއި ދެމެދުގެ އަދަދަކަށް ހޫނުމިން އަރާއިރަށް މާމުއީގައިވާ ބޭސްވެރިކަމުގެ ބާރުދަށްވާން ފަށާނެއެވެ.\nމި އާރޓިކަލްގައި މާމުއިން ލިބޭ ބައެއް ޞިއްޙީ ފައިދާތައް ލިޔެލާނަމެވެ.\nހެނދުނު ހުސްބަނޑާ އަދި ނިދުމުގެ ކުރިން2ސަމުސާ މާމުއި 1 ސަމުސާ ފޮނިތޮށި ޕައުޑަރ ހޫނުފެންތައްޓަކަށް އެއްކުރުމަށްފަހު ސައިބުއިމުގެ ބައިގަޑިއިރު ކުރިން ބޯލާށެވެ. މި ގަވާއިދުން ބޯކަމަށް ވަންޏާ ވަރަށް އަވަހަށް އެންމެފަލަ މީހުންވެސް ހިކެންފަށާނެއެވެ. މި ބުއިމުގެ ސަބަބުން ސަރުބީ ޖަމާވުން މަދުކޮށްދެއެވެ.\nދަރިމައިވުމަށާއި ޖިސްމާނީ ދުޅަހެޔޮކަމަށް\nމި މައްސަލައަށް ޒަމާނުއްސުރެ އިރުމަތީ ޤައުމުތަކުގައި މާމުއި ބޭނުންކޮށްގެން އަންނަނީ ފަރުވާ ކުރަމުންނެވެ. މިގޮތުން ނިދުމުގެ ކުރިން2ސައިސަމުސާ މާމުއި ބޭނުންކުރުމުން ޖިސްމާނީ ދުޅަހެޔޮކަން އިތުރުކޮށް ފިރިހެނާގެ ދަރިމައިވުމަށް ބޭނުންވާ ފަނީގެ ދުޅަހެޔޮކަންވެސް އިތުރުކޮށްދެއެވެ. މީގެ އިތުރުން 1 ސައިސަމުސާ މާމުޔަށް ކުޑަ ފޮނިތޮށި ޕައުޑަރކޮޅެއް އެއްކޮށްލުމަށްފަހު އަނގައިގެ ހިރުގަނޑުގައި މުޅިދުވަހު އުގުޅާފައިބަހައްޓާށެވެ. ދަރިމައިނުވާ އަންހެނުންނަށް ދަރިމައިވުމުގައި އެހީތެރިވެދެއެވެ. މީގައި އެންމެ ރަނގަޅީ ކުޅާއި އެކުވެގެން ލަސްލަހުން ގިރިގެންދިއުމެވެ.\nމޫނުގެ ރީތިކަމަށް އަދި އޮށާޅައަށް ހައްލެއް\n3ސައިސަމުސާ މާމުޔަށް 1ސައިސަމުސާ ފޮނިތޮށި ޕައުޑަރ އެއްކޮށްލުމަށްފަހު ނިދުމުގެ ކުރިން ބިހިތަކުގައި އުނގުޅާލާށެވެ. އަދި ހެނދުނު ދޮވެލާށެވެ. މީގެ އިތުރުން ޖަރާސީމް ނެތިކޮށްލުމާއި ލަކުނުލުން ވެސް ހައްލުކޮށްދޭކަމަށްވެއެވެ.\n16 އައުންސް (ގާތްގަޑަކަށް 500މލ) ހޫނުފެނަށް2ސައިސަމުސާ މާމުޔާއި3ސަމުސާ ފޮނިތޮށި ޕައުޑަރ އެއްކުރުމަށްފަހު ތިންއިރު ބޭނުންކުރާށެވެ. ހަށިގަނޑުގައިވާ ކޮލެސްޓްރޯލްގެ މިންވަރު2ގަޑިއިރުތެރޭގައި 10 ޕަސެންޓަށް ދަށްކޮށްދީ ހާޓް އެޓޭކް ޖެހުމުން ދުރުކޮށްދޭނެއެވެ.\nނޭފަތާއި ސައިނަސްތައް ސާފުކޮށް އަރިދަފުހުގެ އަލާމާތްތަކުން ލުޔެއް ހޯއްދެވުމަށް 1ސަމުސާ މާމުއި ހޫނުކަންމަތީ 4ބައިކުޅަ1ބައި ފޮނިތޮށި ޕައުޑަރ އެއްކުރުމަށްފަހު 3ދުވަސްވަންދެން ދުވާލަކު 1ފަހަރު ބޭނުންކުރާށެވެ.\nއޮލިވް އޮއިލް ހޫނުކުރުމަށްފަހު އެއަށް 1ސަމުސާ މާމުއި އަދި 1ސަމުސާ ފޮނިތޮށި ޕައުޑަރ އެއްކުރުމަށްފަހު ބޮލުގައިލުމަށްފަހު 15މިނެޓްފަހުން ދޮވެލާށެވެ.\nނޭވާލާ ނިޒާމަށް ދިމާވާ،އަރިދަފުހާއި،އަނގަޔާއި ކަރުތެރޭގެ މައްސަލަތައް ހައްލުކުރުމުގައި މާމުއިއެހީތެރިވެދެއެވެ. އަދި އިންފުލުއެންޒާ ޖައްސާ ޖަރާސީމް މަރާލުމުގެ ޤާބިލްކަން ލިބިފައިވާ މާއްދާއެއް މާމުއީގައިވާކަމަށް ބައެއް ސައިންސްވެރިން ހޯދާފައިވެއެވެ.\n2ސައިސަމުސާ ފިޔާ ދިޔަ އާއި ލުބޯ ހުތް ތަވައެއްގައި މަޑުގިނީގައި ހޫނުކޮށްލުމަށްފަހު 2ސައިސަމުސާ މާމުއި އެއްކޮށްލާށެވެ.އަދި 6ގަޑިއިރުވަންދެން ހިހޫވާން ބެހެއްޓުމަށްފަހު ދެ އިރު އިރަކު ސައިސަމުސަލެއް ބޭނުންކުރާށެވެ.\nހަންގަޑާއި ފައިތިލަ ހިކި ކުރަކިވާނަމަ\n1 ސައިސަމުސާ މާމުޔާއި ޒައިތޫނިތެލަށް ބައި ސަމުސާ ލުބޯ ހުތް އެއްކޮށްލުމަށްފަހު އުގުޅާފައި ބަހައްޓާށެވެ. އަދި 15 މިނެޓް ވުމުން ދޮވެލާށެވެ.\nމީގެއިތުރުން މާމުޔަކީ އާތުރައިޓިސް، ބްލަޑަރގެ ޖަރާސީމް، މިއީ އަނގައިން ނުބައިވަސް ދުވުން، ކެންސަރ، ވަރުބަލިވުން، ވައިގެ އުނދަގޫތަކާއި ބަނޑާއި ގޮހޮރުގެ ބަލިތަކަށް، ދަތުގައި ރިއްސުން، އަދި ހަމުގެ މައްސަލަތައް ފަދަ އެތަކެއް ބައްޔެއްގެ ފަރުވާއެވެ.\nއިތުރު ލިޔުންތައް ރޯދަ ޚާއްސަ ސިއްޙަތާއި ރީތިވުން


Ali Fazad's Blog – My thoughts, My interests, My opinions\nޏ. ފުވައްމުލައް, ދިވެހިރާއްޖެ\nމިއީ އަޅުގަނޑަށް ފެންނަ ބައެއް ޚިޔާލު ތަކާއި، ވިސްނުންތަކުގެ މައްޗަށް، ޚިޔާލު ފާޅުކުރުމަށް ބޭނުން ކުރާ ބްލޮގް އެކެވެ.\nސަރުކާރާއި އެއްކޮޅާއި ދެކޮޅުގައި ބަދަލުވަނީ ކިޔާ ފޮތްތޯ އެވެ.\n2004 ވަނަ އަހަރު ސުނާމީގެ ފަހުން ދިވެހި ދައުލަތުގެ ހިންގުމުގެ ނިޒާމުގެ ތެރެއަށް ކުދި ކުދި ސުނާމީތައް އަންނަން ފެށިއެވެ. މިގޮތުން މަޝްހޫރު އޮގަސްޓް 12،13 އާއި އިވާން ނަސީމްގެ މަރުގެ މައްސަލަ އަކީ ފާހަގަ ކުރެވޭ ކަންތައްތަކެވެ. ސުނާމީގެ ރާޅުތައް ޑިމޮކްރަސީގެ ނަމުގައި ޖަޒީރާ ރަށްތަކުގެ ގޮޑުދޮށްތަކުގައި ބީހިލަމުން ގޮސް، ރާޅު ބޮޑުވެ، އުދައަރާ މިންވަރު އިތުރުވުމުން ދަނިކޮށް އޭރުގެ ރައީސް މައުމޫން ” އިސްލާހީ އެޖެންޑާ” އެއް އިއުލާން ކުރެއްވި އެވެ. އިސްލާހީ އެޖެންޑާ… އިތުރަށް ވިދާޅުވޭ!\n1 އަހަރު ކުރިން • އެހެނިހެން ފުވައްމުލައް ސިޔާސީ\nފުވައްމުލަކު ބަހަށް ނަޒަރެއް-1\nފުވައްމުލަކު ބަހަކީ އަޅުގަނޑު ވަރަށް ފަޚްރުވެރިވާ އެހާމެ ލޯބިވާ ބަހެކެވެ. މި ބަސް ދެކެ ލޯބިވަނީ އެންމެ ކުޑަ އިރު ވާހަކަ ދެއްކި ބަހަށް ވީތީ އެކައްޗެއް ނޫނެވެ. ބަހުގެ މުއްސަދިކަމާއި ހަމަތައް ވެސް ފުރިހަމަ ވެ ޗާލުކަމުންނެވެ. އަޅުގަނޑުގެ ރައްޓެހިންނާއެކު ވައިބަރ، ވަޓްސްއަޕް ފަދަ އެޕްލިކޭޝަން ތަކުގައި ރަށުބަހުން ޗެޓް ކުރާތީ ވަރަށް އުފާވެއެވެ. އަދި ރަށުމީހުން، ރަށުން ބޭރުން ކޮންމެ ތަނަކުން ބައްދަލު ވާއިރު ރަށުބަހުން ވާހަކަ ދައްކާތީ ވަރަށް ފަޚްރުވެރިވެއެވެ. ފުވައްމުލަކު ބަސް… އިތުރަށް ވިދާޅުވޭ!\nފުވައްމުލައް ތަ؟ ފޯއްމުލައް ތަ؟ ފުއައްމުލައް؟\nފުވައްމުލަކު ގެ ނަން އެކި އެކި ގޮތްތަކަށް ބޭނުން ކުރެވެއެވެ. ފުވައްމުލައް ނަމުގެ އަސްލަކީ ކޮބާތޯއެވެ. ބުނޭވޭގޮތުގައި ދިވެހިރާއްޖޭގެ އެންމެ ގިނަ ފެން ފޯއް ރުއްތައް ހެދިފައި ހުރީ ފުވައްމުލަކުގައެވެ. ފުވައްމުލަކު “ވެޑި” ފަހަރު ކޮޅޮބަށް ދަތުރު ކުރި އިރު އެ “ވެޑި” ފަހަރުން ދަތުރު ކުރާ މީހުންނަކީ ވަރަށް ސިންހަޅަ އަށް ދޯޅަ ބަޔަކަށްވި އެވެ. އިގިރޭސީ ބަހުން ކިޔާ BETEL NUT ނުވަތަ ARECA NUT އަށް ސިންހަޅާގެ ބަހުން ކިޔަނީ “ޕުވަކު” (PUWAK)… އިތުރަށް ވިދާޅުވޭ!\n2 އަހަރު ކުރިން • އެހެނިހެން ފުވައްމުލައް ސިޔާސީ\nމިއީ އަޅުގަނޑު (ޢަލީ ފަޒާދު) އަށް ފެންނަ ބައެއް ޚިޔާލު ތަކާއި، ވިސްނުންތަކުގެ މައްޗަށް، ޚިޔާލު ފާޅުކުރުމަށް ބޭނުން ކުރާ ބްލޮގް އެކެވެ. މި ބްލޮގް ގައި އަޅުގަނޑު އަލި އަޅުވާލާނީ އިޖްތިމާއީ، އިޤްތިދާސީ އަދި ސިޔާސީ ދާއިރާގެ މައްޗަށެވެ. އަޅުގަނޑަކީ 2000 ވަނަ އަހަރުން ފެށިގެން ފުވައްމުލަކުގެ ރަށު އޮފީސް، އަތޮޅު އޮފީސް،އަދި ކައުންސިލުން އިދާރާ ގައި މަސައްކަތްކޮށް ، ފުވައްމުލަކަށް ލިބިފައިވާ ތަރައްޤީގެ އެކިއެކި ކަންތައްތައް ހިންގި އިރު ކޮންމެ ވެސް މިންވަރެއް ކައިރިން ފެނި ތަޖްރިބާ ކުރިފައިވާ މީހަކަށް ވެފައި ވުމާއި، ފުވައްމުލަކުގެ ތާރީޚީ ބައެއް މަސައްކަތް ރަށުއޮފީހުގައި ކޮއްފައިވާތީ އޭރު ކުރެވުނު ތަޖްރިބާ އާއި ލިބުނު މަޢުލޫމާތުތައް މުޖްތަމައަށް ހިއްސާ ކުރުމަކީ ބޭނުންތެރިކަމެއް ކަމުގައި އަޅުގަނޑު ދެކޭތީ ، މި ބްލޮގް ގެ ޒަރީޔާއިން އެކަންތައް ތިޔަ ލޮބުވެތި އަޚުންނާއި އުޚުތުންނަށް ހިއްސާ ކުރުމަށް މި ބްލޮގް ބޭނުން ކުރަމެވެ.


ތިމަންނަ މަރުވާނެ ނަމައޭ ބުނެ އެކަމަށް އެދުން ހުއްދަވާނެތަ؟ – DhiSalafiyyah\nތިމަންނަ މަރުވާނެ ނަމައޭ ބުނެ އެކަމަށް އެދުން ހުއްދަވާނެތަ؟\n15/01/2012 ފިޤުހާއި އޭގެ ޢިލްމުތައް, ދީންއަލް އަޚް ބިލާލް ޢަބްދުއްސައްތާރު\nއަޅުގަނޑުމެންގެ ތެރެއިން ވަރަށް ގިނަ މީހުން ، އެމީހަކަށް ކުރިމަތިވާ ދުނިޔެވީ މުޞީބާތެއްގެ ސަބަބުން ، ނުވަތަ މީހަކު ބުނެލާ ބަހެއްގެ ސަބަބުން ވިޔަސް އަދި ތިމާ ހޯދަން ބޭނުންވެފައިވާ އެއްޗެއް ނުވަތަ ކަމެއް ވިޔަސް ހާސިލު ނުވެއްޖެ ނަމަ ދުނިޔެމަތިން ފޫހިވެއެވެ. ދެން ތިމަންނަ ދުނިޔޭގައި އުޅުމުގެ ބޭނުމެއް ނެއްކަމަށް ޤަބޫލުކުރެވެއެވެ. އަދި މަރުވެގެން ދިޔުން މާ ރަނގަޅުކަމަށް ހީވެ، އެކަމަށް އެދެވެއެވެ. އެގޮތުން ވަރަށްގިނަ ބަޔަކު ދަންޖެހިގެންނާއި އުސްތަންތަނުން ފުއްމާލާއިގެން މަރުވެފައިވެސް އެބަހުއްޓެވެ. އަދި މަރުވާންވެގެން ދަންޖެހިފައި ހުއްޓާ ބަޔަކުގޮސް ސަލާމަތް ކުރާ ފަހަރުވެސް މަދެއްނޫނެވެ. މުސްލިމުންގެ ތެރޭގައި މިފަދަ ކަންކަން ހިނގާކަމީ ވަރަށް ހިތާމަ ހުރިކަމެކެވެ. އާއްމުކޮށް މިފަދަ ކަންކަން ހިނގަން މެދުވެރިވަނީ އެމީހެއްގެ އީމާންތެރިކަން ބަލިކަށިވުމުގެ ސަބަބުންނެވެ. ﷲ ތަޢާލާއާއި މެދު އޮންނަންޖެހޭ ހަޤީޤީ ގުޅުން ނެތީމައެވެ. އެއިލާހާއި މެދު އޮންނަންޖެހޭ އިތުބާރާއި ޔަޤީންކަން ނެތީމައެވެ. ދުނިޔޭގައި ﷲ ތަޢާލާ ، އިންސާނުން ލެއްވި ހަޤީޤީ މަޤްޞަދު ހަނދާންނެތިފައި ވުމުން ނުވަތަ އެކަމާއިމެދު ޣާފިލުވެފައި ވާތީއެވެ. އެންމެހައި މުސްލިމު އަޚުންނޭވެ! ދުނިޔެއަށްޓަކައި އަޅުގަނޑުމެން ފުރާނަ ދުއްވާލައިގެން ނުވާނެއެވެ. މުސްލިމުން އުންމީދުކޮށް ދެންނެވުން ހައްޤު ހަމައެކަނި ފަރާތަކީ ﷲ ތަޢާކާއެވެ. އަދި މުސްލިމުން ވަކީލުކުރާ ހަމައެކަނި ފަރާތަކީ ﷲ ތަޢާލާއެވެ.\nއަޅުގަނޑުމެން މުސްލިމުން އެއްބަޔަކު އަނެއްބަޔަކަށް ހެޔޮކަންކަމަށް ވަޞިއްޔަތްކޮށް ނަޞޭހަތްތެރިވާން އެބަޖެހެއެވެ. ﷲ ތަޢާލާގެ ރަޙްމަތުން އުއްމީދުު ކަނޑާލައިގެން ނުވާނެއެވެ. އަޅުގަނޑުމެންގެ ހުރިހާ އުއްމީދެއް ގުޅިފައިވަނީ އާޚިރަތާއެއެވެ. ސުވަރުގޭގެ ދާއިމީ ނިޢުމަތް ހޯދުމާއެވެ. އެހެން ކަމުން މި ދުނިޔެއަކީ އިމްތިހާނުގެ ގޮވެތިކަން ދަނެގެން ، ދުނިޔޭގައި ބޭނުންހާ ކަމެއް ހާސިލުނުވެދާނެކަން ޤަބޫލުކުރެވެން އެބަޖެހެއެވެ. މި ދުނިޔެ އަކީ ﷲ ތަޢާލާގެ ހަޟްރަތުގައި އެއްވެސް އަގެއް ހުރި ތަނެއްނޫނެވެ. ދާދި އަވަހަށް ނެތިފަނާވެ ދަނިވި ތަނެކެވެ. ދާއިމީ ގޮވައްޗަކީ އާޚިރަތުގެ ގޮވައްޗެވެ.\nމި މަވްޟޫޢުގައި، ސަޢޫދީ ޢަރަބިއްޔާގެ ކުރީގެ ބޮޑުޢިލްމުވެރިޔެއް ކަމުގައިވާ ، އައްޝެއިޚު މުޙައްމަދު ބިން ޞާލިޙުލް ޢުޘައިމީން ރަޙިމަހުﷲ އާއި ކުރެވުނު ސުވާލަކަށް، ޝެއިޚު ދެއްވާފައިވާ ޖަވާބު މިތާނގައި ހިމަނާލާނަމެވެ.\n( އެއްވެސް މީހަކު އޭނަގެ އަމިއްލަ ނަފްސަށް ތިމަންނަ މަރުވާނެ ނަމައޭ ބުނެ، އެކަމަށް އެދުން ހުއްދަވެގެން ނުވެއެވެ. އަދި އެއީ ޙަރާމްކަމެކެވެ. އެހެނީ ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައި ވެއެވެ. ” لاَ يَتَمَنَّيَنَّ أَحَدٌ مِنْكُمُ الْمَوْتَ لِضُرٍّ نَزَلَ بِهِ… ” الحديث – صحيح البخاري – މާނަ : ” ތިޔަބައިމީހުންގެ ތެރެއިން އެއްވެސް މީހަކު އެމީހަކަށް ކުރިމަތިވެފައިވާ ދަތި އުނދަގުލެއްގެ ސަބަބުން ، މަރުވުމަށް ނޭދޭށެވެ. “ ފަހެ ، އިންސާނާގެ މައްޗަށް ވަނީ ކެއްތެރިވުމެވެ. އަދި ހިދާޔަތާއި ޘާބިތުކަން ދެއްވުމަށް އެދި ﷲ ތަޢާލާގެ ހަޟްރަތުގައި ދުޢާ ދެއްނެވުމެވެ. ދަތި އުނދަގުލެއް ކުރިމަތިވެ މުޞީބާތެއް ޖެހިފައިވާނަމަ ، އެމީހަކު، ސަލާމަތްކަން ދެއްވުމަށް އެދި ﷲ ތަޢާލާއަށް ދަންނަވާ ހުށިކަމެވެ. އެންމެހައި ކަމެއް މިލްކުވެގެންވާ ފަރާތަކީ އެއީއެވެ. ތަވްފީޤުން ދެއްވުން ވަނީ ﷲ ތަޢާލާއަށެވެ.) (1)\n(1) مجموع الفتاوى – الشيخ محمد بن صالح العثيمين، މުޖައްލަދު 1، ޞަފްޙާ 90 .


Cancer Ah Faruvaa Kuraane Beys STO Medhuverikoh Faseyha In Libeyne Magu Fahi Kohffi - Vaguthu\nކެންސަރަށް ފަރުވާ ކުރާނެ އެންމެ ފަހުގެ ބޭސް އެސްޓިއޯ މެދުވެރިކޮށް ލިބޭނެ މަގު ފަހި ކޮށްފިއެވެ.\nޑރ ރެޑީސް, އެސްޓިއޯ އާސަންދަ, ކެންސަރ ސޮސައިޓީ އިން ގުޅިގެން މިބޭސްތައް ތާއަރަފް ކުރީ މިއަދުން ފެށިގެން ދެ ދުވަހުގެ މުއްދަތަކަށް ހުޅުލެ އައިލެންޑްސް ހޮޓެލްގައި ކުރިއަަށްދާ އޮންކޯ ސްޕެކްޓަރާ ސިންޕޯޒިއަމްގައެވެ.\nމި ސިންޕޯޒިއަމް ފައްޓަވައި ދެއްވީ އެސްޓިއޯގެ މެނޭޖިން ޑިއިރެކްޓަރ ހުސެއިން އަމްރުއެވެ.\nމިއަދު ތައާރަފް ކުރެވުނު ބޭސްތަކަކީ އިންޑިއާގެ ޑރ ރެޑީސް ކުންފުނީގެ އުފެދުން ތަކެވެ. މިއަދު ފެށި ސިންޕޯޒިއަމްގައި ވަނީ ކެންސަރަށް ފަރުވާ ކުރާނެ އެންމެ ފަހުގެ 14 ބޭހެއް ތާރަފްކޮށްފައެވެ. މި ބޭސްތައް މިވަގުތު މާލޭގައި ހުންނަ އެސްޓީއޯ ބޭސް ފިހާރައިންނާއި، ހުޅުމާލޭގައި ހުންނަ އެސްޓީއޯ ބޭސްފިހާރައިން ލިބެން ހުންނާނެއެވެ. މި ބޭސްތައް އާސަންދައިގެ ދަށުން ކަވަރު ކުރާނެއެވެ.\nމި ސިންޕޯޒިއަމްގެ ތެރެއިން ނޫސްވެރިން ނަށް މައުލޫމާތު ދެއްވަމުން އައިޖީއެމްއެޗްގެ ޑޮކްޓަރ ޑރ. މުހައްމަދު ޝިފާން ވިދާޅުވީ މިއަދު ފެށުނު ސިންޕޯޒިއަމްގެ މައިގަނޑު މަގުސަދަކީ ކެންސަރުގެ އެންމެ ފަހުގެ ދިރާސާ އާއި މައުލޫމާތު އަދި ފަރުވާއަށް އައިޖީއެމްއެޗްގެ ޑޮކްޓަރުންނާއި ނަރުހުން ތަމްރީން ކުރުމާއި ހޭލުން ތެރިކުރުން ކަމަށެވެ.\n"ކެންސަރުގެ އެންމެ ފަހުންގެ ހޯދުންތަކާއި ފަރުވާ އަޅުގަނޑުމެންގެ ޑޮކްޓަރުންނާއި ނަރުހުންނަށް ފޯރުކޮށްދިމަށް, ރާއްޖެއިން ބޭރުގެ މާހިރުން ވަޑައިގެން އެބަތިއްބެއްވި, އެބޭފުޅުން މި ސިންޕޯޒިއަމްގައި މައުލޫމާތު ދެއްވާނެ" ޑރ ޝިފާން ވިދާޅުވިއެވެ.\nޑރ ޝިފާން އިތުރަށް ވިދާޅުވީ މިއަދު މުޅިން އަލަށް ކެންސަރުގެ ފަރުވާއަށް ބަޔޯ ސިމިލާޒް ބޭސްވެސް ތައާރަފް ކުރެވުނު ކަމަށާއި މިއީ ވެސް ލިބުނު ބޮޑު ކާމިޔާބެއް ކަމަށެވެ.\n"ކޮންމެ ދިވެއްސަކަށް ލިބޭ ފައިދާ އަކީ ރާއްޖޭގެ ސިއްހީ ނިޒާމަށް ލިބޭ ކުރިއެރުމެއް, އަޅުގަނޑުމެން ވަރަށް އުނދަގުލުން ވަރަށް ދަތިކޮށް މިއަދާ ހަމައަށް ވެސް ކެންސަރަށް ބޭނުންވާ ބޭސްތައް މިލިބެނީ, މި ބޭސް އަޅުގަނޑުމެން ބޭނުންވާ ވަރަކަށް ނުލިބޭ, އެހެންކަމުން އެސްޓިއޯ މެދުވެރިކޮށް މި ބޭސް އެއްވެސް ހަރަދަކާއި ނުލާ ލިބުމަކީ ލިބޭ ކުރިއެރުމެއް ކަމަށް އަޅުގަނޑު ދެކެނީ" ޑރ ޝިފާން ވިދާޅުވިއެވެ.\nކަށިގަނޑެއް ބިންދައިގެން ދިޔަ އަންހެނެއްގެ އޮޕަރޭޝަން ލަސްވެ އާއިލާއިން ކަންބޮޑުވެއްޖެ


(30 އެޕްރިލް 2019 އާ ގުޅޭ)\n"ރަސްކަލެކޭ ބުނާކަށް ނޭނގުނު... ފެނުނީ އެހާ ވެސް އާދައިގެކޮށް، އީޝަލް ބައްޕައާ ވައްތަރުވި ފުރަތަމަ ފެނިފަ ވެސް" ޔާފިއާ އެންމެންގެ މޫނަށް ބަލާލަމުން ބުންޏެވެ.\n"އަހަރެމެންގެ ތެރެއަށް ކާފަ ފޭބި ފުރަތަމަ ފަހަރު އެއީ، އެހެންޏާ އަޔަސް ނުއެއްފައިބާނެ، ޒިޔަޒެލްއާ ބައްދަލުކޮށްފައި ދާނީ، އެހާ އާދައިގެ ހެދުމެއްގައި އެ ހުރީ އެހެންވެ" އީޝަލް ބުންޏެވެ.\nސަވާރީ ބިމަށް ތިރިވަމުން އައިއިރު އެންމެންނަށް ވެސް އިވުނީ ފެން އޮހޭ އަޑެވެ. ބޭރަށް ބޯދިއްކޮށްލަން ރާވިން އުޅުނު ވަގުތު ބަރު އަޑަކުން ނުނިކުތުމަށް ބުނެލިއެވެ. އެއާއެކު ރާވިންގެ އަތުގައި ހިފައި ޔާފިއާގެ ގާތަށް ދަމާލައިފިއެވެ. ގިނައިރެއްނުވެ ހަމަތަނެއްގައި ސަވާރީ ހަމަޖެހުނުކަމުގެ އިޙްސާސް އެންމެންނަށް ވެސް ކުރެވުނެވެ. ދެން އިވުނީ އަނެއްކާ ވެސް އިހު އިވުނު ބަރު އަޑެވެ. އެންމެން ނުކުތުމަށް އޭނާ ގޮވާލީއެވެ.\nދަތުރު ނިމުމަކަށް އައިސް މަންޒިލަށް ފޭބިއިރު ވެސް ރައުލް ހުރީ ހިމޭނުންނެވެ. ސަވާރީއިން އެންމެން ފޭބުމުން އެ މީހުންނަށް މަގުދައްކަން ހުރި މީހަކު ފިޔަވައި އެ ހިސާބުން އިތުރު މަޚުލޫޤެއްގެ ހިލަމެއް ނުވެއެވެ.\n"އަހަރެންނަށް ކިޔަނީ ރާހިޤް، ކަމަކަށް ބޭނުންވެއްޖެނަމަ އަހަރެންގެ ނަމުން ގޮވާލައި، މޭވާގެ ބާވަތްތައް ހުސްނުވެ ފޭލިގެތަކުގައި ހުންނާނެ، އަހަރެމެންނަށް ކަނޑައެޅިފައިވާ ސަރަޙައްދުގައި އަހަރެމެން ތިބޭނަން، އަހަރެމެންނަށް ނޭނގި ސަރަޙައްދުގެ ތެރެއަށް ވަދެނުކުމެ ނުހެދޭނެ" ރާހިޤު ބުންޏެވެ. ރައުލްއާއި ރާވިންއާ ދެ މީހުންނާ ކުރިމަތިލައި އޭނާ ވާހަކަދެއްކިކަން އެންމެންނަށް ވެސް ފާހަގަކުރެވުނެވެ. ސަރަޚައްދޭ ބުނުމުން އެއީ ކިހާ ހިސާބެއްތޯ އެނގެން ރާވިން ބޭނުންވިއެވެ. އަދަދު ބުނުމަކުން ރާވިންއަށް އަންދާޒާކޮށްލާކަށް ނޭނގުނެވެ. އެހެންވެ ރާހިޤު އޮޅުން ފިލުވައިދިނީ އެ މީހުންގެ ތެރެއިން މީހަކާ ދިމާނުވާހާ ހިނދަކު ގޯހެއްނެތްކަމެވެ. އިތުރު ސުވާލެއް ކުރިމަތިނުވުމުން އޭނާ އެންމެންގެ ކުރިމަތިން ހިނގައްޖެއެވެ.\nވަށައިގެން ފެންނަނީ ބޯ ގަސްތަކެވެ. ދުރުނޫން ހިސާބެއްގައި ހުރި ފަރުބަދައެއްގެ މަތިން އޮހެމުންދާ ފެންއާރުގެ އަޑު އިވެމުންދިޔައެވެ. ފަޒާގައިވަނީ ފިނިކަމެއް ހިފާފައެވެ. ދެ ފޭލިގެ ހުރީ ދުރުގައެވެ. ނަމަވެސް ދެ ފޭލިގެ ކުރިމަތިވާނޭ ހެންނެވެ. ދެ ފޭލިގޭގެ މެދަށް ވާނޭހެން އަލިފާންގަނޑެއް ޖަހާފައި ހުއްޓެވެ. ފޭލީގެ ދޮރާ ދިމާގައި ދަނޑިއެއްގައި ފާނޫޒެއް ހަރުކޮށްފައި ހުއްޓެވެ. ފަނިފަކްސާގެ ގޮވުމުގެ އަޑުވަނީ ފަރުބަދަމަތިން އޮހެމުންދިޔަ ފެނުގެ އަޑުން ފަނޑުކޮށްލާފައެވެ.\n"އަހަރެމެން ދަނީ" ރާވިން ބުންޏެވެ. އެއާއެކު ރައުލް ބޯޖަހާލިއެވެ. ދެން ފެނުނީ ޔާފިއާ އުރާލައިގެން ފޭލިގެއާ ދިމާއަށް ރާވިން ދިޔަތަނެވެ. ޔާފިއާގެ ހަޅޭކުގެ އަޑާއެކު އީޝަލް ހޭންފެށިއެވެ. އެ މީހުން ފޭލިގެއަށް ވަނުމުން އީޝަލް ބަލާލީ ގާތުގައި ހުރި ރައުލްއަށެވެ.\n"އުރާލަންވީތަ؟" ރައުލް އަހާލިއެވެ. އެއާއެކު އީޝަލް ދެފަރާތަށް ބޯހޫރާލީ ހިނިތުންވެލައިގެން ހުރެއެވެ.\n"ހިނގާލަންދާނަންތަ؟" ރައުލް އަހާލިއެވެ. އީޝަލްގެ އުނަގަނޑުގައި ހިފައި ގާތްކޮށްލައިގެން ހުރެ ރައުލް ހިނގައިގަތެވެ. މަތިންފައިބާ ފެންތައް ޖަމާވެ އޮއެދެމޭ ފެންގަނޑެއް ހެދިފައި އޮތްއިރު އެ ފެންއާރު ދުރަށް ދެމިގެންގޮސްފައިވާތަން ފެނެއެވެ. ރައުލް އައިސް މަޑުކޮށްލީ ފެންއޮހޭ ދިމާ ފެންނާނޭހެން ފޭލިގެތަކާ ކައިރީގައެވެ. ބޮޑެތި ހިލަގައުތައް ކައިރީގައި ހުރިއިރު އެތަނުން ގަލެއްގެ މަތީ އަތްތިލަ ހިންގައިލުމަށްފަހު އިށީނދެ އީޝަލް ގެނެސް އުނގުގައި ބައިންދާލިއެވެ.\n"އީޝަލް" ރައުލް މަޑުމަޑުން ގޮވާލިއެވެ. އެއާއެކު އީޝަލް ހޫން ލައްވާލިއެވެ.\n"ޒަގަންގެ ސަބަބުން އީޝަލްއާއި ޢާއިލާގެ ހަމަޖެހުން ގެއްލިފައިވާތީ ދެރަވޭ، އޭނާއާމެދު ކަންތައްކުރަންވީ ގޮތެއް އަހަރެންނަކަށް ނުވިސްނުނު، ލާވީއާއެކު އޭނާ އަންނަންޖެހުނީ ކީއްވެކަމެއް އަހަރެންނަކަށް ނޭނގެ، ބައްޕައަށް ނޭނގިއެއް ނާދެވޭނެކަން އެނގޭ، އީޝަލްގެ ބައްޕައާއި މުޅި ޢާއިލާ ވެސް އީޝަލްދެކެ ވަރަށް ލޯބިވާކަން އަހަރެންނަށް އެނގޭ، އަހަރެން ބިރުގަނޭ އަހަރެންގެ ސަބަބުން އީޝަލްއަށް އަނިޔާއެއް ލިބިދާނެތީ، އެ މީހުން އެދޭހެން އަހަރެންނަށް އީޝަލް ރައްކާތެރިނުކުރެވިދާނެތީ" ރައުލްގެ ވާހަކަ އީޝަލް މެދުކަނޑާލިއެވެ. އޭނާ އަރިއަކަށް އެނބުރިލައި ރައުލްގެ ކަރުގައި ދެއަތްއަޅުވައިލައި ނަޒަރު ސީދާކޮށްލިއެވެ.\n"އަހަރެންގެ ގާތުގައި ރައުލް ހުރުން އެންމެ މުހިންމީ، ކާފަ އަހަރެމެން މިތަނަށް ފޮނުވީ ތިކަހަލަ ޚިޔާލުތައްކުރާކަށްނޫނެއްނު، މިވަގުތު އަހަރެން ބޭނުމީ ހަމައެކަނި އަހަރެމެން ދެ މީހުންނަށް ވަގުތުދޭން، އެހެން ކަންތައްތަކާ ވާހަކަދައްކާނީ އެނބުރި ދެވުނީމަ" އީޝަލް ހިނިތުންވުމެއް ދެމުން ރައުލްގެ ނިތްކުރީގައި ބޮސްދިނެވެ.\n"ދެން ދުވަހަކުވެސް މިވަރަށް ލޯތްބެއްނުވެވޭނެ... މުޅި އުމުރަށް ތި ހިނިތުންވުން ދުށުމަށް ހިތްއެދޭ" ރައުލްގެ މޫނު އީޝަލްގެ މޫނާ ގާތްކޮށްލިއެވެ. ދެ މީހުންގެ ހޫނު ނޭވާ އެކަކުއަނެކަކަށް އިޙްސާސް ކުރެވުނެވެ. އަތްދަނޑި މައްޗަށް އީޝަލް އުފުލާލައި ރައުލް ހިނގައިގަތީ ބޯގަސްތަކުގެ ތެރެއަށެވެ.\n"ރައުލް" އީޝަލްއަށް މަޑުމަޑުން ރައުލްގެ ނަމުން ގޮވާލެވުނީ ފޭލިގެއަށް ދިއުމުގެ ޚިޔާލެއް ރައުލް ނުކުރާހެން ހީވެގެންނެވެ. އީޝަލްގެ އެ ގޮވާލުމަށް ރައުލް އިޖާބައެއް ނުދިނެވެ. އޭނާ އައިސް ދިގުކޮށް ހެދިފައި ހުރި ވިނަ ގަސްތަކުގެ ތެރެއަށް ވަނެވެ. އަދި ފަރާތްފަރާތް ހޯދާލުމާއެކު ވިނަތަކުގެ ތެރޭގައި އީޝަލް ބާއްވަލިއެވެ.\n"މީހަކަށް ފެނިދާނެ.... ރާވިންމެން އަތުވެދާނެ" ސިއްރެއް ބުނެލާ ފަދައިން އީޝަލް ބުނެލިއެވެ. އޭނާގެ ކަންފަތްދޮށުން ރައުލް ލުއި ގޮތަކަށް ހީނލިއަޑު އިވުނެވެ.\nބޯނިވާކޮށްފައިވާ ފޮތިގަނޑު ރައުލް ނެގުމާއެކު އީޝަލްގެ ދިގު އިސްތަށިގަނޑު ވިހުރިވިގެންދިޔައެވެ. ރައުލްގެ ބީހުންތަކުން އޭނާގެ ކެތްތެރިކަން އީޝަލްއަށް އިހްސާސް ކުރެވެއެވެ. އަވަސް އަރުވާލުމުގެ ނިޔަތެއްނެތެވެ. ރައުލްގެ ބެލުމުން އޭނާގެ އިހްސާސްތައް ފުންވެ ދަހިވެތިވަމުންދިޔަވަރު ފާޅުވާން ފަށައިފިއެވެ. ވަށައިގެންވީ އަނދިރިކަމުގެ ތެރޭގައި އުޑުގައިވި ފަނޑުހަނދުވަރުގެ އަލި އީޝަލްގެ މުޅި ހަށިގަނޑަށް ޖަމާވެފައިވާ ކަހަލައެވެ. ރައުލްގެ ލޮލާ ލޯ ދިމާވި ހިނދު އީޝަލް ހިނިތުންވެލިއެވެ. ނަމަވެސް އެ ހިނިތުންވުމުގައިވަނީ ލަދުވެތިކަމުގެ އިންތިހާކަން ރައުލް ދެނެގަތެވެ. މަޑުމަޑުން އީޝަލް މޫނު އެއްފަރާތްކޮއްލި ގޮތުން ރައުލްއަށް ހީނލެވުނެވެ. މަޑުމަޑުން ފިރުމާލުމާއެކު އެ ކޯތާފަތުގައި ރައުލް ބިސްދިނެވެ. ފަޒާގައިވި ތެތްފިނިކަމުގެ އަސަރު ކެނޑި ދެ ޖިސްމުގެ ހޫނުން އުދާސްކަމެއް ވެރިވެއްޖެއެވެ. ބަސްމޮށުންތެރިކަން ލިބިފައިވާ ހިމޭންކަމުގެ ތެރެއަށް މަސްތުކަން ފެތުރިއްޖެއެވެ. ނަމަވެސް އީޝަލްއަށް ސިހުން ގެނުވީ ރައުލްގެ ފަރާތުން އިވުނު ވޭނީ ހަޅޭކުންނެވެ. ދެ މީހުންނަށް ދުރަށް ޖެހިލެވުނީ ނިކަން އަވަހާއެވެ. ކައިރީގައި އޮތް ހެދުން ގެނެސް މޭގައި ޖައްސާލެވުމާއެކު އީޝަލް ސުވާލުކުރިއެވެ. ރައުލް އޭނާގެ ބުރަކަށި ދައްކާލިއެވެ. ތަދުވަނީ ކަމުގައި އޭނާ ބުންޏެވެ. އީޝަލް ނުހަނު ކަންބޮޑުވިއެވެ. ރައުލްގެ ބުރަކަށީގައި އޭނާ އަތް އުގުޅާ ހެދިއެވެ. އެއްވެސް ގެއްލުމެއް ލިބިފައި ނެތެވެ. ރައުލްއަށް ވެސް އޭނާއަށް އެވީ ގޮތެއް ބުނެދޭކަށް ނޭނގުނެވެ. ބުރަކަށި ދެފަޅިއަށް ފަޅައިގެން ދާން އުޅޭ ފަދަ ތޫނު ތަދެއް އިޙްސާސް ވީއެވެ. އީޝަލްގެ މޫނުން ފާޅުވޭވޭ ހުރި ކަންބޮޑުވުން ރައުލްއަށް ފާހަގަވީ އިރުކޮޅެއް ފަހުންނެވެ. އޭނާ އަވަސް އަވަހަށް އީޝަލް ގެނެސް ދެއަތުގެ ތެރެއަށް ލިއެވެ.\n"ފޭލިގެއަށް ދަމާ" ހިމޭންކަމުގައި ވަގުތުކޮޅަކު އިނދެފައި ރައުލް ބުންޏެވެ. އީޝަލްއަށް އެއްޗެއް ނުބުނެވުނެވެ. ރައުލްގެ ކަރުދޮށުގައި މޫނު ފޮރުވާލިގޮތަށް އޭނާ އިނީއެވެ.\n"އީޝަލް... ހިތްހަމަނުޖެހުނީތަ؟" ރައުލް އަހާލިއެވެ.\n"ރައުލްގެ ބުރަކަށީގައި އެއީ ކޮންލަކުނެއް؟ އެތަނަށް ދޯ ތަދުވީ... ކޮންއިރަކު ލިބުނު އަނިޔާއެއް އެއީ" ރައުލްއާ ދުރަށް ޖެހިނުލައި އީޝަލް ވާހަކަދެއްކިއެވެ.\n"އަހަރެން ބުނީމެންނު އެއީ ވަރަށް ކުޑައިރުއޭ، އަހަރެން ހަނދާނެއްނުހުރޭ" ރައުލް ބުންޏެވެ.\n"ރައުލްގެ ބައްޕަ ގާތު ނާހަންތަ؟... އެއީ ކީއްވެ ލީ ލަކުނެއްކަން އެނގޭނެ ބަޔަކު ތިބޭނެއެއްނު، އަހަރެމެން ގޮސް ރައުލްމެންގެ ގާތުގައި ހުރިއިރު، އެތަނުގައި ހުރި ބުދަކީ ކާކުކަން އެނގޭތަ؟" އީޝަލް ބުންޏެވެ.\n"އަހަރެންނަކީ އެހާ ސުވާލުގިނަ މީހެއްނޫން، ބައްޕައާ އެކަހަލަ ވާހަކައެއް ނުދައްކަން... އަހަރެން ވެސް އެ ބުދު ދުށީ ފުރަތަމަ ފަހަރަށް، އެއީ ކާކުކަމެއް ނޭނގޭ" ރައުލް ބުންޏެވެ.\n"ރައުލްގެ ބައްޕަ ކަމެއް ސިއްރުކުރާހެން ވަރަށް ހީވޭ، ތީ އާދައިގެ ލަކުނެއްނޫން... އަނެއްކާ އަހަރެން ހުރި ދުވަސްތަކުގައި އެ ބުދުން އަހަރެންނަށް މުޅަ ވަސް ދުވި، އޭގެ ތެރޭގައި ކޮންމެވެސް އެއްޗެއް އެބަހުރި... ރައުލްއަށް އެ މީހުން ކަމެއްކުރީތަ؟" އީޝަލް މިހެން ބުނިއިރު އޭނާގެ ކަނާއަތުން ރައުލްގެ ބުރަކަށީގައިވި ލަކުނުގައި ފިރުމާލައިފިއެވެ.\n"މިވަގުތު އިތުރު ވާހަކައެއް ނުދައްކަމާ... އަހަރެން އީޝަލްއަށް ބޭނުންވެފައި މި ހުރީ، ފޭލިގެއަށް ދަމާ" އީޝަލްގެ ނިތްކުރީގައި ބޮސްދެމުން ރައުލް މަޑުމަޑުން ބުނެލިއެވެ. އީޝަލްގެ ހަށިގަނޑުގައި ހެދުންތައް އޮޅާލައި އޭނާ އުފުލައިލައިގެން ރައުލް ފޭލިގެއާ ދިމާއަށް ދާން އުޅުނެވެ. ނަމަވެސް އީޝަލް އޭނާ ހުއްޓުވިއެވެ.\nއޮހެމުންދިޔަ ފެންއާރަށް އީޝަލް އިޝަރާތްކުރިއެވެ. ރައުލް ހިނިތުންވެލި ގޮތުން އޭނާއަށް ވެސް އެ ޚިޔާލު ކަމުދިޔަކަން އެނގުނެވެ. ފެންގަނޑުގެ ތެރެއަށް އެރެވުމާއެކު ރައުލް ހީވީ ފެނަށް ދިރިނުހެނެވެ. އޭނާ ހަލުވިކަމާއެކު އީޝަލް ގޮވައިގެން އޮހެމުންދިޔަ ފެންތަކުގެ ތެރެއަށް ވަނެވެ. އެއާއެކު އޮހެމުންދިޔަ ފެނުގެ ސަބަބުން ފޮރުވިފައި އޮތް ހޮހޮޅަ އެ ދެ މީހުންނަށް ފެނުނެވެ. އެ ދިމާއަށް ރައުލް ދެ މިގަތެވެ. ފެނުގެ ފަރުދާއެއް ދަމާލެވިފައިވާ ކަހަލައެވެ. ތިރީގައި ފެން ދެމިދެމި އޮތެވެ. ދިއްވެފައި ހުރި ގައުގަނޑެއްގެ މަތީ ހެދުންތައް ބަހައްޓާލުމާއެކު ރައުލްގެ އަތުގެ ތެރެއަށް އީޝަލް ގެނެސްލިއެވެ. ދުނިޔޭގެ ހުރިހާކަމެއްގެ މަތިން ދެ ޒުވާނުން ހަނދާންނެތުނު ފަދައެވެ. ލުއި ހީނލުމުގެ އަޑު ގުގުމާލުމާއެކު އޮހެމުންދިޔަ ފެނުގެ އަޑާ އެކުވެ ހިނދިގެންދެއެވެ. މަސްތުކަމުގެ ހޫނުގައި ދެ ހަށިގަނޑި ޖެހި ފިތިބާރުވެފައިވިއެވެ. ނާޒުކު ދަނޑިވަޅުގައި އެކަކުއަނެކަކު ނަމުން ގޮވާލެވުނީ ބޭއިޚްތިޔާރުގައެވެ. އީޝަލްގެ ފެހިކުލައި ދެ ކަޅި ދިއްލި ދެ ވަރަ ހުޅިވިފައިވީއިރު މުޅި ފެންގަނޑުވަނީ ރެދަންލެވި ހުޅުދާންވެފައެވެ. ރައުލްގެ ބުރަކަށިން ރެދަންތައް އަރަމުންދިޔައެވެ. އެންމެ އަޖައިބުވީ ދެ ފިޔަފަތްގަނޑު ފަދައިން ރައުލްގެ ބުރަކަށީގައި ރެދަންތައް އުދުހޭތަން ފެނިފައެވެ. އެއީ ދުވަހަކުވެސް އީޝަލް ދުށް މަންޒަރެއްނޫނެވެ. ރައުލްގެ ބުރަކަށީގައި ހުރި ރިހުން ވެސް ކުޑަވެއްޖެއެވެ.\n"ވަރަށް ލޯބިވޭ" އީޝަލްގެ މޫނުގެ އެތަންމިތަނުގައި ބޮސްދެމުން ރައުލް ބުންޏެވެ. ފުންނޭވާއެއް ދޫކޮށްލި އީޝަލް ހިނިތުންވެލައިގެން ރައުލްއަށް ބަލަން ހުއްޓެވެ.


Raees Yameen Ge Verikan Nimumakah Genaee India Sarukaarun: Shiyam - Vaguthu\nކުރީގެ ރައީސް އަބްދުﷲ ޔާމީން ވެރިކަން ނިމުމަކަށް ގެނައީ އިންޑިއާ ސަރުކާރުގެ މަދަދު ލިބިގެން ކަމަށް އިދިކޮޅު ޕީޕީއެމްގެ ނައިބު ރައީސް، ނައިފަރު ދާއިރާގެ މެންބަރު އަހުމަދު ޝިޔާމް ވިދާޅުވެއްޖެއެވެ.\nއިދިކޮޅު ކޯލިޝަނުން އިއްޔެ ހަވީރު ބޭއްވި ޖަލްސާގައި ޝިޔާމް ވިދާޅުވީ ރައީސް ޔާމީންގެ ސަރުކާރުގައި ވެސް އިންޑިއާގެ ސަރުކާރުން އެކި އެއްބަސްވުންތަކާއި ހުށަހެޅުންތައް ގެނައި ކަމަށެވެ.\nއެކަމަކު ރާއްޖޭގެ މިނިވަން ކަމަށް އަސަރު ކުރާ އެފަދަ އެއްބަސްވުންތަކަށް ރައީސް ޔާމީން ގެންދެވީ ދެކޮޅު ހައްދަވަމުން ކަމަށް ޝިޔާމް ވިދާޅުވިއެވެ. އެހެންކަމުން އިންޑިއާ ސަރުކާރުން އިސްވެ އޮވެ ރައީސް ޔާމީންގެ ވެރިކަން ނިމުމަކަށް ގެނައީ ކަމަށް އޭނާ ވިދާޅުވިއެވެ.\n"ރައީސް ޔާމީންގެ ވެރިކަން ނިމުމަކަށް ގެނައީ އިންޑިއާގައި މި އޮތް ސަރުކާރުން، މި ހަގީގަތް، މި ސަރުކާރުގެ އެންމެ މަތީ ފަޑީގައި ތިއްބެވި ބޭފުޅުން ވެސް ވާހަކަ ދެއްކެވީ މި ގޮތަށް، އަދި ހަމަ މި ބަސްމަގުން،" ޝިޔާމް ވިދާޅުވިއެވެ.\nޝިޔާމް ވިދާޅުވި ގޮތުގައި ރާއްޖޭގެ އެތެރޭގެ އެތައް މައުލޫމާތެއް ހޯދަން ވެސް އިންޑީއާއިން އޭރު މަސައްކަތް ކުރިއެވެ. ކަނޑުތައް ދިރާސާކުރުމުގެ އެއްބަސްވުމެއްގެ ހުށަހެޅުމެއް ވެސް އައި ކަމަށާއި އެ އެއްބަސްވުމުގައި ސޮއި ކުރީ މި ސަރުކާރުގައި ކަމަށް އޭނާ ފާހަގަކުރެއްވިއެވެ.\n"މިހާރު އިންޑިއާއަށް އެނގޭ އަޅުގަނޑުމެންގެ ގައުމުގެ ކަނޑުގައިވާ ހުރިހާ އެއްޗެއް، ކަނޑުގައި މަހެއް އިނަސް، ގާކޮޅެއް އިނަސް، ވެލިފުކެއް އިނަސް، އިންޑިއާއަށް އެބަ އެނގޭ، އިންޑިއާގެ ބަޔަކު ފެނު އަޑިން ވަނަސް، މި ގައުމުގައި ތިބޭ ބަޔަކަށް ނޭނގެ،" ޝިޔާމް ވިދާޅުވިއެވެ.\nއިންޑިއާގެ ސަރުކާރުން ރައީސް ޔާމީންގެ ވެރިކަން ނިމުމަކަށް ގެނައި ކަމަށް ޝިޔާމް ވިދާޅުވި އިރު ކުރީގެ ރައީސް މުހައްމަދު ނަޝީދު ވެސް ވަނީ އިންތިޚާބު ކާމިޔާބު ކުރަން "އިންޑިއާގެ ޑިޕްލޮމެޓުންގެ އެހީ" ލިބުނު ކަމަށް ވިދާޅުވެފައެވެ.\n2018 ވަނަ އަހަރުގެ އިންތިޚާބުގެ ނަތީޖާ އޮޅުވާލާފައިވާ ކަމަށް ކުރީގެ ރައީސް އަބްދުﷲ ޔާމީން އާއި އަދި ޕީޕީއެމްގެ އިސް ބޭފުޅުން ވެސް މީގެ ކުރިން އެތައް ފަހަރަކު ވިދާޅުވެފައި ވެއެވެ.\nއިންތިޚާބުގެ މައްސަލަ ސުޕްރީމް ކޯޓަށް ހުށަހެޅުމުން އެކޯޓުން ކަނޑައެޅީ އިންތިހާބުގެ ނަތީޖާއަށް ބަދަލު އަންނަ ވަރުގެ ކަމެއް އެހައި ހިސާބަށް ފާހަގަ ކުރެވިފައި ނެތް ކަމަށާއި ފުލުހުން އެކަމާއި ގުޅޭ ތަޙްޤީޤެއް ކުރިއަށް ގެންދިއުން އެއީ އެންމެ ރަނގަޅު ކަމެއް ކަމަށެވެ. ފުލުހުން މައްސަލައިގެ ތަޙްޤީޤު ކުރިއަށް ގެންދަނިކޮށް އިލެކްޝަންސް ކޮމިޝަނުން ވޯޓް ކަރުދާސްތައް ނައްތާލުމުން ތަޙްޤީޤު ނިމުމަކަށް އައީއެވެ.\nނައިފަރު ނަރުދަމާގެ މަސައްކަތް ލަސްވުމާއި މަގުތައް ހަލާކުވާ މައްސަލަ މަޖިލީހަށް\nބަޖެޓު ޑެފިސިޓް ފޫބައްދަން އުޅެނީ ކަޅު ފައިސާ އިން: ޝިޔާމް\nސެޕްޓެމްބަރު 27, 2020 10:22\nރ ޔާމީންގެ ވެރިކަން ބަދަލުކޮށް ގުން ޑާއިން ތަޚްތަށް އެރީ\nއިން ޑިއާގެ ސީދާ މަދަދު ލިބިގެން ވޯޓްގައި މަކަރު ހަދައިގެންނެވެ.\nސެޕްޓެމްބަރު 27, 2020 10:25\nބޮޑު ބައިކުޅުނީ އަޙްމަދު ޝަރީފް! 18 ގަޑީއިރުން ވޯޓުގުނާ ނުނިމޭއިރު 2018 ގެ ވޯޓު3ގަޑީއިރުން ނިންމާ އަތްދޮވެސާފްކޮށްލީ އަޙްމަދު ޝަރީފް! ދައުލަތުގެ މީޑިޔާއިން ރ ޓީވީއަށް ފޮލޯކޮށްގެން ހަމަ އެގޮތަށް ނަތީޖާ އިޢުލާންކުރަން އެންގީ އަޙްމަދު ޝަރީފް! ކޯޓަށް މައްސަލަވެއްދުމުން ލިޔެކިޔުންތަކާއެކު ވޯޓުތައް އަންދާލީ އަޙްމަދު ޝަރީފް! މިނިވަން މުއައްސަސަސާއެއްގެ ވެރިޔަކަށްހުރެ ޔާމީންގެ ސަޕޯޓަރުންނަށް ރައްދުދިނީ އަހްމަދު ޝަރީފް! ޔާމީނަށް ލިބުނު ވޯޓުގެ ތިންބައިކުޅަ އެއްބަޔަކީ ބާޠިލު ވޯޓުކަމަށް ހެދީ އަޙްމަދު ޝަރީފް! 60000 ވޯޓުވެސް ނުލިބޭ ބަޔަކަށް 138000 ވޯޓު ލިބުނުކަމަށް ހެދީ އަޙްމަދު ޝަރީފް!\nސެޕްޓެމްބަރު 27, 2020 11:21\nބޮލުރޮދި ކެނޑިފަ ތިބޭ މޮޔައިން ދައްކާ ކަނޑުކޮސް ވާހަކަ !\nސެޕްޓެމްބަރު 27, 2020 10:52\nއިންޑިއާ މީހުން ދޯ ވޯޓް ލީ. ހަހަހަހާ\nސެޕްޓެމްބަރު 27, 2020 16:15\nއިންޑިއާއިން ފައިނޭންސްކުރީ ވޯޓް އޮޅުވަން ޚަރަދުކުރަން.\nސެޕްޓެމްބަރު 27, 2020 10:57\nޔާމީނަށް ހެދުނުގޯހަކީ އަހަރެންދެކޭގޮތުގާ އިން ޑިޔާ ގުޅުން ކަ ޑާލި ނަމަރަގަޅުވީހޭ އިން ޑިޔާ ހުރިހާނުބައެށްހެދިއިރު މާބޮ ޑަށްދޫ ކޮށްލާގެން ތިބެވުނީ\nސެޕްޓެމްބަރު 27, 2020 11:02\nނަސީދު ކޮންމެބަޔަކާ ގުޅިގެން ކޮންމެކަމެއްކުރިޔަސް މިއަދު ރާއްޖެޔައް ދިމާވެފަ މިއޮތްހާލަތުގެ އެންމެބޮޑުޒިންމާވާން ޖެހޭފަރާތަކީ އިލެކްސަން ކޮމިސަނަރު ސަރީފް\nސެޕްޓެމްބަރު 27, 2020 11:09\nތިބުނަނީ ދިވެހިން ވޯޓު ނުލައޭތަ!\nސެޕްޓެމްބަރު 27, 2020 15:36\nދިވެހިން ލީ ވޯޓްތައް އޮޅުވާލީޔޭ. ދިވެހިބަސް ވެސް ނޭނގޭ ބައިގަނޑެއް މިއުޅެނީ. ދޮންކަމުން ދޯ. ޔޫރަޕްހަމަ ތީ\nސެޕްޓެމްބަރު 27, 2020 11:46\nމުޅިގައުމު މޯދީއައް ދޭން އެއްބަސަްވެގެން އިންޑިއާއިން ފާޅުކަން ބޮޑުގޮތހއްގާ ހިންގި ޖަރީމާއެއް ބިލިއަން ބިލިއަން ޑޮލަރު އިންޑިއާއިން ދިންކަމައް ވަނީ އެމްދުވަހެއްގެ ފުރުސަތެއް ލިބުނަސް އިންޑިއާމީހުން މިގަުމުން ބޭރުކުރަން ކެެރިގެންމިތހިބީ\nސެޕްޓެމްބަރު 27, 2020 12:21\nވެރިކަން ބަދަލްކުރީ ރައްޔިތުން އެއީ ޔައްޔިތުން ވިއްޔާވޯޓުލީ .\nސެޕްޓެމްބަރު 27, 2020 12:32\nސެޕްޓެމްބަރު 27, 2020 13:10\nކޮންމެ ގޮތަށް ހަދާއިގެން ނަމަވެސް މި މީހުން އައުޓު ކުރެވޭތޯ ބެލީ\nސެޕްޓެމްބަރު 27, 2020 13:14\nއެއްބިލިޔަން މީހުން ވޯޓްލައިގެން އިބޫ ޞޯލިޙް ވެރިކަމަށް އައީ. ސިޔާމް ކަލޭ ހަމަތަ؟\nސެޕްޓެމްބަރު 27, 2020 13:26\nވެރިކަމަށް ފޯރިހުރިވަރު އަދިކިރިޔާތާމިއެގެނޭ ޝިޔާމުމެން ތިތިބީމޮޔަވެފަތާ ދެން ކަލޯގެއާ ވެރިކަމެއް ޕީޕީއެމަށް ދުވަހަކުވެސް ނުލިބޭނެ ދެންވެސް އާދޭސްކޮށްގެންވެސް އެޑީޕީއަށް އާދެވޭތޯ\nއަވަހަށްބަލާ އަދިވެސް ތެޔޮ ފޮދެއްވެސް ލިބިދާނެ ކަންނޭގޭ އަވަސްކުރޭ\nސެޕްޓެމްބަރު 27, 2020 15:26\nސެޕްޓެމްބަރު 27, 2020 16:19\nޔާމީނުގެ ވެރިކަން ނިމުމަކަށްގެނައީ ފާތުމަޔާ އަބްދުއްރަހީމް ޔާމީނު ވެރިކަމަށް ހޮވި ފަރާތްތައް ދުސްމަނުންނަށް ބަދަލުކުރީ މިދެމީހުން.އަދީބު ޔާމީނާ ދެކޮޅަށް ނެރުމުގް ފާތުމަގެ އަތެއްވާކަމަށް ތުހުމަތު ކުރެވޭ.ލޯންޗް މައްސަލާގަވެސް ފާތުމަޔަށް އެގޭނެ ކަމަށް ބެލެވޭ.ސަބަބަކީ އަދީބާ ފާތުމަ ގޮށްޖަހާ ގުޅާލުމާ ހަމަޔަށް ތަރައްގީ ވެފަ އޮތުން\nސެޕްޓެމްބަރު 27, 2020 17:44\nޔާމިންގެ ވެރިކަމުގައި ސިއްކަޖެހީ ފާތުމަތު އިބުރާހިމްކިޔާ އިންޑިޔާ ރައްޔިތެއް މުޅި ސަރުކާރު ބަޑު ދަށުލުމުގެ ސަބަބުން\nސެޕްޓެމްބަރު 27, 2020 17:52\nބޮލުރޮދި ކެޑުނަސް ބޮޑުވަރު ! ވޯޓް ލީ މިރާއްޖެއަށް އިންޑިއާގެ ރައްޔިތުން އައިސްގެންތަ ؟ލަދުކޮބާ ؟\nސެޕްޓެމްބަރު 27, 2020 23:36\nޔަމީނު ވެރިކަމުން ދުރުކުރީ ފާތުމަޔާ ރަހީމް


Malaika kakkan dhaskuree dharifulhu challange kurumun\nމަލައިކާ ކައްކަން ދަސްކުރީ ދަރިފުޅު ޗެލެންޖްކުރީމަ\nމަލައިކާ އަރޯރާ ކައްކަން ދަސްކުރި ސަބަބު އޭނާ ހާމަކޮށްފި އެވެ. ސެލެބްރިޓީ ކުކިން ޝޯއެއްގައި ބައިވެރިވެ ވާހަކަ ދައްކަމުން މަލައިކާ ބުނީ ކައްކަން ދަސްކުރީ ދަރިފުޅު އަރްހާން ޚާން ކުރި ޗެލެންޖަކާ ގުޅިގެން ކަމަށެވެ. ފިޓްނަސް އާއި ޔޯގާ އަށް ވަރަށް ބޮޑު ޝައުގެއް ހުންނަ އަދި ސޯޝަލް މީޑިއާގައި މިކަންކަން ވަރަށް ބޮޑަށް ޕްރޮމޯޓް ކުރާ މަލައިކާ މިހާރު ޕްރޮމޯޓް ކުރާތީ ފެންނަނީ އެކި ކަހަލަ ކެއްކުން ތަކެވެ.\nމަލައިކާ ބުނީ ކައްކަން ދަސްކުރީ ދަރިފުޅުގެ ޗެލެންޖް ގަބޫލުކުރަން ވެގެން ކަމަށެވެ.\n"އަރްހާން ބުނި އަހަންނަކަށް ކައްކާކަށް ނޭނގޭނެޔޭ. އެހެންވެ އެއީ ހަގީގަތެއް ނޫންކަން ސާބިތު ކޮށްދޭން ވެގެން ކައްކަން ފެށީ،" މަލައިކާ ބުންޏެވެ.\nމަލައިކާ ބުނި ގޮތުގައި އޭނާ ކެއްކުމުގެ މަސައްކަތް އޭނާ އެންމެ ގިނައިން ކުރީ ލޮކްޑައުންގައި ގޭގައި މަޑުކުރަން ޖެހުމުން ހުސް ވަގުތު ކުރަން ރަނގަޅު ކަމެއް ކަމަށް ވެސް ބަލައިގެންނެވެ. ނަމަވެސް ކޮންމެހެން ވެސް ކައްކަން ދަސްކުރީ ދަރިފުޅާ ހެދި އެވެ.\n"ދަރިފުޅު އެއް ދުވަހު ސްކޫލުން ގެއަށް އައިސްފައި ބުނި އޭނާގެ ސްކޫލްގެ ހުރިހާ ކުދިންގެ މަންމައިން ވެސް ވަރަށް މީރުކޮށް ކައްކައޭ. އެކަމަކު މަންމައަކަށް ނޭނގެޔޭ ކައްކާކަށް. ދަރިފުޅުގެ އެ ވާހަކަ އަހަރެން ނެގީ ޗެލެންޖެއް ގޮތަށް. އަދި ކައްކަން ދަސް ކުރުމުގެ މަސައްކަތް ފެށީ،" މަލައިކާ ބުންޏެވެ.\nއަރްހާން އަކީ މަލައިކާ އާއި އެކްޓަރު އަރްބާޒް ޚާންގެ ދަރިފުޅެކެވެ. އަރްބާޒް ކައިރިން ވަރިވެ މިހާރު މަލައިކާ ރައްޓެހިވެގެން އުޅެނި އަރްޖުން ކަޕޫރާ އެވެ.


galehiri: ކޮމާންޑްކުރުމާއި ކެމްޕޭންކުރުން\nރަޝިއާވަނީ އަފްޣާނިސްތާނުގެ ހަނގުރާމަވެރީންނާއި، ހަނގުރާމަކޮށް ހަނގުރާމައިގެ ކުރިއެރުން ނުލިބިފައެވެ. އަފްޣާނިސްތާނުގެ ހަނގުރާމަވެރިންގެ ކޮމާންޑް ސެންޓަރުތައް ހަދާފައި ހުންނަކަމަށް ބުނެވެނީ އުސް ފަރުބަދަތަކުގެތެރޭގައި ބިންމަތީގައެވެ. އެ ސެންޓަރުތައް ނުވަތަ އެ ޓެންޓުތަކުގެ އެއް ދެފަރާތަކީ، ފަރުބަދަވީ ފަރާތެވެ. އަނެއް ދެފަރާތުގެ ދެބިތާއި، މަތި ހިޔާކޮށްފައިހުންނަނީ "މާސޯބު" ނުވަތަ ފަލަރޮނގުދެމި އުއި ފޮތީންނެވެ. ދޮރު ނިވާކޮށްފައި ހުންނަނީ، ވައްޓާލައިފައިވާ މާސޯބު ފޮތިގަނޑަކުންނެވެ. ކޮއްޅަށްޖަހަން ބޭނުންކުރަނީ، ދެދަނޑިއެވެ. މަތީގައި ދިގުހުރަހަށް އަޅަށް ބޭނުންކުރަނީވެސް ދެ ދަނޑިއެވެ. ކޮމާންޑް ސެންޓަރެއްގައި ބޭނުންކުރަނީ، ޖުމްލަ ހަތަރުދަނޑި ފަނަރަ ވަރަކަށް ޔާޑު ފޮތްޗެވެ. އެތެރޭގައި ބަހައްޓާފައިހުންނަނީ ކޮޅުފިލާގޮނޑިއެކެވެ. ދެން ބޯފެން ހަމެކެވެ. ކޮމާންޑަރު ލައިގެން ހުންނަ ދިގުލިބާހުގެ އެއްފަރާތު ޖީބުގައި އޮންނަނީ އާޓާފުށުގެ ބޮޑު ރޮއްޓެކެވެ. އަނެއްފަރާތު ޖީބުގައި އޮނަނީ ވޯކީޓޯކީ އެކެވެ. ހަތިޔާރަކަށް ބޭނުންކުރަނީ، ކޮނޑުމަތީގައި އުފުލާ ރޮކެޓަކާއި، އޭކޭ-47 ގެ ރައިފަލެކެވެ. ސެންޓަރާއިދިމާއަށް އާދެވޭނީ، ކޮންމެވެސް އެއްފަރާތަކުން ފައިމަގުގައި ހިނގާފައެވެ. ވައިގެމަގުން ހަމަލަ ދެވޭނެގޮތެއް ނޯވެއެވެ.\nކޮމާންޑަރުގެ މައިގަނޑު މަސައްކަތަކީ، އަވަސްއަވަހަށް ވަދެނިކުތުމާއި، ބަޔަކު އަންނަކަމުގެ ހިލަމެއްވެއްޖެނަމަ، ކޮމާންޑް ސެންޓަރުދޫކޮށް، ފަރުބަދަތަކުގެ ނިވަލަށްވަދެ ފިލައި ހުރުމެވެ. ކޮމާންޑު ސެންޓަރުތަކުގެ ދޮރުހުންނާނީ ކޮންމެވެސްވަރަކަށް ފޮތިގަނޑު ކަހާފައެވެ، އެތެރެއިން ބައެއް ފެންނަގޮތަށެވެ. ބިތްތަކާއި، ފުރާޅުހުންނަނީ، ހިރަފުހުން ކަޅިވެފައެވެ. ކޮމާންޑް ސެންޓަރާއިހަމަޔަށް ދެވުމުން ހަނގުރާމަވެރީން ތިބޭނީ މުޅީން ހާމައަށެވެ. އޭރު ކޮމާންޑަރުހުންނާނީ އެމީހުންގެ ފަހަތުގައެވެ. ކޮމާންޑަރު ހަދާގޮތަކީ، ވަގުތުބަލާފައި ކޮނޑުމަތީގައި އޮންނަ ރޮކެޓް ފޮނުވާލަނީއެވެ. ދެން ވަކިވަކިން ތިބޭ ހަނގުރާމަވެރީންނަށް ބަޑިން ހަމަލަދީ އެންމެން މަރާލަނީއެވެ. އެއަށްފަހު، ކޮމާންޑް ސެންޓަރު ރޫޅާލައިގެން އެހެންތަނަކަށް ބަދަލުވަނީއެވެ. ހަނގުރާމަ ނިމުއިރުވެސް އެކަން ހިނގާގޮތެއް ރަޝިއާ ސިފައިންނަށް އޮތީ ނޭނގިފައެވެ. ރަޝިއާ ބަލިވީއެވެ.\nއަފްޣާނިސްތާނުގެ ހަނގުރާމަވެރީން، ދެން ކުރިމަތިލާންޖެހުނީ އެމެރިކާ ސިފައިންނާއިއެވެ. އެއީ ބިންމަތީގެ ޙަމަލާތަކެއް ނޫނެވެ. އަފްޣާނިސްތާނުގެ ތަޖްރިބާގެ އަލީގައިވެސް މެއެވެ. ކޮމާންޑު ސެންޓަރުތައް އެމެރިކާސިފައިން ބަލަނީ ސެޓެލައިޓުގެ ޒަރީޢާއިން ނެވެ. ފޮޓޯތަކުންފެންނަނީ، ވަރުގަދަ ކޮމާންޑް ސެންޓަރަކާއި، ވަރަށްގިނަމީހުން އެތަނުގައި ޙަރަކާތްތެރިވާތީއެވެ. މިޙަރަކާތްތަކަކީ، ކޮމާންޑަރު އަވަސްއަވަހަށް ވަދެނިކުންނަ ޙަރަކާތްތަކެވެ. އެމެރިކާ ސިފައިން އެތަނަށް ޙަމަލަދެނީ، ކަނޑުމަތީގައި އޮންނަ އެއަރ ކްރާފުޓު ކެރިއަރަކުން ނުވަތަ ކަނޑުއަޑީގައި އޮންނަ ސަބްމެރީނަކުން ފޮނުވާ މިސައިލުތަކުންނެވެ. ސެޓްލައިޓުން އަމާޒުހިފައިގެން ފޮނުވާ މިއިން ކޮންމެ މިސައިލެއްގެ އަގަކީ9ނުވަތަ 12 ވަރަކަށް ހާސް އެމެރިކާ ޑޮލަރެވެ. މަރުވިއަސް މަރުވަނީ، ކޮމާންޑަރު އެކަންޏެވެ. އެމެރިކާއަށް އަފްޣާނިސްތާނުގެ ހަނގުރާމަވެރިން އަދިވެސް ބަލިނުކުރެވެއެވެ. އޭގެ ބައެއް ބޮޑެތިމީހުންނަށް ވީގޮތެއްވެސް ޔަޤީންކަމާއިއެކު ބުނާކަށް ނޭނގެއެވެ. އެމެރިކާ ސިފައިންނާއި، ގުޅިފައިވާ ލަޝްކަރުގެ އެތައްބަޔަކު މިހާރު މަރުވެއްޖެއެވެ. ޚަރަދުވި ފައިސާގެޢަދަދު އަންދާޒާކުރަން އެނގޭވަރަށްވުރެ މާގިނައެވެ. މިހާރު ވެފައިވާގޮތަކީ، އަފްޣާނިސްތާނުން ފޭބޭކަށްވެސް ނެތެވެ. ނުފައިބައި ތިބެވޭކަށްވެސް ނެތެވެ. ތޮށަލިތަކުރާއި ޖެހުނު ވިގަންޏަށް ވީގޮތް ގުޅިފައިވާ ލަޝްކަރަށް ވީކަހަލައެވެ.\nކެމްޕޭން ޓެކްނޮލޮޖީ އޭ މިދެންނެވީ އިންތިޚާބީ ކެމްޕޭނަށެވެ. މަޖިލީހުގެއިންތިޚާބުގެ ކެމްޕޭން އަދި އޮތީ ތަންކޮޅެއްފަހުގެ ތާރީޚެއްގަ އެވެ. ޑިސެމްބަރުގައި އޮތީ ކައުންސިލްތަކުގެ އިންތިޚާބީ ކެމްޕޭނެވެ. މިހާރު ހިނގަމުންމިދަނީ، ރިޔާސީ އިންތިޚާބުގެ ކެމްޕޭނެވެ. ވޯޓުލުންއޮތީ ސެޕްޓެމްބަރ 7، 2013 ގައި ކަމަށްވާތީ، ކެނޑިޑޭޓުން އުޅުއްވަނީ، ވަރަށް އަވަދިނެތިއެވެ. ސަޕޯޓަރުންއުޅެނީ، މަސައްކަތް ލަސްވެއްޖެނަމަ، ލައްވާނުލާފާނެކަމަށް ބިރުންނެވެ. ވޯޓުލާ ފޮށި ބަހައްޓާފައި ހުރިތަނަށް ނުފޯރަފާނެތީއެވެ. މިހާރު މަގުތައްމަތިން އެންމެގިނައިން ފެންނަނީ، ކުލަކުލައިގެ ފޮއްޗާއި، ދިދަ ފައްޗެވެ. މި މަސައްކަތަށް އެންމެގިނަ ލޭބަރުން ލިބެނީ، އެންމެދީލަތި ބަޔަކަށެވެ. މާލެއަށްބަލާއިރު ހެދިގޮނޑޮދުށުގައި ހުންނަ ހޮޅިދަޑިއަށް އެއްކޮޅުއައްސާ ދިދަފަތީގެ އަނެއްކޮޅު އައްސަނީ ސޯޝަލް ސެންޓަރުގެ ހުޅަނގު އަތިރީގައި ހުންނަ ހޮޅިދަނޑިއަށެވެ. އެއް ޕާޓީއެއްގެ ދިދަފައްޗާއި ޖެހިގެން އަނެއް ޕާޓީ އެއްގެ ދިދަފައްޗެވެ. މިމަސައްކަތް ހިނގާ ޚާއްޞަވަގުތަކީ، ފަތިހުގެ ވަގުތުތައްކަމަށް ވިއަސް އެނޫން ވަގުތުތަކުގައިވެސް ހުއްޓުމެއްނެތި މަސައްކަތް ހިނގައެވެ. މިހާރު މާލޭގެ މަގުތަކަށް އަވިދެނީ، ކޮކާ ހިޔަނި ގޮތަށެވެ. އެއްގޮތަކަށް ސީދާ އަތްވެއް ނުދެއެވެ. ވަރަށްފިންޏެވެ. ނަމަވެސް އެއަރކޯނުން ވާކަހަލަ ފިންޏެއްނޫނެވެ.\nދެން ފެންނަ އަނެއް މަންޒަރުތަކަކީ، އެކި ތަންތަނުގައި ލާފައިވާ އެކިކުލަކުލައިގެ ކުލައެވެ. ނުވަތަ ކުލަ ދަވާދެވެ. ގޯތިގެދޮރުގެ މަގުމަތީ ފާރުތަކާއި، ގޯތިގެދޮރުގެ ބޭރާއި، ބައެއްގޭގޭގެ އެތެރޭގައެވެ. މިތަންތަނުގައި ކުލަލައި ހުސްވުމުން މިހާރު ކުލަލަނީ ބަނދަރުމަތީގެ އެއްގަމުތޮއްޓާއި، ކަނޑުތޮށީގައެވެ. އަދި ބިންމަތީގައި ކުލަލާފައިވަނީ ވަރަށްމަދު ތަނެއްގައެވެ. ކުލައާއި ދަވާދުގެކަންކަން ހިނގަމުންދަނީ ވަރަށްވެސް އެކުވެރި ޖައްވެއްގައެވެ. ސަބަބަކީ އެމަސައްކަތް އެއްބަޔަކު ކުރުމެވެ. މަސައްކަތްތެރީންގެ އިޚްލާޞްތެރިކަމާއި، އެކުވެރިކަން އޮންނާތީއެވެ. މިކަމުގެތެރެއިން ފެންނަ އަނެއް ރަނގަޅަކީ، ގޯނާކުރުން މަދުކަމެވެ. ކުރިން ގޯނާކުރަނީވެސް މަސައްކަތްކުރާ މީހުން ކަމަށްވާތީ، ދިދަ އަދި ފޮތިތައް ދެމެހެއްޓުން އެއީވެސް ބޯނަސްލިބޭ ކަމެއްކަމަށްވެސް ވެދާނެއެވެ. މާލޭގެފަޅުތެރެއިން ދިދަ ފެންނަނީ އުޅަނދުފަހަރުންނެވެ. ނަމަވެސް އަތޮޅުތަކުގެ ފަޅުތެރެއިން ފެންނަނީ ވިލު ނުވަތަ ފަޅުތެރޭގައި ދަގަނޑު ޖަހައި އެދަނގަޑުތަކުގައި ދިދަތައް އައްސާފައިވާތީއެވެ. އަދި މީގެއިތުރަށް މާލޭގެ އުސް ޢިމާރާތްތަކަށް ބޮޑެތިދިދަ ނަގާފައި ހުންނަގޮތަށް ރަށްރަށުގައި ހުންނަނީ، ދިގު ދަނގަޑުހޮޅި ޖަހައި އެހޮޅިތަކަށް ބޮޑު ދިދަތައް ނަގާފައެވެ. ޚަރަދުތަކަށްބަލާއިރު މިއީ ބިލިއަން ޑޮލަރުގެ ޚަރަދުތައް ނޫންކަމެއްވެސް ނޭނގެއެވެ. އެކަމަކު ވަރިހަމަތާއެވެ! ވެރިކަން ލިބިއްޖެނަމަ ޚަޒާނާ އަތްމަތިވާނެކަން މިއީ ތޯތޯ ވާހަކައެއްނޫނެވެ.\nދެން އޮތީ ކެމްޕޭން ޖަގަހަތަކުގެ ވާހަކައެވެ. ކެމްޕޭން ޖަގަހަތައް މިދުވަސްވަރު ވަރަށްގިނައެވެ. އެއީ ކެމްޕޭން ކޮމާންޑް ސެންޓަރުތަކެވެ. އެބަޔަކު ތާއީދުކުރާ ކުލައާއި، ފޮއްޗާއި ފޮޓޯތަކާއި، ގޮނޑިމޭޒާއި، ފައިވާނާއި، ގަހަނާއާއި އަންނައުނާއި، ފެހާމާނާއި މިނޫންވެސް މިފަދަ ތަކެތި އެތަންތަނުގައި ހުރެއެވެ. މި ސެންޓަރުތަކުގައި ގިނަބަޔަކު ޙަރަކާތްތެރިވާ ކަހަލަ މަންޒަރުތަކެއް ފެނުކަމަށްވިއަސް މީހުންގެ ޢަދަދު ގިނައެއްނޫނެވެ. މީހުންގިނަކަމަށް ދައްކަން ހަދާގޮތަކީ، ހޯލުތެރެ މުޅިން ހުސްކޮށް ބޭއްވުމަށްފަހު (އެތަނުގައިއުޅޭ މަދު މީސްކޮޅު) ނިކުމެ ތިބޭނީ ދުވާރުމައްޗާއި، މަގުމަތިވެސް އަތްދަށުލައިގެން ލޯޑުތައް ހިފައިގެންނެވެ. ލޯޑުތަކުން މެނިފެސްޓޯގެ ވާހަކަވެސް ގޮވާނެއެވެ. އިސާހިތަކު ކޮޅުކޮޅުމައްޗަށް ޙަރަކާތްތެރިވާ މީހުންނާއި، އުޅަނދުތައް އެތަނުގައި ތޮއްޖެހި މީސްގިނަވެ، ބަރުގޮނުތަކުގެ އަޑުފަށްގަނޑު ގަދަވެ ވަރަށްބޮޑު އާބާދީއެއް ފެންނަން ފަށާނެއެވެ. އެވަގުތު ކޮންމެވެސްބަޔަކު މޫވީވެސް ކުރާނެއެވެ. އެމަންޒަރުތައް ފެނުމުން، އެހެން ޕާޓީތަކުގެ ހިތުގެހިނގުން މުޅިން ހުއްޓުމަކަށް އާދެއެވެ. ހަމައެއާއެކު ދެން ހިންގާ އަނެއްޙަރަކާތަކީ، ޕްލައިވުޑުފިލައެއްގައި ޕާޓީގެ ޝިޢާރު ބޮޑުއަކުރުން ލިޔެ ބައެއްފަހަރަށް ކެނޑިޑޭޓްވެސް ގޮވައިގެންބޮޑެތި މަގުތައްމައްޗަށް ނިކުމެ އެބައެއްގެ މެނިފެސްޓޯ އިޢުލާންކުރުމެވެ. ގިނައިރުތަކެއްނުވެ، މަގަށް ނުކުޅަދާނަވެ ބަރުގޮނުގެއަޑުތައް ގަދަވެ، މީސްގިނަވުމުން، މޫވީކުރާމީހުން އެކަން ކުރުމުން އެޙަރަކާތް އެހިސާބުން އެ ނިމުނީ އެވެ. ޕާޓީތަކުގެ މީހުން ރަށްރަށް އެރިޔަ ނުދީ، އެހިންގާ ޙަރަކާތަކީވެސް ކެމްޕޭން އިސްތިހާރުގެ ބައެއްކަމަށް ބަޔަކު ބުނެއެވެ. އެއީ މާބޮޑު ޚަރަދަކާއި ނުލައި މީޑިއާއިން ކުރުވާ ކެމްޕޭނެކެވެ.\nދެންއޮތީ ވޯޓްލުމެވެ. ވޯޓްލާދުވަހު ވޯޓުލައި ނިމޭއިރުވެސް ކެމްޕޭންތަކުގައި ޙަރަކާތްތެރިވި ގިނަމީހުންތިބޭނީ ވެފައިވާ ވަރުބަލީގައި ނިދާފައެވެ. އެމީހުންގެ ދައުރަކީ، އަގުބަނޑުދިނުމުން (ދިންބަޔަކަށް) އެއަށްވާވަރަށް މަސައްކަތްކޮށްދިނުމެވެ. އެއީ ސަޕޯޓެވެ. ބޮޑުމަންޒަރެވެ. އެކަމަކު އެއީ ވޯޓެއްނޫނެވެ. ވޯޓްލައިގެން ނަތީޖާނެރޭނީ، މިއިން އެއްވެސްކަމަކާއި ނޫޅެ، ފަރުދީ އަދި މާލީ އެހީތެރިކަމަކަށްވެސް ދަހިވެތިނުވެ މަޑުމަޑުން ތިބޭ މެދުފަންތީގެ މީހުންނެވެ. (ނިމުނީ)\nލިޔުއްވީ: ޢަލީ ނަޞީރު ޒޫރިޔާގެ/މަޑަވެލި\nހަވަރުތިނަދޫ ޢުސްމާނު ކަލޭގެ ޢާއިލާ\nހުވަދުއަތޮޅުގެ އެންމެދުވަސްވީ ވާރު ފަތްކޮޅު\nތާޖުއްދީން ލިޔުއްވި ތާރީޚު ފޮތް\nހަވަރުތިނަދޫއާއި ގުޅުންހުރި ޢާއިލީ ވަނަވަރު